ফুল – ৰাজীৱ ডেকা – ফটাঢোল\nপুৱা চকু নেমেলোঁতেই কলিং বেল বাজিল। ঘড়ীত চাৰে আঠ। দুৱাৰ খুলি দেখোঁ অফিচৰ কৰ্মচাৰী নগেন। তাৰ চকুৱে মুখে পাৰ ভাঙি ওলাই আহিব খোজা উৎকণ্ঠা আৰু উচ্ছাহ। সুধিলোঁ,\n: কি হ’ল? ইমান পুৱাই যে।\n: কিয়! আপুনিয়ে দেখোন ফোন কৰিছিল কালি গধূলি!বস্তুখিনি আনিছোঁ। ফোন কৰাৰ পিছতে কিনি থৈছোঁ।কালিয়েই।\nমনত পৰিল যে কালি নগেনক ময়ে ফোন কৰিছিলোঁ। মালিকৰ ঘৰৰ সত্য নাৰায়ণ পূজাৰ ফুলকেইপাহ মালিকে মোকেই যোগাৰ কৰিবলৈ দিছিল। মইনো ক’ত ফুল বিচাৰি যাম! অফিচৰ পিয়ন নগেনকে দায়িত্বটো দিলোঁ। টকা বিশটা দিলেই এসোপা ফুল পুৱাই আনি মোৰ হাতত তুলি দিবহি বুলি নগেনৰ ওপৰত মোৰ বিশ্বাস। এইবোৰ কামত সি ওষ্টাদ!আগতেও মোৰ অনেক সৰু-সুৰা কাম নগেনে কৰি থৈছে।\n: ক’ত আছে?\n: স্কুটীৰ ডিকিত। দাদা, কিবা প্ৰগ্ৰাম আছে নেকি আজি?\n: মোৰ নহয় অ’। ঘৰৰ মালিকৰ।\n: অঅঅঁ। আপোনাৰ নহয় মানে! মই ভাবিছিলোঁ… আপোনাৰ হোৱা হ’লেটো কথাই নাছিল…\nতাৰ মুখত অনাহকতে এক শোকৰ ছাঁ বিয়পি পৰিল। মালিকৰ ঘৰৰ প্ৰ’গ্ৰাম বুলি শুনি নিমিষতে জয় পৰি ৰোৱা তাৰ মুখ দেখি মোৰ বুজিবলৈ বাকী নাথাকিল যে মোৰ পূজা বুলি ভাবিহে অতি আন্তৰিকতাৰে সি ফুলখিনি গোটাইছে। মালিকৰ বুলি জনাহেঁতেন ইমান আন্তৰিকতা আৰু তৎপৰতাৰে কামটো নকৰিলেহেঁতেন। নগেনৰ কথাখিনি সম্পূৰ্ণ নহওঁতেই মই পুনৰ সুধিলোঁ,\n: কালি গধূলিয়ে কিনিলি যে? কিয়?\n: ইমান পুৱাই নাপাম বুলি ভাবিলোঁ দাদা। যিহে দিন কাল সকলো বস্তুৰেই অভাৱ। তাতে আৰু মানুহৰ কমখন খোৱা-কমোৰানে। এই বস্তুবোৰ আৰু য’তে-ত’তে নাপায় নহয় দাদা! আপুনি ফোন কৰাৰ লগে লগেই সেয়ে মই গুচি গৈছোঁ আনিবলৈ! ভাগ্য ভাল যে পালোঁ!\nনগেনে ঠিকেই কৈছে। আজিকালি সকলো বস্তুৰেই অভাৱ। আগতে ঘৰৰ পদূলিয়ে পদূলিয়ে ফুল আছিল। আজিকালি নাই। চহৰতো নায়েই! চহৰত যাৰ ঘৰত ফুল আছে তেওঁলোকৰ ঘৰৰ গেটত লিখি থোৱা থাকে- “কুকুৰৰ পৰা সাৱধান।” এই বাক্যশাৰী পঢ়ি উঠিও কোনোবা দুৰ্দান্ত সাহসী ভক্তই ফুল চিঙিবলৈ চৌহদত প্ৰৱেশ কৰিলে ভগৱন নিজেই প্ৰকট হৈ আৱেগিক হৈ ক’ব- “হ’ব বৎস! মোৰ কাৰণে ইমান কষ্ট কৰিব নালাগে। মই সন্তুষ্ট হৈছোঁ তোমাৰ এই দুঃসাহসিক কাৰ্যত!”\n: যা যা লৈ আন সোনকালে। অফিচলৈ যাবলৈ ৰেডী হ’বৰ হ’লেই।\nএকান্ত বাধ্য ছাত্ৰৰ দৰে নগেনেও কোঠাৰ পৰা দৌৰ মাৰি ওলাই গ’ল। তাক সেয়ে ভাল লাগে। কিবা এটা কাম পাচিলে সি নকৰাকৈ নেৰে! অতি উৎসাহেৰে ক্ষন্তেকতে কামটো শেষ কৰে!\nঅলপ পাছতেই ওঁঠত এটা সুহুৰি লৈ, নতুনকৈ পাখি গজা পখীৰ দৰে হাত মেলি দুই হাতে দুটা ক’লা পলিথিনৰ টোপোলা লৈ আহি নগেনে মোৰ হাতত তুলি দিলেহি। এনে লাগিল যেন সৰগৰ পৰা মেনকাকহে পলুৱাই লৈ আহি মোৰ হাতত অৰ্পন কৰিছে! তেতিয়াও তাৰ ওঁঠত মান্না দেই গোৱা সেই বিখ্যাত অসমীয়া গানটোৰ সুৰ।\nপলিথিনৰ অস্বাভাৱিক আকৃতি দেখি টোপোলা দুটা খুলি চালোঁ।\n: আৰে এয়া কি আনিলি?\nগিলাচত ফিল্টাৰৰ পানী বাকি থকাৰ পৰা ঘূৰি চাই থতমত খাই সি ৰৈ গ’ল। মান্না দেৰ গানৰ সুৰ গুচি তাৰ মুখত প্ৰশ্নবোধক।\n: কিয়! ব্ৰেণ্ড পছন্দ হোৱা নাই নেকি দাদা?\n: ধেৎ, কি ব্ৰেণ্ডৰ কথা ক’ব আহিছ! মই পূজাৰ কাৰণেহে দুটামান ফুল লৈ আহিব কৈছিলোঁ তোক। মালিকৰ ঘৰত পূজা। ফুলখিনি মালিকে মোকেই যোগাৰ কৰিবলৈ দায়িত্ব দিছিল। ধেৎতেৰী। কি কৰি পেলালি ও!!!\nশিল পৰা কপৌৰ দৰে ফিল্টাৰৰ কাষত থিয় হৈ থাকিল নগেন।\n: মই কি জানো! জিঅ’ নেটৱৰ্ক বেয়া কাৰণে মই পূজা শব্দটো নুশুনিলোঁ। সেয়ে ‘দুটা ফুল’ আনিব দিয়া বুলি ভাবি আপোনাৰ পছন্দৰ ব্ৰেণ্ডৰ এই ফুল দুটা লৈ আহিলোঁ।\nসেমেনা সেমেনি কৰি নগেনে কৈ গ’ল।\nমহা বিপাঙত পৰিলোঁ। কি কৰা যায়! শেষত সিদ্ধান্ত এটাকে লৈ পেলালোঁ। নগেন তেতিয়াও একে ঠাইতে। হাতত আধা গিলাচ পানী।\n: দে, হ’ব দে। আনিছ যেতিয়া উপায়টো নাই। পেলাইটো দিব নোৱাৰি, এইহেন আকালৰ দিনত। থৈয়ে যা আৰু। আৰু ক’বি আজি মই অফিচ নাযাওঁ। মালিকৰ ঘৰত পূজা।\nহ’ব দাদা বুলি কৈ কেইমূহূৰ্তমান সেমেনাসেমেনি কৰি নগেন যাবলৈ ওলাল।\n: আৰু শুন। আজি গধুলি এপাক মাৰিবি। মালিকৰ পূজা আছে। বুজিলি।\nতাৰ মুখখন আকৌ দুপৰীয়াৰ ৰ’দৰ দৰে জিলিকি উঠিল। এইবাৰ সি পানীখিনি খালে আৰু হ’ব দাদা বুলি কৈ কাঁড় এপাটৰ দৰে ৰূমৰ পৰা ওলাই গ’ল। ওঁঠত তাৰ পুনৰ বাজি উঠিল মান্না দেৰ সেই বিখ্যাত গানটোৰ সুৰ। যোৱাৰ আগতে ফুল দুটাৰ দামটো তাৰ হাতত তুলি দিলোঁ।\nঘৰৰ মালিক বৰ একা-চেকা। কথা কমকৈ কয়। কথা ক’লেও যেন মুখৰ পৰা দুই এখন এশটকীয়া নোটহে ওলাই পৰিব! ল’ৰা-ছোৱালীহাল অসমৰ বাহিৰত থাকে কাৰণে তথাপিও দুই এটা ঘৰুৱা কাম মালিকে মোকেই কৰিব দিয়ে। মেডিচিন আনি দিয়া, ইলেক্ট্ৰিচিটিৰ বিলখন দি অহা আদিকে ধৰি দুই এটা সৰু কাম সময় সুবিধা হ’লে মই কৰি দিও। সেই কাৰণেই পূজাৰ কাৰণে ফুলকেইটা মালিকে মোকেই যোগাৰ কৰিব কৈছিল! ইমান কাম কৰি দিয়াৰ পিছতো কিন্তু মালিকে মোৰ লগত এক সুৰক্ষিত দূৰত্ব বজাই ৰাখে, যাতে সময়ত ভাড়াটো আদায় কৰিব পাৰে। আনকি এদিনো মোৰ ভাড়া ৰূমৰ ভিতৰত প্ৰৱেশ কৰা নাই। কিবা কাম থাকিলে দুৱাৰত নক কৰি বাহিৰৰ পৰা কৈ থৈ যায়।\nচেহ! নগেনৰ ওপৰত মই এনেকৈ ভৰসা কৰিব নালাগিছিল! এতিয়া মোৰ কাৰণে যদি পূজাখনত কিবা বিজুতি-বিলম্ব হয়, তেন্তে অতি বেয়া কথা হ’ব। কথাটো ভাবি মোৰ উৱাদিহ নোপোৱাৰ দৰে অৱস্থা হ’ল। কিন্তু সম্মুখত থকা ক’লা পলিথিনৰ পেকেট দুটাত চকু পৰাৰ লগে লগেই মনলৈ এক সন্তুষ্টি আৰু প্ৰশান্তিৰ অনাবিল সৰগীয় মলয়া বৈ আহিল। পলিথিনৰ পেকেট দুটাই দি যোৱা সাহসৰ ওপৰত ভিত্তি কৰিয়েই যি হয় হ’ব বুলি ভাবি ঘৰৰ মালিকৰ নম্বৰ ডায়েল কৰিলোঁ। অপৰাধীৰ দৰে গোটেই ঘটনাটো লাহে লাহে তেখেতক বিবৰি ক’লোঁ।\nগোটেই কথাখিনি তেখেতে গম্ভীৰভাৱে শুনিলে। শুনি কিছুসময় তেখেত মৌন হৈ ৰ’ল। সেই কেইছেকেণ্ড মোৰ কেবা শতিকা যেন লাগিল। ফোনৰ সিটো পাৰৰ পৰা মোৰ কাৰণে আহিব ধৰা ভদ্ৰ ভাষাত কেইটামান তিৰস্কাৰমূলক শব্দ শুনিবলৈ মই ৰৈ থাকিলোঁ। তাৰ পিছত লাহে লাহে তেখেতে ক’লে,\n: হ’ব দিয়া তেন্তে। উপায়টো নাই। যি হ’ল হ’ল। ফুলিখিনি ময়ে যোগাৰ কৰিম বাৰু।\nআৰু কওঁ নকওঁকৈ ক’লে,\n: হেৰি নহয়, মানে পূজা শেষ হোৱাৰ পিছত আমি একেলগে তোমাৰ ৰূমত এবাৰ লগ হ’ম দিয়া। নে কি?\n« ককাৰ মৃত্যু (লেখক : মাৰুফ মহম্মদ) : ভাবানুবাদ : অঞ্জু মহন্ত\nহাঁ হাঁ৷ ভাল লাগিল৷\n😂😂 ভাল লাগিল


নতুন অভিলেখ! পাহাৰৰ ওপৰত নিৰ্মাণ ৩৫০ মিটাৰ উচ্চ ঘাইপথ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল ডেস্কঃ পুনৰ অভিলেখ গঢ়িলে চীনে। সমগ্ৰ বিশ্বত আটাইতকৈ দীঘল সাগৰীয় দলং নিৰ্মাণৰ পাছত এইবাৰ চীনে সাজি উলিয়াইছে এটা বিশেষ ঘাইপথ। চীনৰ টাইৱাং চহৰত নিৰ্মাণ কৰা হৈছে এই ঘাইপথটো। চীনৰ উত্তৰ-পশ্চিম অঞ্চলৰ সাক্ষী প্ৰান্তত নিৰ্মাণ কৰি উলিওৱা হৈছে এই তিনিমহলীয়া ঘাইপথটি। এই পথটি তিয়ানলোংগ পাহাৰত মুঠ ১,৩৭০ মিটাৰ ওপৰত নিৰ্মাণ কৰা হৈছে।\nউল্লেখ্য যে, সাপৰ কুণ্ডলী সদৃশ এই পথটোৰ দৈৰ্ঘ্য ৩০ কিঃমিঃ। অৰ্থাৎ আপুনি পথটোত এবাৰ যাত্ৰা আৰম্ভ কৰিলে আদবাটত গাড়ী নৰখোৱাকৈ সম্পূৰ্ণ কৰিব লাগিব যাত্ৰা। কিন্তু পথটোত বৰ্তমানেও আনুষ্ঠানিকভাৱে মুকলি কৰা হোৱা নাই। কাৰণ পথটোত পৰীক্ষামূলকভাৱেহে যান-বাহন চলাই থকা হৈছে।\nইফালে, এই পথটো নিৰ্মাণত প্ৰায় ৭ হাজাৰ টন ষ্টীল ব্যৱহাৰ কৰা হৈছে। আৰু তিনিমহলীয়া এই পথটোৰ মুঠ উচ্চতা ৩৫০ মিটাৰ। চীনৰ অত্যাধুনিক প্ৰযুক্তিৰ দ্বাৰাহে এই কাম সফল হোৱা বুলি উল্লেখ কৰি বৰ্তমান চাইনা চৰকাৰে এই পথটো পৰ্যটকক বিশেষ আকৰ্ষণ কৰিব বুলি আশা প্ৰকাশ কৰে।\nনাগৰিকত্ব সংশোধনী বিধেয়ক বাতিলৰ দাবীত গোলাঘাটত অৱিৰত অৱস্থান ধৰ্মঘট\nঅসমীয়া খিলঞ্জীয়াক উপেক্ষা! অনা-অসমীয়াক বন বিভাগৰ উচ্চ পদত নিযুক্তি…


গণহত্যা: কোনে দিলে আইন হাতত তুলি লৈ জীৱন কাঢ়ি লোৱাৰ অধিকাৰ?\nঅসহিষ্ণুতা নে অৰাজকতা? কিয় বৃদ্ধি পাইছে গণহত্যাৰ ঘটনা?\nৰাজ্যত ক্ৰমান্বয়ে বৃদ্ধি পাইছে গণ প্ৰহাৰৰ দ্বাৰা হত্যা কাণ্ড সংঘটিত হোৱা ঘটনা।\nঝংকাৰ শইকীয়াৰ পৰা আৰম্ভ কৰি অভিজিত নিলোৎপল আৰু শেহতীয়াকৈ মৰিয়নীৰ দেবাশীষ গগৈলৈকে বহু উদীয়মান যুৱক বা কিশোৰে গণ নিগ্ৰহৰ সন্মুখীন হৈ মৃত্যুক আঁকোৱালি লৈছে।\nক্ৰমান্বয়ে এনে ঘটনা বৃদ্ধি পোৱাকলৈ উদ্বিগ্ন হৈ পৰিছে সচেতন মহল।\nসকলোৰে মনত এটাই প্ৰশ্ন ” এনেধৰণৰ ঘটনা ক্ৰমান্বয়ে বৃদ্ধি পাই গৈ থকাৰ আঁৰত কি আছে?\nকোনে উন্মত্ত জনতাক আইন হাতত তুলি লৈ এটা জীৱন লোৱাৰ অধিকাৰ দিলে কোনে?\nএয়া অৰাজকতা নে অসহিষ্ণুতা?\nএনেবোৰ প্ৰশ্ন উত্তৰ বিচাৰি আমাৰ সাংবাদিকে সমাজৰ বিভিন্ন ক্ষেত্ৰৰ লোকৰ লগত কথা পাতিছিল।\nসকলোৱে আইন ব্যৱস্থাৰ সুৰুঙা তথা অপৰাধীয়ে কঠোৰ শাস্তি নোপোৱাৰ বাবেই এনেধৰণৰ ঘটনাৰ পুনৰাবৃত্তি হৈ থকা বুলি মতপোষণ কৰে।\nতলত বিভিন্ন গৰাকী লোকৰ প্ৰতিক্ৰিয়া প্ৰকাশ কৰা হ’ল :-\nউচ্চ ন্যায়ালয়ৰ জ্যেষ্ঠ অধিবক্তা শান্তনু বৰঠাকুৰে কয়, ‘লাহে লাহে আইনৰ ওপৰত মানুহৰ বিশ্বাস নথকা যেন অনুভৱ হৈছে। মানুহ এজনক সন্দেহৰ ভিত্তিত গণ নিগ্ৰহৰ দ্বাৰা হত্যা কৰি পেলোৱাটো সুলভ হৈ পৰিছে। ন্যায় ব্যৱস্থাৰ ওপৰত বিশ্বাস হেৰুওৱাৰ ফলত এজন লোকক অপৰাধী সজাই কিছুমান জনসাধাৰণে প্ৰহাৰ কৰি হত্যা কৰে।’\n‘দ্বিতীয়তে, মানুহ বহু সময়ত অন্ধ বিশ্বাসৰ দ্বাৰা পৰিচালিত হৈ আহিছে। মানুহৰ মানৱীয় অনুভূতি একেবাৰে নোহোৱা হৈছে। ভৱিষ্যতে এনে ঘটনাৰ যাতে পুনৰাবৃত্তি নহয় তাৰ বাবে ফাষ্টট্ৰেক আদালতত এইবোৰ বিচাৰ প্ৰক্ৰিয়া চলিব লাগে যাতে সোনকালে দোষীয়ে কঠোৰ শাস্তি পায়।অসহিষ্ণুতা আৰু অৰাজকতা দুয়োটাই ইয়াৰ কাৰণ।’ তেওঁ লগতে আৰু কয়।\nসমাজ কৰ্মী মীৰা বৰঠাকুৰে কয়, ‘ৰাজনীতিত আইনৰ বেক গ্ৰাউণ্ডৰ পৰাই সকলো নেতা মন্ত্ৰী হৈ আছে। ভাৰতবৰ্ষৰ আইনখনত যিমান সুৰুঙা আছে, আজি অভি নীলৰ হত্যাকাণ্ডৰ দোষীয়ে ফ্ৰাষ্টট্ৰেক আদালতত বিচাৰ হৈ দোষীয়ে শাস্তি পাব লাগিছিল।আইনৰ ওপৰত আস্থা আৰু বিশ্বাস থাকিলেও কিছু কিছু ক্ষেত্ৰত হতাসগ্ৰস্ততাও থাকে। ৰাজনৈতিক নেতাসকলে এই আইনখন কঠোৰ হোৱাটো নিবিচাৰে।’\n‘গনহত্যা বা আইন হাতত তুলি লোৱাৰ কাৰণ অর্থনৈতিক হতাশগ্ৰস্ততা। উঠি অহা যুৱ প্ৰজন্মৰ হাতত আৰ্থিক ভাৱে স্বচ্ছল বা আত্ম নিৰ্ভৰশীল হ’ব পৰা ব্যৱস্থা কোনো চৰকাৰে কৰা নাই।’ বৰঠাকুৰে আৰু কয়।\nমানৱ অধিকাৰ কৰ্মী ডঃ দিব্য জ্যোতি শইকীয়াই কয়, ‘সমগ্ৰ দেশতে এখন গণপ্ৰহাৰ বিৰোধী আইনৰ নিত্যান্ত প্ৰয়োজন। উৰাবাতৰিয়েও গণপ্ৰহাৰৰ দৰে ঘটনাবোৰ সংঘটিত কৰে আৰ্থিক স্বচ্ছতা,সমাজ পৰিবৰ্তনৰ শিক্ষা আৰু মানৱতাৰ কথাও ইয়াত জড়িত হৈ আছে।\nতৃণমূল পৰ্য্যায়ৰ পৰা শিক্ষা ব্যৱস্থা টনকিয়াল নোহোৱালৈকে এইধৰণৰ ঘটনাবোৰ ঘটি থাকিব। আমি প্ৰতিজনে সজাগ হ’ব লাগিব যে আজি বেলেগৰ লগত এনে হোৱাৰ পাছতো যদি আমি মাত নামাতো বা সজাগ-সতৰ্ক নহওঁ তেন্তে নিজৰ লগতো তেনেকুৱা কেতিয়াবা হ’ব।’\nগোৱালপাৰাৰ সমাজ সচেতক মহিলা ৰেইহানা হাজেৰা মাৰাকে কয়, ‘গণহত্যাৰ দৰে আমানৱীয় কাণ্ড আৰু পুনৰাই আমাৰ সমাজত সংঘটিত হোৱাটো কেতিয়াও নিবিচাৰো। অভি-নীল, সনাতন ডেকা, মৰিয়নীৰ দেৱাশীষ গগৈৰ লগত হোৱা ঘটনাৰ পৰা আমি শিক্ষা লোৱা উচিত যে আমিও এদিন এনে ঘটনাৰ সন্মুখীন হ’ব পাৰো। গতিকে গণহত্যা বিৰোধী এখন কঠোৰ আইনৰ দৰকাৰ যাতে মানুহে এনে ঘটনা সংঘটিত কৰিবলৈ ভয় কৰে। লগতে এই ঘটনা সংঘটিত হোৱাৰ সময়ত ওচৰত থকা লোকেও যাতে উন্মত্ত লোকক বাধা দি এই আইনৰ কথা মনত পেলাই দিয়ে। আইনখন প্ৰণয়ন হ’লে ইয়াৰ বহুল প্ৰচাৰৰো প্ৰয়োজনীয়তা আছে।’\nইপিনে, আজিৰ এই অভিশপ্ত দিনটোত অভিৰ পিতৃ তথা ঝংকাৰ শইকীয়াৰ পিতৃয়েও এই বিষয়ক লৈ প্ৰতিক্ৰিয়া প্ৰকাশ কৰে।\nঝংকাৰ শইকীয়াৰ পিতৃ তথা অধিবক্তা হৰেন শইকীয়াই কয়, ‘ এতিয়া কোনো লোক ক’তো সুৰক্ষিত নহয়। মানুহৰ মাজত এই অপৰাধ প্ৰৱণতা বৃদ্ধি পাইছে তথা এইটো চিন্তনীয় বিষয় হৈ পৰিছে। ঝংকাৰক যেতিয়া হত্যা কৰিছিল তেতিয়াই মই কৈছিলো এই ঘটনাই শেষ ঘটনা হওক। কিন্তু এনে ধৰণৰ গণ নিগ্ৰহৰ ঘটনা কমক চাৰি বেছি হৈ গৈ আছে। চৰকাৰৰ এই ক্ষেত্ৰত কৰণীয় আছে। ঝংকাৰ হত্যাৰ ৰায় পাওঁতে সাত বছৰ প্ৰয়োজন হ’ল। পিতৃ মাতৃৰ বাবে এই কথা সহ্য কৰি থকাটো সহজ নহয়।’\n‘এতিয়া ঝংকাৰ জীয়াই থকাহেঁতেন ২৬ বছৰীয়া হ’লহেঁতেন। তাৰ বয়সৰ ল’ৰাবোৰ দেখিলে মোৰ আৰু মাকৰ বৰ দুখ লাগে।’ হৰেন শইকীয়াই লগতে কয়।\nতেওঁৰ মতে এখন গণ বিৰোধী আইন চৰকাৰে প্ৰণয়ন কৰিব লাগে।\nঅভিজিতৰ পিতৃ অজিত কুমাৰ নাথে কয়, ‘অভি নীল আৰু ঝংকাৰ শইকীয়াৰ বিচাৰ প্ৰক্ৰিয়া দীঘলীয়া হোৱাৰ বাবে আৰু অভি নীলৰ হত্যাকাৰীয়ে এতিয়ালৈকে শাস্তি এতিয়ালৈকে পোৱা নাই। সেইবোৰ কাৰণে অপৰাধ প্ৰৱণতা থকা লোকৰ মনত উৎসাহ যোগাইছে।’\nতেওঁ আৰু কয়, ‘কাৰণ নোহোৱাকৈ মানুহ মাৰিব লাগে আৰু আনন্দ ল’ব লাগে। তেওঁলোকে ভাবিছে যে কোনোধৰণৰ শাস্তি নহয়েই। সেয়েহে এনেবোৰ অপৰাধত তদন্ত প্ৰক্ৰিয়া খৰতকীয়া হৈ সোনকালে শাস্তি প্ৰদানৰ ব্যৱস্থা কৰিব লাগে।’


ৰাজনীতি কৰা মানুহৰ পোছাক–প্রসাধন - নিয়মীয়া বাৰ্তা\nৰাজনীতি কৰা মানুহৰ পোছাক–প্রসাধন\nনির্বাচন অহাৰ লগে লগে ৰাজনৈতিক ব্যস্ততাৰ তীব্রতা বাঢ়ে আৰু ৰাইজৰ সন্মুখলৈ ভালেমান নতুন নতুন ৰাজনৈতিক মুখ ওলাই আহে৷ ছাত্র এগৰাকী ছাত্রনেতা হৈ থাকোঁতে তেওঁৰ দেহভংগিমা, পোছাক–পৰিচ্ছদ আদিৰ লগত ৰাইজ যেনেদৰে পৰিচিত হৈ থাকে, এটা ৰাজনৈতিক দলৰ নেতাৰ ৰূপত সেই একে ৰূপতে মানুহে তেওঁক আস্থাৰে গ্রহণ কৰিব পাৰিবনে? ৰাজনৈতিক নেতা এজনৰ সাজ–পোছাক, চেহেৰা আদিয়ে ভোটাৰক প্রভাৱিত কৰিব পাৰে নে নোৱাৰে, সেই বিষয়ে আলোচনাৰ অন্ত নাই৷ কিন্তু সাধাৰণভাৱে সকলোৱে বিশ্বাস কৰে যে বিশ্বাসযোগ্য পৰিচ্ছন্ন চেহেৰা আৰু পৰিপাটি কাপোৰ–কানিয়ে এটা ভাল ধাৰণাৰ সৃষ্টি কৰাত সহায় কৰে৷ মহাত্মা গান্ধীৰ পৰা আৰম্ভ কৰি মমতা বেনার্জী, অৰবিন্দ কেজৰিৱাল, শৰৎ চন্দ্র সিংহ, অখিল গগৈ আদিৰ পোছাক আৰু বেশভূষাৰ সৰলতাই ইয়াৰ প্রমাণ৷ নেতাৰ চেহেৰাৰ সৌন্দর্যই তেওঁক ভোট লাভত সহায় কৰিব পাৰে নে নাই, এই বিষয়ে আলোচনা হোৱাই নহয়, গৱেষণাও হৈছে৷ কেলিফ’র্নিয়া ইনষ্টিটিউট অৱ টেকন’লজীয়ে ২০১০ চনত এদল গৱেষকক দায়িত্ব দি এই বিষয়ৰ গৱেষণা এটা কৰাইছিল আৰু ছয়ত্রিশযোৰা ৰাজনৈতিক নেতাৰ ফটোৰ মাজৰ পৰা পছন্দৰ গৰাকী নির্বাচন কৰিবলৈ দিয়া হৈছিল৷ শেষত দেখা গৈছিল যে ৰাইজে চেহেৰা–বেশভূষাৰ দিশৰ পৰা পছন্দ কৰাকেইজনৰ অধিকাংশই নির্বাচনত পৰাজিত হৈছিল৷ এয়া বিদেশৰ উদাহৰণ৷ ভাৰতৰ দৰে ৰাষ্ট্র এখনত এই তথ্য কিমান দূৰ সত্য বুলি প্রমাণিত হ’ব, তাত সন্দেহ আছে৷ এইখন দেশত মহাত্মা গান্ধীৰ দৰে সাধাৰণ চেহেৰা–বেশভূষাৰ নেতাৰ সমান্তৰালভাৱে জৱাহৰলাল–জিন্নাৰ দৰে চৌখিন নেতাও জনপ্রিয় আছিল, ৰাজীৱ গান্ধী–শশী থাৰুৰৰ দৰে চৌখিন নেতাৰ সমানে হুকুমদেউ নাৰায়ণ যাদৱৰ দৰে অতি সাধাৰণ পোছাক আৰু চেহেৰাৰ নেতাও সমানেই জনপ্রিয়৷ কথা হ’ল, এই নেতাসকল নিজৰ কাম অথবা ভাগ্যৰ দ্বাৰা একোটা স্থানত বহি লৈছে আৰু তাৰ পিছতহে তেওঁলোকৰ কথা চর্চালৈ আহিছে৷ ৰাজীৱ গান্ধী প্রথমেই প্রধানমন্ত্রীৰ চকীত বহিছিল, সেই সময়ত তেওঁৰ বাবে ৰাইজৰ আছিল সদ্যমাতৃহাৰা হোৱা এজনৰ প্রতি থকা স্বাভাৱিক আৱেগ৷ ইয়াত চেহেৰাৰ পৰিৱর্তে আৱেগে অধিক কাম কৰিছিল৷ এই কথাটোও চাব লাগিব যে সেই সময়ত ভিজুৱেল মিডিয়াৰ ইমান প্রকোপ নাছিল৷ কিন্তু কালক্রমত ভিজুৱেল মিডিয়াৰ প্রসাৰ আৰু প্রভাৱ বাঢ়ি যোৱাৰ লগে লগে মানুহৰ দৃশ্যৰূপটোৰ প্রভাৱ অধিক শক্তিশালী হৈ আহিল৷\nএতিয়া অকল টিভিয়েই নহয়, ফেচবুক–ইনষ্টাগ্রাম দৰে সামাজিক মাধ্যমেও জনমানসত প্রভাৱ সৃষ্টি কৰিব পৰা হৈছে৷ অকল লিখিত শব্দই নহয়, তাত প্রচাৰ কৰা ছবি বা ফটোৰো সমানেই প্রভাৱ৷ এতিয়া কুৰি বছৰ পূর্বৰ গৱেষণাৰ লগত পৰিৱর্তিত সময়, সমাজ আৰু মনস্তত্ত্বৰ কথা সংযোগ কৰাৰ প্রয়োজন হ’ব৷ অসমৰ পৰিপ্রেক্ষিতত চালে দেখা যায় যে ৰাজনৈতিক নেতাবোৰে নিজৰ সাজ–পোছাক অথবা বেশভূষাত বিশেষ গুৰুত্ব দিয়া নাছিল বা কথাটো সিমান ভবা নাছিল৷ ছাত্রনেতাৰ পৰা ৰাজনৈতিক নেতা হোৱা প্রফুল্ল কুমাৰ মহন্ত অথবা ভৃগু ফুকন অথবা শিক্ষকৰ পৰা ৰাজনৈতিক নেতা হোৱা নগেন শইকীয়া বা পৰাগ চলিহায়ো নিজৰ চেহেৰাৰ কোনো পৰিৱর্তন কৰাৰ কথা ভবা নাছিল অথবা পৰিৱর্তন কৰাৰ চেষ্টা কৰা নাছিল৷ সেই চেহেৰাবোৰক ৰাইজে গ্রহণ কৰিছিল৷ কিন্তু ছ’চিয়েল মিডিয়াই জনমত গঠন কৰা এতিয়াৰ কথা পৃথক৷ ৰাজনৈতিক নেতাৰ শেহতীয়া সংযোজন অখিল গগৈয়ে কিন্তু দীর্ঘদিনৰ প্রস্তুতিৰে নিজৰ এটা স্বকীয় ৰূপ নির্মাণ কৰি লৈছে আৰু সেই ৰূপ সর্বসাধাৰণ লোকৰ বাবে ওচৰৰ ৰূপ৷ এই চেহেৰা নির্মাণৰ নেপথ্যত মমতা বেনাজ্ৰ প্রভাৱ থকা বুলি ভবাৰ স্থল ৰৈ যায়, কাৰণ দুয়োৰে ইমেজ নির্মাণ পদ্ধতি একেই৷ এতিয়া ৰাজনীতিৰ পৰা প্রায় আঁতৰত ৰৈ যোৱা প্রদ্যুৎ বৰাই পৰিকল্পিত পদ্ধতিৰে নিজৰ ভাবমূর্তি নির্মাণৰ চেষ্টা চলাইছিল আৰু তেওঁৰ পূর্ব পৰিচয় নথকা বাবে সেই ভাবমূর্তি নির্মাণ প্রায় সহজ কাম আছিল৷ কিন্তু একেই কথাটো এটা প্রত্যাহ্বানৰ দৰে হৈ উঠিছে লুৰিণজ্যোতি গগৈৰ বাবে৷ ছাত্রনেতা হিচাপে তেওঁৰ যি চেহেৰা আৰু বেশভূষা আছিল, এটা ৰাজনৈতিক দলৰ প্রধান হিচাপে সেই একেই চেহেৰাই ৰাইজৰ মনত প্রভাৱ পেলাব পাৰিবনে? ছাত্র সন্থাত থাকোঁতে তেওঁৰ মূৰৰ ওপৰত আছিল সমুজ্জ্বল ভট্টাচার্য নামৰ প্রভাৱী ছাতিটো, কিন্তু এতিয়া সেই অৱস্থা নাই৷ এমুখ অযত্নপালিত দাঢ়িৰে প্রায় মলিয়ন চেহেৰাৰ মুখমণ্ডলেৰে তেওঁ ৰাইজৰ মনত কিমান প্রভাৱ বিস্তাৰ কৰিব পাৰিব, তাত সন্দেহৰ অৱকাশ ৰৈ যায়৷ প্রসংগত হিন্দী চিনেমাৰ উদাহৰণ টানি আনিব পাৰি৷ আয়ুষ্মান খুৰানা নামৰ অভিনেতাগৰাকীয়ে এখন ছবিত এমুখ অযত্নপালিত দাঢ়িৰে অভিনয় কৰিছিল আৰু সেই চেহেৰাৰ বাবেই দর্শকে তেওঁক গ্রহণ কৰা নাছিল৷ কিন্তু তুলনামূলকভাৱে পৰিচ্ছন্ন চেহেৰাৰ ছবিয়ে অধিক দর্শকক সন্তুষ্ট কৰিব পাৰিছে৷ ভাৰতীয় পৰিৱেশ্য কলাত অযত্নপালিত দাঢ়ি ভৰা মুখ জীৱন যুদ্ধত পৰাজিত মানুহৰ ছবি৷ সাধাৰণ মানুহৰ মনৰ পৰা এই ধাৰণা কিমান আঁতৰ হৈছে, তাক কোৱাটো বৰ কঠিন৷\nমণিবন্ধত আঘাত টেষ্ট শৃংখলাৰ পৰা বাহিৰ ৰাহুল


ডাক্তৰ ধনীৰাম বৰুৱা দোষী নে নিৰ্দোষী - সাহিত্য ডট অৰ্গ\nডাক্তৰ ধনীৰাম বৰুৱা দোষী নে নিৰ্দোষী(মনোজ মন)\nমনোজ মন (টাইৱান) ঃ ডাক্তৰ ধনীৰাম বৰুৱা দোষী নে নিৰ্দোষী ! নে তেখেত কাৰোবাৰ আক্ৰোশৰ চিকাৰ হৈছে !!! মোৰ মনে কয় তেখেতে জনসাধাৰণৰ উন্নতিৰ বাবে প্ৰচলিত ধাৰাৰ পৰা অলপ বেলেগকৈ চিন্তা-চৰ্চা কৰিব চেষ্টা কৰি আহিছে বহু বছৰ ধৰি | তেখেতে এইদৰে গৱেষণাৰ নামত নিজৰ জীৱন উচৰ্গা নকৰি সুখে-সন্তোষে থাকিব পাৰিলেহেতে | মনত পৰা দিন ধৰি তেখেতেৰ ওপৰত চলি অহা অত্যাচাৰ সমূহ, তেখেতৰ জীৱনলৈ অহা আহুকাল সমূহ দেখি আহিছো | বিজ্ঞসকলৰ মন্তব্য আশা কৰিলো ||\nদিগন্ত শ‍ইকীয়া :মোৰো এক মত ৷ অসমত গৱেষনা কৰাৰ বাতাবৰন নাই … এজনেই দেখিছিলো তেওঁও চিকাৰ হ’ল ! আমি আচলতে গেলিলিও যুগতে বাস কৰি আছো !!\nমনোজ মন :মোৰ ইয়াত দেখিছো ডাক্তৰ সকলেও পিএইচ দি কৰি আছে, গৱেষণা কৰি আছে ৰোগীৰ চিকিত্সা কৰাৰ ওপৰিও | কিন্তু অসমলৈ চকু গ’লে মনটো বেয়া লাগি যায় | ধনীৰাম বৰুৱাৰ প্ৰেছ বিজ্ঞপ্তি এখন পঢ়িলো আজি, তেখেতৰ উদ্যানৰ প্ৰায় এহেজাৰ জোপা গছ কাটি পেলোৱা হ’ল তাত হোটেল খুলিবলৈ | কিমান দুখ লগা কথা এইটো | ভোগ-বিলাসিতা কৰিবলৈ যে এক সুস্থ শৰীৰ লাগে সেয়া সেই পিশাচ কেইটাই বুজি নাপায় নেকি ! কিবা এটা বেমাৰ হ’লেই আমি বাহিৰলৈ দৌৰ মাৰো | অসমত কোনোবা ৰোগীৰ মৃত্যু হ’লে আমি ডাক্তৰক কিলাও | কিয় ? ধনীৰাম বৰুৱাই কিবা নতুন আৱিস্কাৰ কৰিবলৈ বিচাৰিছে তেন্তে আমি কিয় তেখেতক সহায় কৰা নাই ? সৰুতে তেখেতে গাহৰিৰ হৃদপিণ্ড লগোৱাৰ বাবে জেললৈ যোৱা খবৰটো পঢ়িছিলো | সংবাদ মাধ্যমৰ দয়াত তেতিয়া বুজি পোৱা নাছিলো তেখেতে আচলতে কি কৰিব বিচাৰিছিলে, কিন্তু এতিয়া মোৰ বিবেকে কয় আমি সকলোৱে তেখেতেৰ বাবে মাত মতা উচিত |\nঅজয় লাল দত্ত :কবলৈ বেয়া….অসমত সাংবাদিক মানেই সাংঘাটিক হেনো৷ তেওঁ সেই সাংঘাটিকৰ চিকাৰ হল…ইমান হালধীয়াখন কৰিলে যে তেওঁক সৰিয়হফুল দেখুৱাইহে এৰিলে….কিন্তু তেখেতক পাগল বুলি প্ৰচাৰ কৰিব বিচাৰিলে….কিন্তু প্ৰথমে পাগল বুলি সমাজে স্বীকাৰ কৰাজনেই পাছলৈ স্বীকৃত হয়৷ সেয়া পাহৰি গলে নহব৷তেওঁক বদনাম কৰা সকলৰ বুকুতে তেওঁৰ আৱিস্কাৰ বৰুৱা ভালভ লগাৰ দিন আহক৷\nভগৱান যদি তুমি আছা,এই মিৰাকলটোকে কৰানা!\nমনোজ মন :বহুত বেলেগ দেশৰ কথা নকৈ আমেৰিকাৰ কথাই কওঁ | আমেৰিকা যুক্তৰাষ্ট্ৰক আমি বেয়া পাওঁ, তেওঁলোকৰ কামৰ নিন্দা কৰো.. কিন্তু আজি যদি ডাক্তৰ ধনীৰাম বৰুৱাই আমেৰিকা যুক্তৰাষ্ট্ৰত নিজৰ এই গৱেষণা কৰি থাকিলেহেতেন তেন্তে তেওঁ ইতিমধ্যে বহুত কিবা কিবি সন্মান পালেহেতেন ! কিন্তু তেওঁ তেনে সন্মান বিচাৰি নগ’ল কলৈকো | তেওঁ এতিয়াও যুঁজি আছে অকলে অকলে , যোগদলৰ হত্যাকাণ্ডৰ মূল অভিযুক্তই এতিয়াও আইনৰ মেৰপাকৰ বাহিৰত, অথচ তেওঁলোকক হত্যাকাৰী বুলি সাক্ষীও দিছে বহুজনে | আমাৰ আইন ব্যৱস্থাৰ এনে ফোপোলা অৱস্থাৰ বাবেই ধনীৰাম বৰুৱা এই সকল পিশাচৰ আক্ৰোশৰ চিকাৰ হৈ আহি আছে; কিন্তু মাত মাতোতা কোনো নাই | নদী বান্ধ বন্ধ কৰিবলৈ জনা-নজনা বহুজনে আন্দোলন কৰিছে, বহু মন্তব্যও লিখিছে বাতৰি কাকতত… কিন্তু ধনীৰাম বৰুৱা পক্ষত থিয় দিবলৈ সকলোৰে ভয় কিহৰ !\nআজিজ উল হক :মই ব্যক্তগত ভাবে ডঃ বৰুৱাক নাজানো যদিও আৰু সকলো সংবাদ মাধ্যমে পৰিবেশন কৰা খ-খবৰ সকলো ক্ষেত্ৰতে বিশ্বাসযোগ্য নহয় যদিও তেওঁৰ চিকিত্‍সাৰে সুস্থহোৱা কেইবাজনো লোকৰ সাক্ষ্য পাইছোঁ আৰু আগৰ চৰকাৰে তেওঁৰ বিৰুদ্ধে আৰোপ কৰা গুচৰত তেওঁ জয়ীহোৱা আদি কথাবিলাক ভাবিচালে তেওঁ কাৰোবাৰ আক্ৰোশৰ বলি হোৱা যেনহে লাগিছে ৷ ই অতি পৰিতাপৰ কথা ৷ আনন্দৰ কথা যে তেওঁ স্বদেশ এৰি যোৱা হৰগোবিন্দ খোৰানা নহ’ল ৷\nআফটাৰ হুছেইন চৌধাৰী :জই আই অসম৷ আজি তুমি হইতো অতি দূখেৰে লক্ষ্য কৰিছা যে তোমাৰেই এজন সু্যোগ্য সন্তান ডাক্তৰ ধনীৰাম বৰুৱাই নিজৰ মানুহখিনিৰ বাবে কিবা এটা ভাল কাম কৰিব বিচাৰি আছে কিন্তু কিছুমান ব-কলম, কুখ্যাত মানুহ নামৰ প্ৰাণিয়ে তেওঁক বাৰে বাৰে বাধা দি আছে নিজৰ স্বাৰ্থৰ বাবে৷ সচাঁকৈয়ে কিছুমান স্বাৰ্থপৰ মানুহ(!)ৰ বাবে আমি অসমীয়া জাতি ড: বৰুৱাৰ গৱেষণাৰ অমুল্য ফলাফলৰ পৰা বঞ্চিত হৈ আছো৷ এই অৱস্থাৰ পৰিবৰ্তন নহলে কেতিয়াও কোনো ড: বৰুৱা আগবঢ়ি নাহে আমাৰ কাৰনে কোনো গৱেষণা কৰিবলৈ৷\nদেবব্ৰত গগৈ :মানুহজনৰ দোষ এটাই তেখেত সময়তকৈ আগবঢ়া ।\nউদ্দীপ তালুকদাৰ :ডাক্তৰ ধনীৰাম বৰুৱাক ভাল-বেয়া বোলাৰ আগেয়ে তেখেতৰ ওপৰত মূলতঃ কি কি দোষাৰোপ কৰিব পাৰি, সেইকেইটা চাব লাগিব। আৰু সেইটো কৰোঁতে মানুহজনক আগেয়েই ভাল-বেয়া একো বুলি নধৰাটোৱেই শ্ৰেয়। প্ৰথমেই আহোঁ একেবাৰে প্ৰথম কথালৈঃ\nমানুহৰ দেহত গাহৰিৰ অংগ সংস্থাপনঃ এইটো বিষয়ত মূল অভিযোগ আছিল তেখেতে প্ৰাৰম্ভিক ethical কথাখিনি নমানকৈ পৰীক্ষা কৰিছে। আৰু সেইটো অভিযোগ মই যিখিনি বিচাৰি পালোঁ (গুগল-ত), তাৰ ভিত্তিত সম্পূৰ্ণ সঁচা। মানৱ দেহত যিকোনো পৰীক্ষা কৰাৰ আগেয়ে ভাৰতত icmr (indian council of medical research)ৰ দ্বাৰা প্ৰমাণিত প্ৰকল্পৰ আধাৰতহে কৰা যুগুত বুলি নিয়ম ধাৰ্য কৰি দিয়া আছে। সেয়ে, তেখেতে কৰোঁ বুলিলেও এই কামটো আগতে অনুমতি নোলোৱাকৈ কৰিব নোৱাৰে। আনকি প্ৰচলিত ঔষধ এবিধ আন ৰোগত পৰীক্ষাৰ বাবে ব্যৱহাৰ কৰিলেও সংশ্লিষ্ট কৰ্তৃপক্ষ (যেনে বিশ্ববিদ্যালয়ৰ ethics committee)-ৰ অনুমতি আৱশ্যকীয়। যিকোনো বৈজ্ঞানিক পৰীক্ষাৰে কিছুমান অৱশ্যে মানিবলগীয়া নিয়ম আছেই, সেইখিনি কৰি লোৱাটো বাধ্যতামূলক। এনে নিয়মসমূহ নামানিলে কেতিয়াবা হিতে-বিপৰীত হ’ব পাৰে। কিন্তু এই নিয়মৰ বিৰূদ্ধে কোৱা বহু মানুহ আছে। বিশেষকৈ এনে কিছুমান ঔষধ যাক এতিয়াও মানুহৰ উপযোগী বুলি স্বীকৃতি দিয়া হোৱা নাই, কিন্তু জন্তুৰ দেহত প্ৰমাণিত হৈছে, তেনে ঔষধৰ ক্ষেত্ৰত এই প্ৰশ্ন প্ৰায়েই উত্থাপন হৈ আহিছে। কাৰণ মানুহৰ বাবে স্বীকৃতি দিয়াৰ বাবে লগা পৰীক্ষাৰ সময়তে সেই ৰোগত আক্ৰান্ত বহুখিনি মানুহ সেই উপকাৰ নোপোৱাকৈয়ে ৰৈ যাব। সেয়ে ধনীৰাম বৰুৱাৰ নিশ্চিত ভাৱে আগেয়ে সেই কামখিনি কৰি লোৱাৰ আৱশ্যক আছিল। দ্বিতীয়তে এনে পৰীক্ষাৰ ফলাফল বাতৰি-কাকতত প্ৰকাশ কৰাতকৈ আগেয়ে কৰিবলগীয়া কাম হৈছে, সেই বিষয়ৰ জাৰ্ণেলত প্ৰকাশ কৰা। ঠিক এই কথাটোৰ লগত সম্বন্ধিত নহয় যদিও, উল্লেখনীয়ঃ ২০-৩০জন ৰোগীক লৈ কৰা পৰীক্ষাৰ সফল ফলাফল সাংবাদিক মাতি আনি প্ৰছ-মেল মাতি দেখুওৱা আন এটা ঘটনা বাতৰি-কাকতত দেখিছোঁ। সেইটো শুভ লক্ষণ নহয়, মানুহে এনে বিষয় দুদিন আলোচনা কৰি তাৰপৰা বিজ্ঞাপনৰ নিচিনাকৈ সেই চিকিৎসালয় বা ঔষধৰ কেইদিনমানৰ বিক্ৰী বাঢ়িলেও, তাৰপৰা দীৰ্ঘ-ম্যাদী কোনো লাভ নহয়। আৰু অসফল হ’লে সেই পৰীক্ষা কেতিয়াও বাতৰি-কাকতৰ মাজলৈ নাহে। কিন্তু যিকোনো বৈজ্ঞানিক পৰীক্ষাৰ মূল লাভ হৈছে, বিষয়টোত জ্ঞানৰ যোগ দিয়াহে (লগতে যদি মানুহৰ লাভ হয়, আৰু ভাল কথা), সেয়ে সফল-অসফল সকলো পৰীক্ষাই সমানে গুৰুত্বপূৰ্ণ। ধনীৰাম বৰুৱাৰ একেটা বিষয়তে আৰু এটা কথা উল্লেখনীয়, প্ৰথমে তেখেতে কলিজা আৰু হাওঁফাওঁ সংস্থাপিত কৰা বুলিছিল যদিও, আদালতত তেখেতে ভাল্ভৰ এটা অংশহে সংস্থাপন কৰা বুলিছিল। যদি সেয়ে সঁচা হয়, তেন্তে তেখেতে গোটেই কাণ্ডটোক প্ৰয়োজনতকৈ ডাঙৰকৈ দেখুওৱাএ চেষ্টা কৰিছিল সেইটোত সন্দেহ নাই। (আৰু আছে)\nআৰু এটা প্ৰশ্ন আছে, ধনীৰাম বৰুৱাৰ পৰীক্ষাৰপৰা যদি অদ্ভূত কিবা এটা হ’লহেঁতেন, তেন্তে আজি আমি তেখেতক দূষিলোহেঁতেন! পৰীক্ষা এটা সফল হোৱাৰ পাছত মানি ল’বলৈ সহজ, কিন্তু আগতেই সেই ফলাফল যাতে ভয়ানক নহয়, তাৰ বাবে সাজু হৈ থকাটো নিয়ম। ধনীৰাম বৰুৱাই অন্ততঃ এইখিনি সাধাৰণ নিয়মটো মানি চলা নাছিল।\nকেইজনমান ৰোগী সম্মুখত লৈ মই অমুক বেমাৰৰ ঔষধ উলিয়ালো বুলি ক’বলৈ আমাৰ ডাক্তৰ-বেজসকলৰ কিবা এটা হৈছে। বহুত ৰোগ ‘প্লেচেবো’ এফেক্টতে ভাল হৈ যায়। সেয়ে, সম্পূৰ্ন বিজ্ঞানভিত্তিক পৰীক্ষা, পৰিসংখ্যা বিজ্ঞানৰ প্ৰয়োগ আদি কথাবোৰ তল পৰি যায়। মই ব্যক্তিগত ভাৱে বিশ্বাস কৰোঁ, আয়ুৰ্বেদ, যোগাসন, ৰিকি ইত্যাদি সকলোৰে কিছুমান ৰোগ-নিৰাময় উপাদান আছেই, কিন্তু চিকিৎসা বিজ্ঞানৰ বাহিৰে আন কোনেও গৱেষণাৰ দ্বাৰা নিজৰ তথ্যৰ শুদ্ধতা পৰীক্ষা কৰাত আগ্ৰহ প্ৰকাশ নকৰে, কিছুমান ব্যৱস্থা ভুল বুলি মানি লোৱাৰ আশাই কৰিব নোৱাৰি। আধুনিক চিকিৎসা বিজ্ঞানে পৰীক্ষা আৰু তাৰ প্ৰকৃত মূল্যাংকনৰ ওপৰত গুৰুত্ব দি আছে কাৰণেহে নিজকে প্ৰতিষ্ঠা কৰিবলৈ সক্ষম হৈছে। আৰু চাই থাকিব, যোগাসন, আয়ুৰ্বেদৰ সফল নিয়মবিলাক লৈ চিকিৎসা বিজ্ঞানে নিজৰ পদ্ধতিৰ ভিতৰতে সুমুৱাই থৈ দিব!! আৰু তাকে প্ৰয়োগ কৰি লম্বা বিল দিবলৈও কুণ্ঠাবোধ নকৰিব।\nপঙ্কজ বৰা :এইবিষয়ে আগেয়ে এবাৰ বিতং আলোচনা এই গোটত হৈ গৈছে ৷ ধনীৰাম বৰুৱা এজন অতিশয় প্ৰতিভাশালী চোকা চিকিৎসক আছিল ৷ কিবা বিধিৰ দুৰ্বিপাকত তেখেতৰ অদ্ভূত পৰিৱৰ্তন আহে ৷ শেহতীয়াকৈ জেনেটিক ইঞ্জীনিয়াৰিং, আৰ এন আই (RNA interference) আদিৰ দ্বাৰা তেখেতে কেঞ্চাৰ, ডায়েবেটিছ, হৃদৰোগৰ চিকিৎসা কৰাৰ যি বাৰে ভচহু কথা প্ৰচাৰ কৰি আছে, সেইয়া জিনীয় অভিযন্ত্ৰণৰ সাধাৰন জ্ঞান থকা ব্যক্তিয়েও সন্তুলন হেৰুওৱা মানুহৰ প্ৰলাপ বুলি ভালকৈ বুজি পাব ৷ মই অৱশ্যে পঢ়ি চায়ফিক ৰহঘৰা পঢ়াৰ নিছিনাকৈ উপভোগ কৰো ঁ ৷\nদেবব্ৰত গগৈ : মানৱদেহটো সৰ্ম্পূণ sequencing আজিলৈকে কৰাটো সম্ভৱ হৈছেনে বাৰু ? মই জিনীয় অভিযন্ত্ৰণৰ বিষয়ে সাধাৰণ জ্ঞান থকা আৰু ব্যৱসায়িক সৰ্ম্পক থকা ব্যক্তি হিচাপে কথাখিনি সুধিছো তোমাক ।\nপঙ্কজ বৰা :হয় দেবব্ৰত দা মানৱদেহত থকা সৰ্ম্পূণ জিনসমূহৰ (জিন’ম) sequencing কৰা হৈছে আৰু সেই জিন’ম প্ৰকাশৰ দহ বছৰীয়া দিৱস উৎযাপনৰ দিনা মই মানৱ জিন’ম প্ৰকল্পৰ পুৰোধা ফ্ৰেদ চেংগাৰৰ উপস্থিতি কেম্ব্ৰিজৰ ‘জিন’ম চেন্টাৰত’ উপস্থিত থকাৰ সৌভাগ্য হৈছিল ৷ এতিয়া অৱশ্যে নতুন প্ৰজন্মৰ জিন’ম চিকুৱেঞ্চীং প্ৰযুক্তি (Next generation Sequencing) আহিল যাৰ দ্বাৰা কেই ঘন্টামানৰ ভিতৰতে অতি কম খৰছত এজন ব্যক্তিৰ জিন’ম চিকুৱেঞ্চ কৰিব পাৰি ৷\nউদ্দীপ তালুকদাৰ :এতিয়া যিটো কথাত ধনীৰাম বৰুৱা বাতৰিৰ শিৰোনামালৈ আহিছে, সেইটোৰ বাবে ধনীৰাম বৰুৱাৰ আগৰ কথাবিলাক ধৰি বিচাৰ কৰিবই নালাগে। তেখেতে নিজেও কৰিব নালাগে। এইবাৰৰ কথাটোত ময়ো তেখেতক বলিৰ পঠা সজা হৈছে বুলিয়েই বিশ্বাস কৰোঁ। কিন্তু আগৰ কাণ্ড-বিলাকৰ কাৰণে তেখেতে নিজেই নিজৰ অৱস্থা বেয়া কৰি ৰাখিছে। তেখেতৰ বিতৰ্কমূলক স্থিতি নহৈ গৌৰৱপূৰ্ণ হোৱা হ’লে কিজানি এইবাৰৰ কাণ্ডটো সম্পন্ন কৰাৰ সাহসেই নকৰিলেহেঁতেন।\nমনোজ মন :মোৰ মতে গৱেষণা সদায় নতুন বস্তুৰ আৱিস্কাৰৰ বাবেহে কৰা হয় | আগতে পৃথিৱীখন যে ঘূৰণীয়া অথবা পৃথীৱী যে সূৰ্য্যৰ চৌদিশে প্ৰদক্ষিন কৰে সেইটো কথা গছত গৰু উঠাৰ দৰে আছিল |\nউদ্দীপ তালুকদাৰ :ভুল বুলি ক’ব নোৱাৰি। কিন্তু গৱেষণাৰ নীতি-নিয়মবিলাক নামানিলে অসুবিধা আছে। বৰ্তমানে বিজ্ঞানে যিটো অৱস্থা পাইছে, তাত নীতি-নিয়মৰ কথা নাথাকিলে বহুত ভয়ানক কাণ্ড হৈ যাব। মাইকেল ক্ৰিকটন-ৰ উপন্যাস Next আৰু gattaca নামৰ চিনেমাখন। দুয়োখনেৰে বহুত ভুল আছে বুলি আঙুলিয়াই দিয়া হৈছে। কিন্তু ভৱিষ্যতৰ বিজ্ঞানৰ এটা সাধাৰণ আভাষ হিচাপে দুয়োখনতে চিন্তা কৰিবলগীয়া বহুত কথা আছে।\nপঙ্কজ বৰা : মনোজ মন,তুমি siRNA আৰু তাৰ গৱেষণাৰ বিষয়ে নিশ্চয় ভালকৈ জানা ৷ অনুগ্ৰহ কৰি ডা: বৰুৱাৰ ৱেবছাইটত থকা এই কথাবোৰ পঢ়িবা ৷ In the entire planet of diseased and unhealthy Human Genome”\nBaruah siRNA as Baruah nuclear head missile\nActing as Commander-in-chief to command the microRNA\nto switch on and off their functions to cure\ndreaded incurable and rarest of the rare diseases proven by\nTotal Human Genomic Mapping using\nSOLiD with profiling of Total miRNA৷৷ Commander – in – Chief – Baruah siRNA\nExecutor – miRNA\nSlave – mRNA\nমনোজ মন :পঙ্কজদা,দা ..হয় ম‍ই পঢ়িছো .. তেওঁক ম‍ই ১০০% শুদ্ধ বুলি ক’বলৈ বিচৰা নাই, অৱশ্যে প্ৰকৃততে তেওঁ কিমান দূৰ শুদ্ধ ম‍ইও নাজানো | কিন্তু তেওঁৰ ওপৰত যে এক প্ৰকাৰ অত্যাচাৰ হৈ আছে সেয়া নিশ্চয়কৈ জানো |\nপঙ্কজ বৰা :আধুনিক বৈজ্ঞানিক গৱেষণাত এথিক্চ এটা বৰ গুৰুত্বপূৰ্ণ বিষয় ৷ এথিক্ছ কমিটীৰ সঠিক মান্যতা নহ’লে মানুহ বা জীৱ-জন্তুটো দূৰৰ কথা এজোপা সৰু গছৰ ওপৰতো পৰীক্ষা চলাব নোৱা ঁৰি ৷ অংগসংস্থাপন বিশেষকৈ আন্তঃপ্ৰজাতীয় অংগসংস্থাপন, জিনীয়ভাৱে অভিযন্ত্ৰিত জীৱ আদি অতি স্পৰ্শকাতৰ বিষয় ৷ অনেক পৰ্য্যায়ৰ কঠিন ক্নিনকেল ট্ৰায়েলৰ পাছতহে মানৱ দেহত প্ৰয়োগৰ মান্যতা প্ৰদান কৰে ৷ডা: ধনীৰাম বৰুৱাই তেনে কোনো ক্নিনিকেল এথিক্ছ মানি চলা নাছিল ৷ ভাৰতত হোৱা বাবে তেখেতে বিশেষ শাস্তি ভোগ নকৰিলে ৷ আন দেশত হোৱা হ’লে মৃত্যুদণ্ড পৰ্য্যন্ত হ’লহেতেন ৷এজন সম্ভাৱনাময় অসমীয়া চিকিৎসাবিজ্ঞানীৰ প্ৰতিভাৰ অপমৃত্যুত অসমীয়া হিচাপে নিজৰেই বহু দুখ লাগে ৷ প্ৰকৃত নীতি নিয়ম মানি কামবোৰ কৰা হ’লে তেখেত আজি উজলি থাকিলহেতেন৷\nধ্ৰুৱজ্যোতি শৰ্ম্মা :এৰা ! তেওঁ আগতে অনুমতি লোৱাৰ দৰকাৰ আছিল | আমাৰ নিয়ম-নীতিবোৰ আছে নহয়….. গতিকে ভাল কাম (তেওঁ আৰম্ভ কৰা কামটো ম‍ই ভাল বুলিয়েই কবলৈ বিচাৰিছো, যদিও ভিতৰুৱা কথাবোৰ নাজানো) এটা কৰাৰ আগেয়ে তেওঁ কেই বছৰমান অনুমতি বিচাৰি দৌৰিব লাগিছিল… আৰু এদিন (দহ-পোন্ধৰ বছৰমান পিছত) সংশ্লিষ্ট কৰ্তৃপক্ষ‍ই অতি বিনম্ৰভাৱে জনালেহেতেন যে, উপযুক্ত ব্যৱস্থা আৰু নতুন এই পৰীক্ষাটোৰ গুৰুত্বপূৰ্ণতাৰ ওপৰত বিচাৰ-বিবেচনা কৰি লগতেএক্সপাৰ্টৰ ৰিপ’ৰ্টৰ ওপৰত ভিত্তি কৰি তেওঁৰ আবেদনখন অগ্ৰাহ্য কৰা হৈছে | ISI (Indian Statistical Institute) Kolkata ত গ্ৰাহ্য হোৱা Linux ৰ বঙালী Customization version ৰ অনুৰূপ আৰ্হিত অসমীয়া Linux ৰ বাবে আবেদনৰো একেই দশা হোৱা নাইনে ?\nৰাজীৱ ৰঞ্জন :এই যে নিয়ম ভঙাৰ মানসিকতাটো, এইটো সকলো ক্ষেত্ৰত কিন্তু প্ৰযোজ্য নহয় । মানুহৰ দেহৰ বা জীৱনৰ লগত যদি ধেমালী (পৰীক্ষা) কৰিবলৈ যায়, তেনেহলে শাস্তিহে হব আৰু হোৱাটো উচিত । গাহৰিৰ অংগ মানুহৰ গাত লগোৱাৰ চেষ্টা ভাল, সফল হ’লে এটা কিমান যে এটা ডাঙৰ ঘটনা হ’ব । কিন্তু যদি নিয়ম নীতি আৰু process বোৰ মানি আগবঢ়া নহয় তেনেহলে তাৰ ফলত ঘটিব পৰা (পৰা নহয়, ঘটিবই) দূৰ্ঘটনাবোৰৰ বাবে দায়ী কোন হ’ব?? জীৱ বিজ্ঞানৰ ক্ষেত্ৰত এইখিনি মানিহে গৱেষণা কৰা হয় । আৰু সেই কাৰণেই আপুনি মই বেজী এটা লওঁতে চিন্তা কৰিবলগীয়া নহয়, কাৰণ বহু পৰীক্ষা নীৰিক্ষাৰ পাছত হে বেজীটোক মানুহৰ গাত প্ৰয়োগ কৰাৰ স্বীকৃতি দিয়া হৈছে ।\nউদ্দীপ তালুকদাৰ :এনে ধৰণৰ কথাতেই পট্‌কৈ বিশ্বাস নকৰিব। সকলোতে বিফল হৈ মানে কি কি চিকিৎসা কৰিছিল, পৰীক্ষা-পাতি কেনেকুৱা হৈছিল, কিমান দিন চিকিৎসা কৰি চোৱা হৈছিল, ৰোগীক চোৱা ডাক্তৰ কেইজনে কিবা ভুল কৰিছিল নেকি ইত্যাদি কথাবোৰ পৰীক্ষা কৰি নোচোৱাকৈ ক’তো ভাল নহ’লটো মানি ল’ব নালাগে। আৰু বাৰে বাৰে কৈ আছোঁ যদিও আকৌ কওঁ, এজন-দুজন ৰোগী ভাল হোৱাটোৱেই এটা চিকিৎসাৰ সফলতাৰ মাপকাঠী হ’ব নালাগে। কাৰণ এনেকুৱা হ’বও পাৰে যে সেই চিকিৎসাত ১০% ৰোগীহে ভাল হয়, বাকী ৯০% নহয়। কালি ধনীৰাম বৰুৱাৰ বিষয়ে গুগল-ত ছাৰ্ছ কৰোঁতে কেবাটাও এনে মন্তব্যও পাইছোঁ য’ত তেখেতৰ ওচৰলৈ অনাৰ পাছত ৰোগীৰ অৱস্থা বেয়া হোৱা বুলি দাবী কৰিছে। সেইকেইটা মন্তব্যকো মই শেষ কথা বুলি কোৱা নাই।\nনিয়ম পালনৰ কষ্টৰ বাবে যদি নিয়মটোকেই মানি নোলোৱাৰ কথা আহি পৰে, তেন্তে ভাবকচোন, লাইচেন্স নোলোৱাকৈ গাড়ী চলোৱা মানুহৰ সংখ্যা কেনেকুৱা হ’ব! ‘লাইচেন্স কৰাবলৈ যাওঁতে টকা খুজিছিল বাবে লাইচেন্স নোহোৱাকৈ গাড়ী চলাই আছোঁ। মোৰ গাত কি দোষ?’\nদিগন্ত শ‍ইকীয়া :এইখিনিতে মোৰ নিজৰ কথা এটা কওঁ মানে মোৰ দেউতাৰ কথা ৷ দেউতা এজন বেমাৰৰ প্রতি সচেতন লোক আছিল ..তেওঁৰ জীৱনকাল প্রায় ৭০ বছৰ পালে .. মোৰ দেউতা ঢুকুৱা প্রায় ৯ বছৰ মান হ’ল , ঢুকুৱাৰ প্রধান কাৰণ হ’ল হেপাটাইটিছ বি , বম্বেৰ এটা ব্যক্তিগত প্রতিষ্ঠানৰ পৰা যেতিয়া ৰিপৰ্টত ‘পজিটভ’ ওলাল (তেওঁৰ তেজৰ নমুনা মঙ্গোলীয়ৰ AE type, পিচলৈ AE disease লৈ সলনি হ’ল অৰ্থাৎ তেজ লৈ থাকিব লাগে, মই সন্দেহ কৰিছো কাৰোবাৰ পৰা তেজ লওঁতে আহিল নেকি যদিওঁ টেষ্ট কৰি লয় ) , ট্রিটমেন্ট আৰম্ভ হ’ল , নেট বা আন সকলোতে খবৰ কৰিলো .. দিহা এটাই Intron A নাম ইনজেকচন এটা আৰু খোৱা দৰৱ ( নামটো পাহৰিছো) , সেই সময়ৰ বৰ্ত্তমানত সেয়াই উৎকৃষ্ট দৰৱ ৷ আগতে বহু জেষ্ঠ চিকিৎস্যকে experiment চলোৱাৰ পিচত এজন উদয়ীমান এচিচটেন্ট প্রফেচাৰে ( তেতিয়া আছিল, এতিয়া নাম জ্বলা প্রফেচাৰ ) সন্দেহ কৰিলত এইটো ধৰা পাৰিল , ব্যক্তিগত নাৰ্চিং হোম এখনত তেখেতৰ হাতত ট্রিটমেন্ট আৰম্ভ হ’ল যদিও একো কামত নাহিল , ধৰা পৰা সময়ত তেওঁ কৈছিল বচাৰ আশা ক্ষিন বুলি ৷ প্রায় ৭/৮ মাহ মান ট্রিটমেন্ট চলোৱাৰ পিচত দেউতাক হেউৱালো , আমি মাত্র অসহায় হৈ চাইহে থাকিব পাৰিলো ৷ মই সেই সময়ত মনে প্রাণে বিছাৰিছিলো কিবা এটা মিৰেক’ল কাৰ ওচৰত গ’লে উপায় পাম ! পিছে দেউতাৰ মৃত্যু এজন জেষ্ঠ প্রেফেচাৰৰ হাততহে হ’ল ৷ আগতে যিজনৰ হতুৱাই ট্রিটমেন্ট কৰি আছিলো তেওঁ প্রায় পলায়ন কৰাদি কৰিল মানে ডিব্রুগড়ত নাই বুলি গ’ম পাইছিলো, তেওঁ হয়তো এই অসহায় দৃশ্য চাই থাকিব নোৱাৰিলে ৷\nঅভিজিত কলিতা :১| এসময়ত ধনীৰাম বৰুৱা পৃথিৱী বিখ্যাত হাৰ্ট চাৰ্জন আছিল, ১৯৮৮ চন মানত পৃথিৰীৰ প্ৰথম কৃত্ৰিম হৃদযন্ত্ৰ জাৰ্ভিক – ৭ তেখেতেই সফলতাৰে প্ৰতিস্থাপন কৰিছিল |\n২| পূৰ্ণ শইকীয়াৰ দেহত গাহৰিৰ কলিজা স্থাপন কৰাৰ সময়ত তে্খেতে চিকিৎসা গৱেষণাৰ সকলোবোৰ এথিকচ উলংঘা কৰিছিল |\n৩| যদি তেঁও সচাকৈয়ে গাহৰিৰ কলিজাৰে এজন মানুহক দুদিন জীয়াই ৰাখিব পাৰিছিল,ই চিকিৎসা বিজ্ঞানৰ এক অন্যতম উপলব্ধি হব লাগে|\n৪| সেই সময়ত অসমৰ প্ৰিন্ট মেডিয়াই লোৱা ভুমিকা অতিশয় নিৰাশাজনক আছিল , একশ্ৰেণী বাতৰি কাকতে তেঁওক ভণ্ড বুলি কোৱাৰ সময়তে আন এক শ্ৰেণী কাকতে তেঁওক মহান আৱিস্কাৰক বুলি প্ৰমাণ কৰিব বিছাৰিছিল | হালধীয়া সাংবাদিকতাৰ উচ্চতম নিদৰ্শণ প্ৰতিফলিত হৈছিল সেই সময়ত| সেয়ে অসমৰ ৰাইজে আজি সত্য বিছাৰি পোৱা নাই | ইয়াৰ বাবে অসমৰ বাতৰি কাকত সমূহ সম্পুৰ্ণ ৰূপে দায়ী |\n৫| এতিয়া তেখেতে যি কৰি আছে, আমি ৱেবচাইটৰ যোগে যি গম পাইছো , এইয়া মানসিক ভাৰসাম্য হেৰুওৱা লোকৰ কাম বুলি আমাৰ দৰে চিকিৎসা বিজ্ঞান বা জেনেতিক ইঞ্জিনিয়াৰিমৰ নুন্যতম জ্ঞান নথকা মানুহেই বুজি পায় |\n৬| কোনোবাই তেখেতক বুজাই দিব নেকি, আয়ুৰ্বেদ শাস্ত্ৰৰ ওপৰত এতিয়াও ইমান গবেষণা হোৱা নাই , বা , অসমত কৰিব পৰা সুবিধাও নাই, যে ই জেনেতিক , বা কেন্সাৰৰ দৰে ব্যাধি ১০০% নিৰাময় কৰিব পাৰে|\n← এটা প্ৰেমৰ পদ্য (নৱকান্ত বৰুৱা৷৷ ১৯২৬)\nমদৰ বিষয়ে এখন ৰচনা(অঞ্জল বৰা) →


Acloderm in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Acloderm ar byavahar, ppali, parshwakriya, upkaar, kriya-pratikriya aaru satarkatabani\nAcloderm की जानकारी\nAcloderm ৰ লাভ আৰু ব্যৱহাৰসমূহ- Acloderm Benefits & Uses in Assamese- Acloderm ar laabh aaru byavaharsamuh\nAcloderm ৰ পালি আৰু সেয়া কেনেদৰে ল'ব- Acloderm Dosage & How to Take in Assamese - Acloderm ar paali aaru xeya kenedore lobo\nAcloderm ৰ পাৰ্শ্চক্ৰিয়াসমূহ- Acloderm Side Effects in Assamese- Acloderm ar parshwakriyasamuh\nAcloderm সংক্ৰান্ত সতৰ্কতাবাণীসমূহ- Acloderm Related Warnings in Assamese- Acloderm xonkranta xatarkatabanisamuh\nঅইন দৰৱৰ সৈতে Aclodermৰ গুৰুতৰ ক্ৰিয়া-প্ৰতিক্ৰিয়া- Severe Interaction of Acloderm with Other Drugs in Assamese- Oinor xoite Acloderm ar gurutor kriya-pratikriya\nAcloderm মতভেদসমূহ- Acloderm Contraindications in Assamese- Acloderm nishedhsamuh\nAcloderm ৰ বিষয়ে সততে সোধা প্ৰশ্নসমূহ- Frequently asked Questions about Acloderm in Assamese- Acloderm ar bikhoye satate xodha prashnasamuh\nখাদ্য আৰু মদৰ সৈতে Acloderm ক্ৰিয়া-প্ৰতিক্ৰিয়া- Acloderm Interactions with Food and Alcohol in Assamese- khadya aaru modor xoite Acloderm kriya-pratikriya\nAcloderm ৰ লাভ আৰু ব্যৱহাৰসমূহ - Acloderm Benefits & Uses in Assamese - Acloderm ar laabh aaru byavaharsamuh\nAcloderm তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAcloderm ৰ পালি আৰু সেয়া কেনেদৰে ল'ব - Acloderm Dosage & How to Take in Assamese - Acloderm ar paali aaru xeya kenedore lobo\nAcloderm-ৰ উপাদানসমূহ - Acloderm Active Ingredients in Assamese - Acloderm-ar upadaansamuh\nAcloderm ৰ পাৰ্শ্চক্ৰিয়াসমূহ - Acloderm Side Effects in Assamese - Acloderm ar parshwakriyasamuh\nগৱেষণাৰ ভিত্তিত, Acloderm ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAcloderm সংক্ৰান্ত সতৰ্কতাবাণীসমূহ - Acloderm Related Warnings in Assamese - Acloderm xonkranta xatarkatabanisamuh\nAcloderm-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAcloderm ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nAcloderm-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nAcloderm এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Acloderm গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Acloderm কি প্ৰভাৱ দেখা গৈছে?\nবৃক্ক ৰ বাবে Acloderm কেতিয়াবাহে ক্ষতিকাৰক।\nযকৃতত Acloderm কি প্ৰভাৱ দেখা গৈছে?\nAclodermৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Acloderm ৰ কি প্ৰভাৱ দেখা গৈছে?\nAclodermৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nঅইন দৰৱৰ সৈতে Aclodermৰ গুৰুতৰ ক্ৰিয়া-প্ৰতিক্ৰিয়া - Severe Interaction of Acloderm with Other Drugs in Assamese - Oinor xoite Acloderm ar gurutor kriya-pratikriya\nAcloderm তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAcloderm মতভেদসমূহ - Acloderm Contraindications in Assamese - Acloderm nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Acloderm লোৱা অনুচিত যাতে -\nAcloderm ৰ বিষয়ে সততে সোধা প্ৰশ্নসমূহ - Frequently asked Questions about Acloderm in Assamese - Acloderm ar bikhoye satate xodha prashnasamuh\nএই Acloderm-এ অভ্য়াস বা নিচাৰ সৃষ্টি কৰে নেকি?\nAclodermৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি Acloderm লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, কিন্তু ডাক্তৰৰ পৰামৰ্শ মতেহে Acloderm লওক।\nমানসিক ৰোগৰ চিকিত্সাৰ বাবে Acloderm লৈ কোনো লাভ নাই।\nখাদ্য আৰু মদৰ সৈতে Acloderm ক্ৰিয়া-প্ৰতিক্ৰিয়া - Acloderm Interactions with Food and Alcohol in Assamese - khadya aaru modor xoite Acloderm kriya-pratikriya\nখাদ্য আৰু Aclodermৰ ক্ৰিয়া-প্ৰতিক্ৰিয়া\nখাদ্যৰ সৈতে Acloderm লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Aclodermৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Acloderm লোৱাৰ পাৰ্শ্চক্ৰিয়াৰ বিষয়ে তথ্য নাই।\nAcloderm ৰ অনুকল্প - Substitutes for Acloderm in Assamese\nআপুনি বা আপোনাৰ পৰিয়ালৰ কোনোবাই Acloderm লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Acloderm ব্যৱহাৰ কৰিছিল নেকি?\nআপুনি কিমান পৰিমাণে Acloderm সেৱন কৰিছিল?\nআপুনি Acloderm ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Acloderm সেৱন কৰে?


জিম্মী ৱেলছ - অসমীয়া ৱিকিপিডিয়া\n(Jimmy Walesৰ পৰা পুনঃনিৰ্দেশিত)\n২০১৬ চনৰ ৱিকিমেনিয়া সন্মিলনত জিম্মী ৱেলছ\nজিম্মী ডনেল ৱেলছ\n৭ আগষ্ট, ১৯৬৬ (৫৫ বছৰ)\nহাণ্টছভিল, আলাবামা, আমেৰিকা যুক্তৰাষ্ট্ৰ\nচেইণ্ট পিটাৰচবাৰ্গ, ফ্লৰিডা, আমেৰিকা যুক্তৰাষ্ট্ৰ\nইউনিভাৰচিটি অৱ আলবামা\nইণ্ডিয়ানা ইউনিভাৰচিটি ব্লুমিংটন\nসভাপতি, ৱিকিয়া আই এন চি (২০০৪–বৰ্তমানলৈ)\nৱিকিমিডিয়া ফাউণ্ডেশ্যনৰ চেয়াৰমেন (জুন ২০০৩ – অক্টোবৰ ২০০৬)\nচেয়াৰমেন এমেৰিটাচ, ৱিকিমিডিয়া ফাউণ্ডেশ্যন (অক্টোবৰ ২০০৬ৰ পৰা–বৰ্তমানলৈ)\nচানলাইট ফাউণ্ডেশ্যন (উপদেষ্টা মণ্ডলী)\nএম আই টি চেণ্টাৰ ফৰ কালেক্টিভ ইণ্টেলিজেঞ্চ (উপদেষ্টা মণ্ডলী)\nইএফএফ পায়নিয়াৰ এৱাৰ্ড (২০০৬)\nবিজনেজ প্ৰছেচ এৱাৰ্ড (২০০৮)\nদ্য গ্লোবেল ব্ৰেণ্ড আইকন অফ দ্য ইয়াৰ এৱাৰ্ড (২০০৮)\nগোটিলেব ডাটৱেয়েইলাৰ প্ৰাইজ (২০১০)\nজিম্মী ডনেল ৱেলছ ওৰফে জিম্ব' ৱেলছ (ইংৰাজী: Jimmy Wales)-ৰ জন্ম ১৯৬৬ চনৰ আগষ্ট মাহৰ ৭ তাৰিখে হৈছিল। তেখেত এজন আমেৰিকান ইণ্টাৰনেট শিল্পদ্যোগী (entrepreneur), কিন্তু তেওঁ বিশেষকৈ অনলাইন মুক্ত তথ্যকোষ ৱিকিপিডিয়া আৰু ৱিকি কোম্পানীৰ সহ-প্ৰতিষ্ঠাপক আৰু পৃষ্ঠপোষক হিচাপে বিশ্বব্যাপি বিখ্যাত হৈ পৰিছে।\n2 ৱিকিপিডিয়াৰ প্ৰতিষ্ঠা\n4 প্ৰকাশিত কৰ্মাৱলী\nজিম্মী ৱেলছৰ জন্ম হৈছিল আমেৰিকা যুক্তৰাষ্ট্ৰৰ আলবামাৰ হাণ্টছভিলত। তাতেই তেওঁ ৰাণ্ডল্ফ বিদ্যালয়ৰ নাম ভৰ্ত্তি কৰি আনুষ্ঠানিক শিক্ষাৰ আৰম্ভ কৰিছিল আৰু বিত্ত বিষয়ত স্নাতক আৰু মাষ্টাৰ ডিগ্ৰীৰ উপাধি লাভ কৰে। তেওঁৰ দেউতাকৰ নাম জিম্মী, আৰু মাতৃৰ নাম ডৰিছ। তেখেতৰ আইতাকৰ নাম এৰমা। স্নাতক শ্ৰেণীত থকাৰ সময়ত তেখেতে দুখন বিশ্ববিদ্যালয়ত পঢ়িছিল। পিছত তেওঁ বিত্ত ক্ষেত্ৰত চাকৰি গ্ৰহণ কৰে আৰু এখন বিশ্ববিদ্যালয় শিক্ষা অসম্পূৰ্ণ অৱস্থাতে ত্যাগ কৰে আৰু কেইটামান বছৰ ছিকাগোৰ ফিউচাৰছ আৰু অপশ্যনচ ফাৰ্মত (Chicago futures and options firm) ৰিচাৰ্চ ডাইৰেক্টৰৰ পদ অলংকৃত কৰে।\nৱিকিপিডিয়াৰ প্ৰতিষ্ঠা[সম্পাদনা কৰক]\n১৯৯৬ চনত তেওঁ দুজন সহযোগীৰ সহায়ত বোমিচ নামেৰে এটা পুৰুষসকলৰ বিনোদন আৰু প্ৰাপ্তবয়স্ক বিষয়ক ৱেবপৰ্টেলৰ প্ৰতিষ্ঠা কৰে। এই ৱেবছাইটৰ পৰাই পৰৱৰ্তীকালত উদ্ভুত বিশ্বকোষ নুপিডিয়া (২০০০-২০০৩) আৰু তাৰ উত্তৰসূৰী ৱিকিপিডিয়াৰ প্ৰাথমিক অৰ্থসংস্থান হৈছিল।\n২০০১ চনত জিম্মী ৱেলছ আৰু লেৰী ছেংগাৰে ৱিকিপিডিয়া মুকলি কৰে। ছেগাৰে ৱিকি (সহযোগিতামূলক ৱেবচাইট সৃষ্টি কৰিব পৰা এটা প্ৰযুক্তি, হাৱাইয়ান শব্দ wikiৰ পৰা যাৰ অৰ্থ হৈছে "ক্ষিপ্ৰ") আৰু encyclopedia শব্দ দুটা মিলাই Wikipedia শব্দটোৰ উদ্ভাৱন কৰে।\nজিম্মী ৱেলছে ২০১১ চনলৈ দুবাৰ বিবাহ কৰিছে। তেওঁৰ দ্বিতীয় স্ত্ৰী ক্ৰিষ্টিনাৰ গৰ্ভত তেওঁৰ এজনী কন্যা জন্ম হৈছে। ৱেলছে নিজকে বস্তুবাদী আৰু কিছু পৰিমাণে উদাৰনীতিবাদী বুলি ব্যক্ত কৰে। তেওঁৰ সৃষ্ট ৱিকিপিডিয়া বিশ্বৰ বৃহত্তম বিশ্বকোষলৈ পৰিণত হৈছে। টাইম পত্ৰিকাত তেওঁলোকৰ ২০০৬ চনৰ বিশ্বৰ সবাতোকৈ প্ৰভাৱশালী ব্যক্তিসকলৰৰ নামৰ তালিকাত তেওঁৰ নাম অন্তৰ্ভুক্ত কৰে।\nপ্ৰকাশিত কৰ্মাৱলী[সম্পাদনা কৰক]\nBrooks, Robert; Jon Corson, Jimmy Donal Wales (1994). "The Pricing of Index Options When the Underlying Assets All FollowaLognormal Diffusion". Advances in Futures and Options Research খণ্ড 7. http://papers.ssrn.com/sol3/papers.cfm?abstract_id=5735.\nWales, Jimmy; Andrea Weckerle (December 31, 2008), "Foreword", in Fraser, Matthew; Dutta, Soumitra, Throwing Sheep in the Boardroom: How Online Social Networking Will Transform Your Life, Work and World (প্ৰথম সম্পাদনা), Wiley, ISBN 0470740140, OCLC 233939846.\nWales, Jimmy; Andrea Weckerle (January 8, 2009). "Commentary: Createatech-friendly U.S. government". CNN.com. http://edition.cnn.com/2009/TECH/01/07/wales.obama.cto/.\nWales, Jimmy; Andrea Weckerle (February 10, 2009), "Foreword", in Powell, Juliette, 33 Million People in the Room: How to Create, Influence, and RunaSuccessful Business with Social Networking (প্ৰথম সম্পাদনা), Financial Times Press, ISBN 0137154356, OCLC 244066502.\nWales, Jimmy; Andrea Weckerle (March 3, 2009), "Foreword", in Weber, Larry, Marketing to the Social Web: How Digital Customer Communities Build Your Business (২য় সম্পাদনা), Wiley, ISBN 0470410973, OCLC 244060887.\nWales, Jimmy (March 17, 2009), "Foreword", in Lih, Andrew, The Wikipedia Revolution: HowaBunch of Nobodies Created the World's Greatest Encyclopedia (প্ৰথম সম্পাদনা), Hyperion, ISBN 1401303714, OCLC 232977686.\nWales, Jimmy; Andrea Weckerle (March 30, 2009). "Most Define User-Generated Content Too Narrowly". Advertising Age খণ্ড 80. http://www.aef.com/industry/news/data/2009/9014.\nWales, Jimmy; Andrea Weckerle (December 28, 2009). "KeepaCivil Cybertongue". The Wall Street Journal (Dow Jones & Company). http://online.wsj.com/article/SB10001424052748704107104574572101333074122.html.\n↑ McGlaughlin, Buddy (January 10, 2011). "Wikipedia founder Jimmy Wales,aHuntsville native and Auburn grad, not resting as website turns 10". The Huntsville Times. http://blog.al.com/huntsville-times-business/2011/01/wikipedia_founder_jimmy_wales.html। আহৰণ কৰা হৈছে: December 2, 2011.\n↑ "Board of Directors". CiviliNation website. http://civilination.org/about-2/board-of-directors/। আহৰণ কৰা হৈছে: February 19, 2011. [সংযোগবিহীন উৎস]\n↑ "Jimmy Wales". Encyclopædia Britannica. July 16, 2014. http://www.britannica.com/EBchecked/topic/1192821/Jimmy-Wales। আহৰণ কৰা হৈছে: January 30, 2015.\n"Jimmy Wales – Researcher's Note". Encyclopædia Britannica. July 16, 2014. http://www.britannica.com/topic/1192821/supplemental-information। আহৰণ কৰা হৈছে: January 30, 2015.\nRogoway, Mike (July 27, 2007). "Wikipedia & its founder disagree on his birth date". Silicon Forest. http://blog.oregonlive.com/siliconforest/2007/07/on_wikipedia_and_its_founders.html। আহৰণ কৰা হৈছে: October 31, 2008.\n↑ "Wikipedia: 50 languages, ½ million articles". Wikimedia Foundation Press Release. Wikimedia Foundation. April 25, 2004. http://meta.wikimedia.org/w/index.php?title=Wikimedia_press_releases/500,000_Wikipedia_articles&oldid=473206। আহৰণ কৰা হৈছে: April 10, 2009. "The Wikipedia project was founded in January 2001 by Internet entrepreneur Jimmy Wales and philosopher Larry Sanger," quoted from April 25, 2004 first-ever press release issued by the Wikimedia Foundation.\n•"Wikipedia, the free encyclopedia, reaches its 100,000th article". Wikipedia Press Release. Wikipedia. January 21, 2003. http://en.wikipedia.org/w/index.php?title=Wikipedia:Press_releases/January_2003&oldid=93032067। আহৰণ কৰা হৈছে: April 10, 2009.\n↑ 6.0 6.1 "Brain scan: The free-knowledge fundamentalist". The Economist. June 5, 2008. http://www.economist.com/science/tq/displaystory.cfm?story_id=11484062। আহৰণ কৰা হৈছে: December 26, 2017.\n↑ Kazek, Kelly (August 11, 2006). "Geek to chic: Wikipedia founderacelebrity". The News Courier. Archived from the original on March 20, 2008. https://archive.is/20080320205344/http://valdostadailytimes.com/entertainment/cnhinspopculture_story_223174601.html. "Doris Wales's husband, Jimmy, wasn't sure what she was thinking when she boughtaWorld Book Encyclopedia set fromatraveling salesman in 1968."\n↑ Pink, Daniel H. (March 13, 2005). "The Book Stops Here". Wired খণ্ড 13 (3). Archived from the original on March 4, 2005. https://web.archive.org/web/20050304025027/http://www.wired.com/wired/archive/13.03/wiki.html। আহৰণ কৰা হৈছে: October 31, 2008.\nৱিকিমিডিয়া কমন্সত জিম্মী ৱেলছ সম্পৰ্কীয় মিডিয়া ফাইল আছে।\nJimmy Wales, Wales' official blog\nJimmy Wales' Wikipedia userpage\nটুইটাৰত Jimmy Wales\nজিম্মী ৱেলছ সম্পৰ্কে ইণ্টাৰনেট মুভি ডাটাবেছত থকা তথ্য।\nজিম্মী ৱেলছ টেড সন্মিলনত\nজিম্মী ৱেলছ ছাৰ্লি ৰ’জত\nজিম্মী ৱেলছ সংগ্ৰহিত বাতৰি আৰু মন্তৱ্য দ্যা গাৰ্জেনত\nজিম্মী ৱেলছ সম্পৰ্কে সংগ্ৰহিত বাতৰি আৰু মন্তৱ্য দ্যা নিউয়ৰ্ক টাইমছৰ সৌজন্যত\nWikipedia:Role of Jimmy Wales, ইংৰাজী ৱিকিপিডিয়াত জিম্মী ৱেলছৰ ভূমিকা\nJimmy Wales (2006). Video Presentation by Jimmy Wales (ogg vorbis) (152Mb). Wikipedia Academy. Event occurs at 58 minutes. Retrieved October 31, 2008.\nAudio of interview with Wales about Wikipedia on EconTalk podcast, March 2009\nWikipedia Founder Jimmy Wales Interviewed by MacArthur President Jonathan Fanton ইউটিউবত, April 9, 2009\nJimmy Wales interviewed by Raju Narisetti for The Washington Post's On Leadership series, December 1, 2009\nAtlantic Community: The Wiki Way to Create Change in Global Politics Jimmy Wales is interviewed by Joerg Wolf (Atlantic Community). He advocates for the importance of think-tanks in finding solutions to global problems, February 23, 2010\nName Wales, Jimmy\nAlternative names Wales, Jimbo\nShort description American Internet entrepreneur, co-founder of Wikipedia\nDate of birth August 8, 1966\n"https://as.wikipedia.org/w/index.php?title=জিম্মী_ৱেলছ&oldid=234919"ৰ পৰা অনা হৈছে\nৱিকিমিডিয়া ফাউণ্ডেশ্যনৰ ব্যক্তি


যতীন্দ্ৰ নাথ দুৱৰা - অসমীয়া ৱিকিপিডিয়া\nযতীন্দ্ৰ নাথ দুৱৰা\nঅসমৰ কবি আৰু সু-সাহিত্যিক\n(যতীন্দ্ৰনাথ দুৱৰাৰ পৰা পুনঃনিৰ্দেশিত)\nযতীন্দ্ৰ নাথ দুৱৰা (ইংৰাজী: Jatindra Nath Duwara; ১৮৯২–১৯৬৪) অসমৰ এগৰাকী প্ৰসিদ্ধ কবি আৰু সু-সাহিত্যিক। ছাত্ৰ অৱস্থাৰ পৰাই সাহিত্যৰ প্ৰতি অনুৰাগ থকা দুৱৰাৰ প্ৰতিভা কলিকতাত লক্ষ্মীনাথ বেজবৰুৱাৰ সান্নিধ্যত বিকশিত হয়। অসমীয়া সাহিত্যত সাহিত্য অকাডেমি বঁটা পোৱা তেওঁ প্ৰথমগৰাকী অসমীয়া সাহিত্যিক। ১৯৫৫ চনৰ ডিচেম্বৰ মাহত গুৱাহাটীত অনুষ্ঠিত হোৱা অসম সাহিত্য সভাৰ বাৰ্ষিক অধিবেশনৰ সভাপতিৰ পদ দুৱৰাদেৱে অলংকৃত কৰিছিল। ইংৰাজ সাহিত্যৰ ৰোমাণ্টিক কবিসকল, পাৰস্যৰ বিখ্যাত কবি ওমৰ খৈয়াম, জাৰ্মান কবি হেইনৰিখ, আদি কবিসকলৰ দ্বাৰা প্ৰভাৱিত হৈছিল।\n৪ মাৰ্চ, ১৮৯২\n৫ জুলাই, ১৯৬৪ (৭২ বছৰ)\nসাহিত্য অকাডেমি বঁটা (১৯৫২)\n4 ব্যক্তিগত জীৱন\n6 সাহিত্য কৰ্ম\n8 স্বীকৃতি আৰু সন্মান\n10 সহায়ক গ্ৰন্থপঞ্জী\n11 বাহ্যিক সংযোগ\n১৮৯২ চনৰ ৪ মাৰ্চত শিৱসাগৰৰ আমোলাপট্টিত তেখেতৰ জন্ম হয়। দুৱৰাৰ পিতৃৰ নাম শ্যামসুন্দৰ দুৱৰা, মাতৃৰ নাম পুণ্যদা দুৱৰা। শ্যামসুন্দৰ দুৱৰাৰ পাঁচজন পুত্ৰ আৰু দুগৰাকী জীয়ৰীৰ মাজত যতীন্দ্ৰ নাথ সবাতোকৈ কনিষ্ঠ পুত্ৰ আছিল।\nদুৱৰাদেৱে শিৱসাগৰতে প্ৰাথমিক আৰু মাধ্যমিক শিক্ষা গ্ৰহণ কৰি ১৯০৯ চনত শিৱসাগৰ চৰকাৰী উচ্চ বিদ্যালয়ৰ পৰা প্ৰৱেশিকা পৰীক্ষাত সুখ্যাতিৰে উত্তীৰ্ণ হয়। তেওঁ ১৯১৩ চনত কলিকতাৰ স্কটিছ চাৰ্চ মহাবিদ্যালয়ৰ পৰা স্নাতক পৰীক্ষাত উত্তীৰ্ণ হয়। স্নাতকোত্তৰ আৰু বি এল অধ্যয়ন কৰি থকা সময়তে ডিব্ৰুগড়ৰ জৰ্জ ইনষ্টিটিউছন, কলিকতাৰ স্কটিছ চাৰ্চ কলেজিয়েট আৰু কলিকতা বিশ্ববিদ্যালয়ৰ এম এ শ্ৰেণীত অসমীয়াৰ অধ্যাপনা কৰিছিল। ১৯৪৮ চনত ডিব্ৰুগড় কানৈ মহাবিদ্যালয়ত অসমীয়া বিভাগত অধ্যাপক হিচাপে যোগদান কৰি তাৰপৰাই ১৯৬০ চনত অৱসৰ গ্ৰহণ কৰে।\nডিব্ৰুগড়ৰ জৰ্জ ইন্সটিটিউচন (১৯১৮-১৯২১), কলিকতাত স্কটিছ চাৰ্চ কলেজিয়েট স্কুল (১৯২১-১৯৪৭)-ত শিক্ষকতা। কলিকতা বিশ্ববিদ্যালয়ত অধ্যাপনা (১৯৩৭-১৯৪৭), ডিব্ৰুগড় হনুমানবক্স সুৰজমল কানৈ মহাবিদ্যালয়ত অধ্যাপনা (১৯৪৮-১৯৬০) আৰু তাৰ পৰা অৱসৰ গ্ৰহণ।\nৰমন্যাসিক যুগৰ শ্ৰেষ্ঠ গীতিকবি হিচাপে অভিহিত যতীন্দ্ৰ নাথ দূৱৰাই ডিব্ৰুগড়ৰ হনুমানবক্স সুৰযমল কানৈ কলেজত বাৰ বছৰ ধৰি কৰ্মৰত আছিল, তেখেতে ১৯৪৮ চনৰ পৰা ১৯৬০ চনলৈ কানৈ কলেজৰ অসমীয়া বিভাগৰ মুৰব্বী অধ্যাপকৰ দ্বায়িত্ব বহন কৰিছিল। তাৰ আগতে তেখেতে ১৯২২ চনৰ পৰা ১৯৪৭ চনলৈ কলিকতাৰ স্কটিছ চাৰ্ছ কলেজত বুৰঞ্জী বিষয়ৰ শিক্ষকতা কৰিছিল। সেই সময়ছোৱাৰ ভিতৰতে ১৯৩৮ চনৰ পৰা ১৯৪৭ চনলৈ তেখেতে কলিকতা বিশ্ববিদ্যালয়ত অংশকালীনভাৱে অধ্যাপনাও কৰিছিল। শাৰীৰিক অসুস্থতাৰ হেতু তেখেতে কলিকতাৰ চাকৰি এৰি আহি উপাধ্যক্ষ লক্ষ্মীনাথ দত্তৰ উদ্যোগত ১৯৪৮ চনত তেতিয়াৰ ডিব্ৰুগড় কলেজ আৰু বৰ্তমানৰ কানৈ কলেজত যোগদান কৰেহি।\nযতীন্দ্ৰ নাথ দুৱৰা দেৱ আছিল চিৰকুমাৰ। কিন্তু তেওঁৰ এই অৱস্থাটোৰ বাবে তেওঁ সৰ্ম্পূণৰূপে জগৰীয়া নাছিল, তেওঁৰ আত্মীয়-স্বজনো ইয়াৰ বাবে জগৰীয়া আছিল। প্ৰকৃততে তেওঁক বিয়াৰ বাবে পৰিয়ালেই হওক বা আন আত্মীয়-স্বজনেই হওক কোনেও বিশেষ জোৰ দিয়া নাছিল। সেয়ে তেওঁ চিৰকুমাৰ হৈয়ে থাকি গ'ল। দুৱৰাদেৱে চাহপাতৰ তিনি কোৱাৰ্টাৰ পাউণ্ড অসমৰ চাহ আৰু দুই কোৱাৰ্টাৰ পাউণ্ড দাৰ্জিলিঙৰ চাহৰ মিশ্ৰণ কৰি খাইছিল। ৰন্ধা-বঢ়াৰ ক্ষেত্ৰত ৰসৰাজৰ পত্নী প্ৰজ্ঞাসুন্দৰী দেৱীয়ে বহুতো কিটিপ তেওঁক শিকাই থৈ গৈছিল। তদুপৰি তেখেত পূজা-পাতল, পৰম্পৰাগত ৰীতি-নীতি আদি পালন কৰাতো আগৰণুৱা আছিল। কলিকতাত থাকিও তেখেতৰ এই স্বভাৱ অকণো সলনি হোৱা নাছিল। ১৯৪০ চনমানৰপৰা তেখেত শিৱসাগৰৰ ঘৰলৈ ঘনাই আহিবলৈ লৈছিল। ১৯৪৭ চনত টাইফইড ৰোগত আক্ৰান্ত হৈ তেওঁ কলিকতাৰ পৰা চিৰদিনলৈ ঘৰলৈ গুচি আহিছিল।\nদুৱৰাদেৱ এগৰাকী অতি পৰিপাটি, চৌখিন আৰু নিজৰ চেহেৰাৰ প্ৰতি সচেতন মানুহ আছিল। পৰিপাটিকৈ সাজ-পোচাক কৰা তেওঁৰ ব্যক্তিত্বত অন্যতম অংগ আছিল। তেখেতৰ স্বভাৱ বৰ লাজকুৰীয়া আছিল, তেখেতে নিজে লিখি থৈ গৈছে- "মোৰ লাজকুৰীয়া স্বভাৱৰ বাবে মই মানুহৰ আগত নিজৰ সম্পৰ্কে একো ক’ব নোৱাৰোঁ।" আৰু "জীৱনত কেৱল কিতাপেই কিনিছিলো আৰু তাকেই লগৰীয়া কৰি লৈছিলো।" \nযতীন্দ্ৰ নাথ দুৱৰাৰ মৃত্যু ১৯৬৪ চনৰ ৫ জুলাইত অসমৰ শিৱসাগৰ জিলাত হয়।\nসাহিত্য কৰ্মসম্পাদনা কৰক\nদুৱৰাদেৱে ৰচনা কৰা 'ওমৰ তীৰ্থ' অসমীয়া কাব্য সাহিত্যত চুফীবাদ বা চুফীতত্ত্বৰ সহজ সৰল আৰু সাৱলীল প্ৰকাশ। অসমীয়া কাব্য সাহিত্যলৈ তেওঁৰ আন এক অৱদান কথা কবিতা। তেওঁৰ কবিতাত টেনিশ্যন, শ্যেলী, গ্ৰে’, ৰুছো, খৈয়াম, আইভান, টুৰ্গেনিভ, হাফিজ আদি কবিতাৰ প্ৰভাৱ পৰিলক্ষিত হয় যদিও দুৱৰাই নিজস্ব শব্দ, ব্যঞ্জনা, উপস্থাপন ৰীতিৰে কবিতাসমূহক চুঁচি-মাজি ইমান নিমজ কৰি তুলিছে যে তাত সেই প্ৰভাৱৰ চিন বিচৰাটো কঠিন হৈ পৰে। ব্যক্তিগত হা-হুমুনিয়াহ, ব্যৰ্থতা, কৰুণ স্মৃতি, সাংসাৰিক দুখ, স্মৃতিকাতৰতা, নিসংগতা আদি তেওঁৰ কবিতাৰ বিষয়বস্তু, কিছুমান কবিতাত আধ্যাত্মিক ভাৱৰ প্ৰকাশো দেখা যায়। তেওঁৰ কবিতাত ব্যক্তি পূজাৰ ছবি এখনো ৰিণিকি-ৰিণিকি দেখা যায়। শব্দবোৰক "বুকুৰ তেজৰ ওমনিৰে সজীৱ কৰি" কবিতাৰ সৃষ্টিৰে অসমীয়া কাব্য সাহিত্যলৈ অপৰিসীম বৰঙণি আগবঢ়োৱা কবি যতীন্দ্ৰ নাথ দুৱৰাৰ অতীতক যোৱাহে পাহৰি, নাযাবা পাহৰি, শূন্য পৰিচয়, তোমালৈ, সপোনৰ সুৰ, বাটৰুৱা, নাৱৰীয়া আদি জনপ্ৰিয় কবিতাসমূহৰ অন্যতম। সৰল আৰু নিৰলঙ্কাৰ ভাষাৰে কবিতা ৰচনা কৰি প্ৰতীকৰ সহায়েৰে সুন্দৰ ভাৱে উপস্থাপন কৰিব পৰাটো আছিল তেওঁৰ কাব্য ৰচনাৰ যোগাত্মক দিশ।\nওমৰ তীৰ্থ (১৯২৫)\nকথা কবিতা (১৯৩৩)\nআপোন সুৰ (১৯৩৮)\nমিলনৰ সুৰ (১৯৬০)\nস্বীকৃতি আৰু সন্মানসম্পাদনা কৰক\nসাহিত্য অকাডেমি বঁটা (১৯৫৫) বনফুলৰ বাবে\nঅসম সাহিত্য সভাৰ গুৱাহাটী অধিৱেশনৰ সভাপতি (১৯৫৫)\nঅসম চৰকাৰৰ সাহিত্য পেঞ্চন।\n↑ 1.0 1.1 1.2 ত্ৰিদিপ গোস্বামী. পদ্মনাথ গোহাঞি বৰুৱাৰ পৰা ৰংবং তেৰাঙলৈ. অনন্ত হাজৰিকা, বনলতা প্ৰকাশণ. পৃষ্ঠা. ৭৫, ৭৬, ৭৮.\n↑ Maheswar Neog (1972). Lakshminath Bezbaroa: the sāhityarathī of Assam. Dept. of Publication] Gauhati University. http://books.google.com/books?id=KGRYAAAAMAAJ। আহৰণ কৰা হৈছে:7June 2013.\n↑ প্ৰান্তিক, ১৬ জানুৱাৰী, ২০১৯, পৃষ্ঠা ৩৫\n↑ প্ৰান্তিক, ১৫ জানুৱাৰী, ২০১্৯, পৃষ্ঠা ৩৮\n↑ ""কবি যতীন্দ্ৰ নাথ দুৱৰাদেৱৰ বিষয়ে অকণমান" (মৌচুমী বৰি)". Xahitya.Org. 2013-05-14. http://www.xahitya.org/2013/05/14/%E2%80%9C%E0%A6%95%E0%A6%AC%E0%A6%BF-%E0%A6%AF%E0%A6%A4%E0%A7%80%E0%A6%A8%E0%A7%8D%E0%A6%A6%E0%A7%8D%E0%A7%B0%E0%A6%A8%E0%A6%BE%E0%A6%A5-%E0%A6%A6%E0%A7%81%E0%A7%B1%E0%A7%B0%E0%A6%BE%E0%A6%A6%E0%A7%87/। আহৰণ কৰা হৈছে: 2013-06-06. সাঁচ:Langicon\n↑ প্ৰান্তিক, ১৬ জানুৱাৰী, ২০১৯, পৃষ্ঠা ৩৭\nসহায়ক গ্ৰন্থপঞ্জীসম্পাদনা কৰক\nঅসমীয়া কবি আৰু কবিতা (ড॰ কৰবী ডেকা হাজৰিকা, পৃষ্ঠা ৪০)\nসঞ্চয়ন (ড॰ মহেশ্বৰ নেওগ, পৃষ্ঠা ৪৩৬)\nঅসমীয়া সাহিত্যৰ সমীক্ষাত্মক ইতিবৃত্ত (ড॰ সত্যেন্দ্ৰ নাথ শৰ্মা, পৃষ্ঠা ৩১০)\nযতীন্দ্ৰ নাথ দুৱৰাৰ 'বনফুল' কবিতাটি অসমীয়া অনলাইনত বেৱছাইটত\nঅতীতক যোৱাঁহে পাহৰি – দুৱৰাৰ এটা বিখ্যাত কবিতা, সফুৰা ডট নেটত\n"https://as.wikipedia.org/w/index.php?title=যতীন্দ্ৰ_নাথ_দুৱৰা&oldid=304349"ৰ পৰা অনা হৈছে\nশেষ সম্পাদনা কৰা হৈছে 20 October 2021 তাৰিখে 14:22 বজাত\nএই পৃষ্ঠাখন ২০ অক্টোবৰ, ২০২১ তাৰিখে ১৯:৫২ বজাত অন্তিম সংশোধন কৰা হৈছিল।


এটা আপদীয়া দেওবাৰ – নীলাক্ষী কাকতি – ফটাঢোল\nApril 1, 2019 গল্প\t13 Comments\nএটা আপদীয়া দেওবাৰ – নীলাক্ষী কাকতি\nসাধাৰণতে দেওবাৰ এটা তেতিয়ালৈকেহে মধুৰ হয় যেতিয়ালৈকে ৰাতিপুৱা বিছনাত কোনেও আমনি নকৰে৷ কিন্তু বোধকৰো ভগৱান মোৰ প্ৰতি ৰুষ্ট হৈ আছিল সেই দেওবাৰটোত! টোপনিৰ আমেজ লৈ থাকোতেই ভাইব্ৰেচনত থোৱা মোবাইলটোৱে মাত দিবলৈ আৰম্ভ কৰিলে৷\nমোবাইলটোৱে দুবাৰ মাতি মাতি বন্ধ হৈ গ’ল৷ ‘উফ ৰক্ষা’ বুলি মনত সন্তোষ লৈছিলোহে, পুনৰ আৰম্ভ হ’ল মোবাইলটোৰ অত্যাচাৰ৷ সমস্ত অনীহাৰে মোবাইলটো তুলি লওঁতেই স্ক্ৰীণত বচৰ নামটো দেখিলো – চাকাল (মই দি লোৱা নাম)৷\nযিমান পাৰোঁ মিহিকৈ মাতটো উলিয়াই ফোনটো ৰিচিভ কৰিলো –\n: হেল্লো চাৰ, কওকচোন৷\n: কি হে! এতিয়াও কুম্ভকৰ্ণ নিদ্ৰাতে আছে নেকি বৰুৱা?\n: হেঃ হেঃ। মানে চাৰ আজি দেওবাৰ যে৷\n: হ’ব বাৰু৷ এতিয়া শুনক৷ আপুনি আজি আমাৰ কোম্পানীৰ কলকাতা ব্ৰাঞ্চৰ চেলচ্ হেড মি:ভৌমিকক ৰিচিভ কৰিব লাগিব৷ তেওঁক এয়াৰপৰ্টৰপৰা হোটেললৈ অনাৰ দায়িত্ব আপোনাৰ৷ ফ্লাইট দুপৰীয়া ১২:৩০ বজাত আহি পাবহি৷ তেওঁৰ বাবে হোটেল বুক হৈ আছে৷ চাব যাতে তেওঁৰ কোনো অসুবিধা নহয়৷\n: মানে চাৰ….\n: কিয় কিবা সমস্যা আছে নেকি?\n: নাই চাৰ৷ হ’ব বাৰু। (পাবলগীয়া বানচখিনিৰ কথা চিন্তা কৰি সন্মতি দিলো)\n: ঠিক আছে৷ ধন্যবাদ৷\nমোবাইলটো থৈ চকু মোহাৰি মোহাৰি বিছনাৰপৰা নামিলো। বচক হয়ভৰ দিলো হয়, পিছে ঘৰত ইয়াৰ ফলত হ’বলগীয়া গৃহযুদ্ধখনৰ কথা চিন্তা কৰি বুকুখনত ধানবনা মেচিনৰ দৰে শব্দ হ’বলৈ ধৰিলে৷ আজি মোৰ একমাত্ৰ খুলশালীজনীৰ আঠমঙলা৷ শহুৰ দেউতাৰ ঘৰখনে জোঁৱায়েক হিচাপে মোৰ দায়িত্বখিনি আগতেই জনাই থৈ দিছে৷ মাজে মাজে শহুৰৰ জীয়েকেও সোঁৱৰাই আছে৷ এতিয়া মই কেনেকৈ কওঁ যে মই এয়াৰপৰ্টলৈ যাব লাগে! ঘড়ীটোলৈ চালো৷ দহ বাজো বাজো৷ শহুৰক বাৰু মেনেজ কৰিব পৰা যাব৷ কিন্তু ঘৰত যে চুনামী আহিব সেইটো খাটাং৷ তিনিবাৰমান আমিৰ খানৰ ষ্টাইলত “অল ইজ ৱেল” বুলি বুকুত হাতখন লগালো।\n“হেঃ, ইমান কি ভয় কৰি আছোঁ! মই উৰুকাত খাবলৈ অনা হাঁহ নে ছাগলী যে মই কথাটো ক’লেই শ্ৰীমতীয়ে ডিঙিটো মুচৰিব! মতা মানুহ হয় মই, মতা মানুহ৷”\n– মনতে ভোৰভোৰালো৷\n: হেৰা শুনিছানে?\n: কি হ’ল? উঠিবলৈ হোৱাই নাই নেকি? ডাইনিঙতে ৰুটী ভাজি থৈছোঁ৷ সাউতকে গাটো ধুই আহি কাপোৰ পিন্ধি ওলোৱা৷ মোৰহে বৰ অশান্তি হৈছে৷ আজি পিন্ধিবলৈ মোৰ ভাল কাপোৰ এযোৰেই নাই৷\n: কিয়! বিয়াত দেখোন দুযোৰ পাটৰ কাপোৰ লৈছাই৷ এতিয়া আকৌ কাপোৰ নাই বুলি ক’লা যে! অৱশ্যে ইমান কাপোৰৰ মাজৰপৰা এযোৰ বিচাৰি উলিয়াবলৈ অলপ কষ্ট হয়েই দিয়াচোন৷\n– কাপোৰৰ দ’মটোৰ ফালে চাই চাই সেপ ঢুকি মাতটো যেনেতেনে উলিয়ালো৷\n: তোমালোকৰ মতা মানহবোৰৰ কথা বেলেগ,আমাৰ বেলেগ৷ একেখিনি কপোৰকে পিন্ধি যাবলৈ লাজ নালাগে নেকি?\nহে প্ৰভু! মাইকী মানুহ কিয় স্ৰজিলা৷ স্ৰজিলাতো স্ৰজিলাই, শাৰী, মেখেলা চাদৰ বনোৱাৰ বুদ্ধিটো মানুহৰ মগজত কিয় দিলা! অনাগত ভৱিষ্যতৰ আশংকাৰ কথা ভাবি ক’ম বুলি ভবা কথাখিনি নক’লো।\n: হেৰা কথা এটা হ’ল৷ কওঁ শুনা৷\n: খবৰদাৰ! সোনকালে ঘৰৰপৰা উভতিম বুলি নক’বা৷\n: নহয় অ’৷ কথাটো বেলেগ৷ মানে আমাৰ কলকাতা ব্ৰাঞ্চৰ হেডজনক আজি ৰিচিভ কৰিবলৈ মোক বচে আদেশ দিছে৷\n-একে উশাহতে মুখস্থ মতাৰ দৰে কথাখিনি কৈ শেষ কৰিলো।\n: কি….! মই জানোৱেই তুমি কিবা বাহানা উলিয়াবা৷ এজনীয়েই ভণ্টী মোৰ৷ আজিলৈকে মোৰ ঘৰৰ দায়িত্ব এটা ভালদৰে ল’ব নোৱাৰিলা৷ কাৰ লগত যে সংসাৰ কৰিলো মই! তাতকৈ মই আমাৰ গাঁৱৰ দাস ঠিকাদাৰৰ ভায়েকৰ লগত বিয়া হোৱা হ’লেই ভাল আছিল৷ দেখিছোঁ নহয় ভণ্টীৰ বিয়াত। ঘৈণীয়েকক একেবাৰে কানিয়ে-কাপোৰে ৰাজৰাণী কৰি ৰাখিছে৷ দেউতাৰ কাৰণেহে মই তোমাৰ লগত বিয়া হ’লো৷ উ উ উ….\n: হেৰা ৰ’বাচোন৷ তুমি ক’ৰ কথা কলৈ নিছা হে? মোৰনো ক’ত যাবলৈ মনতো আছে বাৰু? বচৰ কথা পেলাওঁ কেনেকৈ কোৱাচোন? মই গিৰীশক ফোন কৰি দিওঁ৷ সি তোমাক আমাৰ গাড়ীখনেৰে লৈ যাব৷ মই মানুহজনক এয়াৰপৰ্টৰপৰা আনি চিধাই তোমালোকৰ ঘৰলৈ যাম৷ একেবাৰে সময়ত পাই যামগৈ৷ এইবাৰলৈ ক্ষমা কৰি দিয়া৷\n– হাতেৰে কাণ দুখন চুই চুই ক’লো৷\n: হ’ব দিয়া৷ একটিং কৰিব নালাগে৷ মই কেনেকৈ যাম তুমি চিন্তা কৰিব নালাগে৷ কেৱল এটা কথা মনত ৰাখিবা যদি তুমি আজি সময়ত আহি নোপোৱা মোক আৰু তুমি ঘৰলৈ উভতাই অনাৰ কথা চিন্তা নকৰিবা৷ ভাল উকীল এজন মোৰ চিনাকী৷ ডিভোৰ্চ পাবলৈ বেছি সময় নালাগিব৷\n: ধেইত আঁকৰীজনী৷ পাক্কা প্ৰমিজ৷ মই এই গ’লো আৰু এই আহিলো।\n“উফ ৰক্ষা প্ৰভু! কোনোমতে বচালা৷”\n– মুখতে কথাখিনি ভোৰভোৰাই চিধাই বাথৰুম পালোগৈ। তাৰপিছত কোনোমতে কাপোৰ এযোৰ ওলোমাই গেট পালোহি৷ ঘড়ীলৈ চালো। ১০:৪৫ বাজিছে৷ শ্ৰীমতীয়ে গাড়ীখন লৈ যাব৷ গতিকে উবেৰ এখনেই বুক কৰিব লাগিব৷\n: অ’ বৰুৱা৷ কি কৰিছে? ক’ৰবালৈ যায় নেকি?\n– শৰ্মাই মাত দিলে৷\n: এয়া, যাবলগীয়া আছে এঠাইলৈ৷ উবেৰ এখন মাতো ৰ’ব৷\n: আজিতো উবেৰ বন্ধ৷ কিবা আন্দোলন আছে৷\n: হয় নেকি? সৰ্বনাশ৷ ঠিক আছে দাদা৷ পিছত কথা পাতিম দিয়ক৷ মানে মোৰ অলপ দৌৰাদৌৰি৷\n: হ’ব দিয়ক৷ আপুনি যাওক৷\nচিধাই গেৰেজলৈ দৌৰ মাৰিলো। বাইকতে যাব লাগিব৷ বাইকখন ষ্টাৰ্ট দিবলৈ লৈ মনত পৰিল কালিয়েই তেল ৰিজাৰ্ভত লাগিছে৷\n: হে প্ৰভু! মই বাৰু তোমাৰ কোনটো পানী খোৱা পুখুৰীত বিহ ঢালিছোঁ? মোক আজি মাৰিহে এৰিবা মানে!\nযেনেতেনে পেট্ৰ’ল পাম্পটো পালেই হ’ল৷ ঘড়ীৰ কাটাই ইতিমধ্যে ১১:১৫ পাৰ কৰিছে৷\nঅকণমান দূৰ গৈয়েই বাইকখনে ঠেঁহ পাতিলে৷ “হে প্ৰভু! তেল শেষ!” – বুকুখন কঁপি উঠিল৷ উপায় নাই৷ বাইকখন ঠেলি ঠেলি পেট্ৰ’ল পাম্পটো পালোহি৷ ইতিমধ্যে ঘামে মূৰ পিঠি পাৰ হৈ তল পাইছেহি৷ যেনেতেনে তেলখিনি ভৰাই বাইকখন পূৰ্ণগতিত চলাবলৈ আৰম্ভ কৰিলোঁ৷ গুৱাহাটীৰ সদা ব্যস্ত ভীৰ পাৰ হৈ এয়াৰপৰ্ট পাওঁ মানে ১২:২০ হ’ল৷ মনতে কিমান শান্তি পালো বুজাব নোৱাৰো৷ অন্ততঃ দহ মিনিট সময় জিৰণি ল’ব পাৰিম৷ মানুহজনক হোটেলত থৈ শহুৰৰ ঘৰ সময়ত পালেগৈ হয় আৰু!\n“প্ৰভু কৃপা কৰিবা৷” – এই দুই আঢ়ৈ ঘণ্টাত মই যিমানবাৰ ভগৱানৰ নাম লৈছোঁ বোধকৰো সিমানবাৰ গোটেই জীৱনটোতে লৈ পোৱা নাই৷ গতিকে আজি ভগৱানৰ পাল৷ অলপতো মজা ল’বই৷\n“ক্ৰিং ক্ৰিং…”৷ হঠাৎ মোবাইলটো বাজি উঠিল৷ বচৰ ফোন৷\n: হেল্লো চাৰ, এয়া মই এয়াৰপৰ্টতে আছোঁ৷\n: অঁ ঠিক আছে৷ মই বহুত সময় ধৰি আপোনালৈ ফোন লগাই আছোঁ৷ ফোনটো লগাই নাই৷ শুনক, তেওঁ আহি পাওঁতে পলম হ’ব। ফ্লাইট লেট। গতিকে ২:২০ মানতহে আহি পাবহি৷ আপুনি অলপ সময় ৰ’ব লাগিব৷ তেওঁ আহি পোৱাৰ পিছত মোলৈ ফোন কৰিব৷\n: হ’ব চাৰ৷\nমোৰ মোবাইলটো হাতৰপৰা পৰি গ’ল৷ অসংবিধানিক শব্দ দুটামান ক’ব নোৱাৰাকৈ ওলাই আহিল৷ অনুভৱ কৰিলো, মোৰ মূৰটো বেয়াকৈ ঘূৰিবলৈ ধৰিছে৷ চকুৰে ধোঁৱা কোঁৱা দেখাছোঁ৷ শ্ৰীমতী, শহুৰ, খুলশালী, উকীল, কোৰ্ট – চবৰে ছবিবোৰহে দেখিছোঁ মাত্ৰ!\n« শৈশৱত এদিন – অনামিকা গগৈ\nবিহু – জোনাক ফুকন »\nমজা লাগিল পঢ়ি বা।\nবৰ সুন্দৰ হৈছে নিলাক্ষী ।\nউহ্ কিযে দূর্গতি! গল্পৰ ছবিখন চকুত ভাঁহি উঠিছে ।সঁচাই আপদীয়া দেওবাৰ।পঢ়ি ভাল লাগিল ।\nতামাম ভাল লাগিল নীলাক্ষী!\nপুৰুষৰ জীৱন কিমান কঠিন, কোনে বুজিব। বৰ বাস্তৱ কথাৰে গল্পটো ভাল লাগিল। 👌🏾👌🏾👌🏾👌🏾👌🏾👌🏾👌🏾👌🏾👌🏾\nবা ভাল লাগিল পঢ়ি। বেচেৰা বৰুৱা।\nবঢ়িয়া নীলাক্ষি, ভাল লাগিল পঢ়ি\nবহুত ধন্যবাদ সকলোকে


লক্ষ্মী ফেঁচা - অসমীয়া ৱিকিপিডিয়া\nBritish Wildlife Centre, ইংলেণ্ডত এটা লক্ষ্মী ফেঁচা\nপ্ৰজাতি: T. alba\nলক্ষ্মী ফেঁচা (ইংৰাজী: Barn Owl, বৈজ্ঞানিক নাম: Tyto alba) সমগ্ৰ চৰাইৰ প্ৰজাতিসমূহৰ ভিতৰতে বহুলভাৱে বিস্তৃত হৈ থকা চৰাইৰ প্ৰজাতিসমূহৰ ভিতৰত এটা। ইয়াক দুই মেৰু আৰু মৰুভূমি অঞ্চল তথা প্ৰশান্ত মহাসাগৰীয় দ্বীপসমূহৰ বাহিৰে পৃথিৱীৰ প্ৰায় সকলো ঠাইতে পোৱা যায়। ইয়াৰ বাহ্যিক ৰূপ, মাত, বসতিস্থল তথা নীৰৱে উৰিব পৰা ক্ষমতাৰ ভিত্তিত বহুতো নামেৰে অভিহিত কৰা হয়, যেনে-White Owl, Silver Owl, Demon Owl, Ghost Owl, Death Owl, Night Owl, Rat Owl, Church Owl, Cave Owl, Stone Owl, Monkey-faced Owl, Hissing Owl, Hobgoblin or Hobby Owl, Dobby Owl, White-breasted Owl, Golden Owl, Scritch Owl, Screech Owl, Straw Owl, Barnyard Owl and Delicate Owl ইত্যাদি।\n6 স্থিতি আৰু সংৰক্ষণ\n7 চিত্ৰ বিথিকা\n9 অন্যান্য উৎস\nলক্ষ্মী ফেঁচা শেঁতা বৰণৰ দীঘল ডেউকা তথা ঠেঙ আৰু চুটি বৰ্গাকাৰ নেজ বিশিষ্ট এবিধ ফেঁচাৰ প্ৰজাতি। ইয়াৰ দেহৰ দৈৰ্ঘ্য ২৫-৫০ ছেঃমিঃ আৰু ডেউকাৰ দৈৰ্ঘ্য ৭৫-১১০ ছেঃমিঃ হয় পূৰ্ণবয়স্ক লক্ষ্মী ফেঁচাৰ দেহৰ ওজন ১৮৭ গ্ৰামৰ পৰা ৮০০ গ্ৰাম পৰ্যন্ত হ’ব পাৰে। লক্ষ্মী ফেঁচাৰ মূৰ আৰু দেহৰ ওপৰ অংশৰ বৰণ পাতল মটিয়াৰ পৰা ডাঠ মুগা ধৰণৰ হ’ব পাৰে। হৃদ-আকৃতিৰ মুখখন সাধাৰণতে উজ্জ্বল বগা। দেহৰ তলৰ অংশ ৰঙা-বগা (reddish buff). চকুৰ মণিৰ বৰণ ক’লা-মটিয়া (blackish brown)।\nলক্ষ্মী ফেঁচাৰ বহুল বিস্তৃতিৰ বাবে ঠাইভেদে ইয়াৰ বিভিন্ন উপ-প্ৰজাতি দেখিবলৈ পোৱা যায়।\nT. a. alba (Scopoli, 1769) – পশ্চিম ইউৰোপ, টুৰ্কী, চুদান হাংগেৰী আৰু ইজিপ্ত\nT. a. javanica (J.F.Gmelin, 1788) – মালয়, ইণ্ডোনেছিয়া, বৰ্ণিঅ’\nT. a. furcata (Temminck, 1827) – কিউবা, জামাইকাref>Olson et al. (1981)</ref>)।\nT. a. tuidara (J.E.Grey, 1829) – দক্ষিণ আমেৰিকা, এণ্ডিছ আৰু আমাজান নদীৰ পশ্চিম অংশ\nT. a. guttata (C.L.Brehm, 1831) – ইউৰোপ,লিথুৱেনিয়া, ৰোমানিয়া, গ্ৰীচ)।\nT. a. delicatula (Gould, 1837) – অষ্ট্ৰেলিয়া টাছমেনিয়া, ব্ৰিটেইন, আয়াৰলেণ্ড\nT. a. pratincola (Bonaparte, 1838) – উত্তৰ আমেৰিকা, দক্ষিণ কানাডা, মেক্সিকো\nTyto alba punctatissima (G.R.Grey, 1838)- কেৱল গেলাপাগাছ দ্বীপপূঞ্জত পোৱা যায়।\nTyto alba poensis (Fraser, 1842) – কেৱল Bioko ত পোৱা যায়।\nTyto alba thomensis (Hartlaub, 1852) – কেৱল São Tomé Island ত পোৱা যায়।\nTyto alba affinis (Blyth, 1862) – আফ্ৰিকা\nTyto alba guatemalae (Ridgway, 1874) – গুৱাটেমালা (Guatemala), দক্ষিণ মেক্সিকো, কেন্দ্ৰীয় আমেৰিকা, কলম্বিয়া\nTyto alba deroepstorffi (Hume, 1875) – কেৱল আন্দামান দ্বীপপূঞ্জত পোৱা যায়\nTyto alba bargei (Hartert, 1892) – কেৱল ৱেষ্ট ইণ্ডিজত পোৱা যায়\nTyto alba sumbaensis (Hartert, 1897) – কেৱল Sumbaত পোৱা যায়\nTyto alba contempta (Hartert, 1898) – পশ্চিম ভেনিজুৱেলা, কলম্বিয়া) south to Peru. Includes stictica.\nTyto alba meeki (Rothschild & Hartert, 1907) – নিউ গিনি\nTyto alba stertens Hartert, 1929 – পশ্চিম পাকিস্তান, ভাৰত,ভিয়েটনাম, শ্ৰীলংকা, থাইলেণ্ড\nঅন্যান্য ফেঁচাৰ প্ৰজাতিবোৰৰ দৰেই লক্ষ্মী ফেঁচা নিশাচৰ, অৱশ্যে আন্ধাৰ হোৱাৰ কিছুসময় পুৰ্বৰ পৰাই সক্ৰিয় হৈ পৰে আৰু কেতিয়াবা দিনৰ ভাগতো ইয়াক দেখা পোৱা যায়। ইয়াল ঘাঁহনি বা খেতি পথাৰতো দেখা যায়। ইহঁতে অকণো শব্দ নকৰাকৈ নীৰৱে উৰিব পাৰে\nলক্ষ্মী ফেঁচাই সৰু মেৰুদণ্ডী প্ৰাণী যেনে নিগনি, ক’লা এন্দুৰ (Rattus rattus) আদি খাই জীয়াই থাকে। লক্ষ্মী ফেঁচাৰ শুনিব পৰা ক্ষমতা বিশেষভাৱে উন্নত আৰু এইবাবে চিকাৰৰ বাবে দৃষ্টিশক্তিৰ প্ৰয়োজন নপৰে।\nসাধাৰণতে মাৰ্চ-এপ্ৰিলত লক্ষ্মী ফেঁচাই প্ৰজনন কৰে। এবাৰত চাৰিটাৰ পৰা সাতটা কণী পাৰে\nস্থিতি আৰু সংৰক্ষণ[সম্পাদনা কৰক]\nলক্ষ্মী ফেঁচাৰ জনসংখ্যাৰ স্থিতি বৰ্তমান বিপদমুক্ত অৱস্থাত আছে।\nPyrenees, (ফ্ৰান্স)ত উৰন্ত অৱস্থাত এটা পূৰ্ণবয়স্ক লক্ষ্মী ফেঁচা\nA (male) Tyto alba alba-type (left) anda(female) T. a. guttata-type Barn Owl in the Netherlands\nলিথুৱেনিয়াৰ ৰূপৰ মুদ্ৰাত লক্ষ্মী ফেঁচা)\nলক্ষ্মী ফেঁচাৰ লাওখোলাৰ মূৰ অংশ\n↑ 1.0 1.1 Bruce (1999)\n↑ Bruce (1999), OwlPages (2006), BTO (2009)\n↑ Bruce (1999), Mátics & Hoffmann (2002)\n↑ 9.0 9.1 Mátics & Hoffmann (2002)\n↑ Ehrlich et al. (1994): pp.250-254, Mátics & Hoffmann (2002), Cisneros-Heredia (2006)\n↑ "Barn Owl Fact Sheet, Lincoln Park Zoo"\nঅন্যান্য উৎস[সম্পাদনা কৰক]\nÁlamo Tavío, Manuel (1975): Aves de Fuerteventura en peligro de extinción ["Endangered Birds of Fuerteventura"]. In: Asociación Canaria para Defensa de la Naturaleza (ed.): Aves y plantas de Fuerteventura en peligro de extinción: 10-32 [in Spanish]. Las Palmas de Gran Canaria. PDF full text\nBirdLife International (BLI) (2008). Tyto alba. In: IUCN 2008. IUCN Red List of Threatened Species. Downloaded on 19 December 2008.\nBritish Trust for Ornithology (BTO) (2009): BirdFacts – Barn Owl. Version of 2009-JUN-25. Retrieved 2009-OCT-31.\nBruce, M.D. (1999): Family Tytonidae (Barn-owls). In: del Hoyo, J.; Elliott, A. & Sargatal, J. (eds): Handbook of Birds of the World (Vol.5: Barn-owls to Hummingbirds): 34-75, plates 1-3. Lynx Edicions, Barcelona. ISBN 84-87334-25-3\nCisneros-Heredia, Diego F. (2006): Notes on breeding, behaviour and distribution of some birds in Ecuador. Bull. B.O.C. 126(2): 153-164. PDF full text\nDay, Charles (2001): Researchers uncover the neural details of how Barn Owls locate sound sources. Phys. Today 54(6): 20-22. HTML fulltext\nEl Espectador (2011): Luis Moreno, multado con 26 millones de pesos por patear una lechuza [Spanish]. Version of 2011-APR-27. Retrieved 2011-APR-27.\nIngles, Chuck (1995): Summary of California studies analyzing the diet of barn owls. Sustainable Agriculture/Technical Reviews 7(2): 14-16. HTML full text\nLaudet, Frédéric; Denys, Christiane & Senegas, Frank (2002): Owls, multirejection and completeness of prey remains: implications for small mammal taphonomy. Acta Zoologica Cracoviensia 45(Special Issue): 341-355. PDF full text\nMinistry of the Environment of Spain (MES) (2006): [Tyto alba gracilirostris status report] [in Spanish]. PDF full text\nMotta-Junior, José Carlos (2006): Relações tróficas entre cinco Strigiformes simpátricas na região central do Estado de São Paulo, Brasil [Comparative trophic ecology of five sympatric Strigiformes in central State of São Paulo, south-east Brazil]. Revista Brasileira de Ornitologia 14(4): 359-377 [Portuguese with English abstract]. PDF full text\nn-tv (2011): Fußballprofi tötet Maskottchen – 10.000 Euro Strafe für Eulen-Tritt [German]. Versuon of 2011-APR-28. Retrieved 2011-APR-28.\nPalacios, César-Javier (2004): Current status and distribution of birds of prey in the Canary Islands. Bird Conservation International 14(3): 203–213. doi:10.1017/S0959270904000255 PDF full text\nPennsylvania Game Commission (PGC) (2008): Barn Owl Conservation Initiative. Version of 2008-AUG-25. Retrieved 2008-OCT-03.\nBachynski, K. & Harris, M. (2002): Animal Diversity Web: Tyto alba (barn owl). Retrieved 2006-9-21.\nTaylor, Iain (1994): Barn Owls: Predator-Prey Relationships and Conservation. Cambridge University Press. ISBN 0-521-39290-X\nৱিকিমিডিয়া কমন্সত লক্ষ্মী ফেঁচা সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=লক্ষ্মী_ফেঁচা&oldid=306264"ৰ পৰা অনা হৈছে\nএই পৃষ্ঠাখন ১৪ নৱেম্বৰ, ২০২১ তাৰিখে ২১:৫৬ বজাত অন্তিম সংশোধন কৰা হৈছিল।


অলপ বিজ্ঞান, অলপ আড্ডা - (কৌশিক তালুকদাৰ) - মুক্ত চিন্তা\nঅলপ বিজ্ঞান, অলপ আড্ডা - (কৌশিক তালুকদাৰ)\nঅতিথি সম্পাদকৰ চ'ৰা তৃতীয় বছৰ তৃতীয় বছৰ (তৃতীয় সংখ্যা)\n16/05/2018 ‘মুক্ত চিন্তা’ৰ কৰ্মদল\n: বিজ্ঞাননো ক’ত আছে?\n: কিতাপৰ পাতত, নোটবুকত আৰু মাৰ্কচীট-ছাৰ্টিফিকেটত!\n: ওহো, নহয় ৷ মাৰ্কচীট-ছাৰ্টিফিকেটত বিজ্ঞানৰ ডিগ্ৰীটোহে থাকে৷ আৰু কিতাপ-নোটবুকত লিপিবদ্ধ থাকে বিজ্ঞানৰ ইতিহাস৷ সেই ইতিহাসৰ পৰা দৰ্শনখিনি উদ্ধাৰ কৰিব পাৰিলেই বিজ্ঞান আপোনাৰ হৃদয়ত থাকিব, আৰু থাকিব আপোনাৰ বিবেকত৷ বিজ্ঞান আপোনাৰ চৌপাশে আছে, প্ৰকৃতিৰ প্ৰতিটো নিয়ম-ঘটনা-পৰিঘটনাত আছে৷ আহক, আমি বিজ্ঞানেৰে বিজ্ঞান আবিষ্কাৰ কৰোঁ৷\nবিজ্ঞান পঢ়িলেও আমাৰ বহুতৰে মন-মগজুত বিজ্ঞান-চেতনা বিদ্যমান নহয়৷ সেয়ে গ্ৰহদোষ খণ্ডনৰ বাবে দহোটা আঙুলিত এঘাৰটা আঙুঠি পিন্ধিলেও আমি টিভিৰ পৰ্দাত অন্ধবিশ্বাসৰ বিৰোধিতা কৰিব পাৰো৷ নামজ্বলা মহাবিদ্যালয়-বিশ্ববিদ্যালয়ৰ বিজ্ঞান শিক্ষক-শিক্ষয়িত্ৰী হৈও আমি জীৱনৰ সমস্যা সমাধানৰ বাবে সঘনে জ্যোতিষীৰ ওচৰলৈ যাওঁ৷ আমাৰ বিজ্ঞান-মনস্কতা শূন্য৷ তেনেহ’লে ছাত্ৰ-ছাত্ৰীকনো আমি কিদৰে বৈজ্ঞানিক মানসিকতা গঢ়াৰ শিক্ষা দিব পাৰিম? ডাইনী হত্যাৰ দৰে অন্ধবিশ্বাসৰ বিৰুদ্ধে নামমাত্ৰ আনুষ্ঠানিক শিক্ষাৰ সুবিধা পোৱা বীৰুৱালা ৰাভাই মানুহক জগাই তুলিছে৷ অথচ বিজ্ঞানৰ উচ্চতম ডিগ্ৰী লোৱা আমাৰ বহুতে অন্ধবিশ্বাসৰ নৰ্দমাত আজিও লুতুৰি-পুতুৰি হৈ বাগৰি আছো৷ ব্যক্তিগত জীৱনত অন্ধবিশ্বাসী হোৱা বহুতে আকৌ বাতৰি-কাকতত অন্ধবিশ্বাসৰ বিৰুদ্ধে লিখোঁ, বিজ্ঞান-মনস্কতাৰ সমৰ্থন কৰি ৰাজহুৱা মঞ্চত ভাষণ দিওঁ আৰু টিভিৰ পৰ্দাত ডাইনী হত্যাৰ বিৰোধিতা কৰোঁ৷ কিন্তু ব্যক্তিগত জীৱনত অন্ধবিশ্বাসী হোৱা শিক্ষিত ব্যক্তি এগৰাকীনো কিদৰে সামাজিক জীৱনত যুক্তিবাদী আৰু বিজ্ঞান-মনস্ক হ’ব পাৰে?\nজ্যোতিষ (astrology) আৰু হস্তৰেখা-বিদ্যা (palmistry)ৰ কোনো বৈজ্ঞানিক ভিত্তি নাই৷ আকাশৰ গ্ৰহ-নক্ষত্ৰৰ অৱস্থান আৰু আপোনাৰ হাতৰ তলুৱাৰ আঁক বা ৰেখাবোৰ চাই কোনেও আপোনাৰ ভূত-ভৱিষ্যত ব্যাখ্যা তথা নিয়ন্ত্ৰণ কৰিব নোৱাৰে৷ বিজ্ঞানৰ সূত্ৰমতে গ্ৰহ-নক্ষত্ৰবোৰে মহাকাশত গতি কৰি আছে৷ আপুনি, মই কাকূতি-মিনতি কৰিলেও বিজ্ঞানৰ নিয়মবোৰ ভাঙি কোনো জ্যোতিষীৰ ইচ্ছা-বিধান মতে গ্ৰহ-নক্ষত্ৰবোৰে অৱস্থান সলনি নকৰে৷ হাজাৰটকীয়া আঙুঠি পিন্ধি আপুনি জ্যোতিষীক চহকী কৰিব পাৰে, গ্ৰহ-নক্ষত্ৰৰ অৱস্থান সলনি কৰিব নোৱাৰে৷ ১৯৮৪ চনত গঠিত আন্তৰ্জাতিক বৈজ্ঞানিক সমিতি এখনৰ পৰ্যবেক্ষণ মতে ব্যক্তি বা ৰাষ্ট্ৰ সম্পৰ্কে জ্যোতিষীয়ে কোৱা কথাবোৰ যিমান মিলে, এজন সাধাৰণ মানুহে অনুমান কৰি কোৱা কথাও সিমানেই মিলে৷ গতিকে হস্তৰেখা বা জ্যোতিষবিদ্যা আপোনাক মনোৰঞ্জন দিব পৰা এক ধৰণৰ খেলহে৷ যদি হাতত অফুৰন্ত সময় আছে তেন্তে বাতৰি কাকত, টিভি, ৰেডিঅ’ আদি সকলোতে দিয়া ৰাশিফল পঢ়ি আমোদ লওঁক৷ মনত ৰাখিব, ৰাশিফল পঢ়ি জীৱনটো যাপন কৰিব খোজা মানুহবোৰ দুৰ্বল মনৰ অধিকাৰী৷ মনটো ইতিবাচক চিন্তাৰে ভৰাই তোলক, আত্মবিশ্বাস সুদৃঢ় কৰক৷ অতীতৰ অভিজ্ঞতাৰে বৰ্তমানত কৰা কামেহে আপোনাৰ ভৱিষ্যত নিৰ্মাণ/নিয়ন্ত্ৰণ কৰে, আপোনাৰ হস্তৰেখা নতুবা আকাশৰ গ্ৰহ-নক্ষত্ৰই নহয়৷ তৎসত্ত্বেও জ্যোতিষী, হস্তৰেখাবিদৰ ওচৰত গৈ নিজৰ ভাগ্য জানিব খোজা সকললৈ উৰ্দু ভাষাৰ প্ৰখ্যাত কবি মিৰ্জা গালীবৰ কবিতা কেইশাৰীমান আগবঢ়াইছো-\n“হাথো কী লকীৰো পে মত যা য়ে গালীব\nনচীব উনকে ভী হোতে হ্যায় জিন কে হাথ নেহী হোতে৷”\n(Don’t go by the lines on the palm of your hand Ghalib,\nLuck is bestowed even on those who don’t have hands.)\nবিজ্ঞান-মনস্কতা এখন প্ৰগতিশীল সমাজ গঢ়াৰ অপৰিহাৰ্য চৰ্ত৷ কিন্তু আমাৰ সমাজত ইয়াৰ বৰ অভাৱ৷ শিক্ষিত নাগৰিকসকলো বিজ্ঞানমনস্ক বুলি একে আষাৰে ক’ব নোৱাৰি৷ গৰিষ্ঠসংখ্যক লিখা-পঢ়া কৰিব জনা, বিশ্ববিদ্যালয়ৰ উচ্চ ডিগ্ৰী লোৱা ব্যক্তিৰ মন-মগজুত বৈজ্ঞানিক মানসিকতা গঢ়ি তুলিব নোৱাৰাটো আমাৰ শিক্ষা-ব্যৱস্থাৰ প্ৰধান বিফলতা৷ যি দেশত ৰাষ্ট্ৰৰ নীতি-নিৰ্ধাৰণ কৰা নেতা-মন্ত্ৰী-আমোলাসকলৰ বিজ্ঞান সম্পৰ্কে সামান্য ধাৰণাখিনিও নাই, সেই দেশৰ শিক্ষা-ব্যৱস্থা বিজ্ঞান-মনস্কতাসম্পন্ন হ’বনো কেনেকৈ?\nসমাজ এখনৰ মানসিকতা যিধৰণৰ, তেওঁলোকৰ নেতাও তেনেকুৱাই হয়৷ নতুবা, নেতা এগৰাকী যি মানসিকতাৰ অধিকাৰী, তেওঁৰ সমাজখনো তেনেকুৱা হোৱাটো তেওঁ বিচাৰে৷ ভাৰতবৰ্ষৰ নেতাসমূহৰ গৰিষ্ঠসংখ্যকৰে বিজ্ঞান-মনস্কতা শূন্য৷ বেছিভাগ নেতাৰ বিজ্ঞানৰ প্ৰতি কোনো ধাউতি নাই৷ আজিকালিৰ নেতা-মন্ত্ৰীয়ে অবৈজ্ঞানিক কথা-কামৰ প্ৰচাৰ আৰু প্ৰসাৰতহে গুৰুত্ব দিয়ে৷ বিজ্ঞানত পি এইচ ডি ডিগ্ৰী পোৱা মন্ত্ৰীয়ে কোনো বিজ্ঞানসন্মত যুক্তি-প্ৰমাণ নোহোৱাকৈয়ে ডাৰউইনৰ বিৱৰ্তনবাদ নস্যাৎ কৰি ঘোষণা কৰিব পাৰে- পাঠ্যপুথিৰপৰা ডাৰউইনৰ তত্ত্ব উঠাই দিব লাগে৷ সমগ্ৰ বিশ্বৰ বিজ্ঞানীমহলত ডাৰউইনৰ যুগান্তকাৰী তত্ত্ব আজিও প্ৰাসংগিক৷ কিন্তু ‘কেৱল ঈশ্বৰেহে পৃথিৱীত জীৱকূল সৃষ্টি কৰিব পাৰে’ বুলি বিশ্বাস কৰা ধৰ্মান্ধসকলেহে ডাৰউইনৰ চিন্তাক মান্যতা দিয়া নাই৷ বিজ্ঞান এক বিশ্বাস নহয়, ই তথ্য-প্ৰমাণৰ ভিত্তিত প্ৰতিষ্ঠিত এক সত্যানুসন্ধানী প্ৰক্ৰিয়া৷ পিছে বিজ্ঞানৰ দৰ্শন বুজিব নোৱৰা চৰকাৰ-নেতা-মন্ত্ৰীয়ে অবিজ্ঞান বা ভুৱা-বিজ্ঞানক বিজ্ঞান বুলি গাৰ জোৰেৰে প্ৰচাৰ চলাই সৰ্বসাধাৰণক বিভ্ৰান্ত কৰিছে৷ এনেক্ষেত্ৰত প্ৰকৃত বিজ্ঞানক বচোৱা আৰু সৰ্বসাধাৰণৰ মাজত বিজ্ঞান প্ৰচাৰ কৰাৰ বাবে কোনে আগভাগ ল’ব? শিক্ষিত সমাজে, বিশেষকৈ বিজ্ঞান অধ্যয়ন কৰা নাগৰিকসকলে, নহয়নে? পিছে গৰিষ্ঠসংখ্যক শিক্ষিত নাগৰিক নিজেই দেখোন বিজ্ঞান-বিৰোধী! সি যি নহওক, তথাপিতো বিজ্ঞানৰ ছাত্ৰ-ছাত্ৰীসকলে বিজ্ঞান বচোৱাৰ দায়িত্ব ল’ব বুলি আমি আশাবাদী৷ অৱশ্যে বিজ্ঞান বচাবৰ বাবে বিজ্ঞানৰ ছাত্ৰ বা ছাত্ৰী হোৱাটো অপৰিহাৰ্য নহয়৷ কিন্তু তাৰ আগতে ছাত্ৰ-ছাত্ৰীসকলে বিজ্ঞানৰ দৰ্শন অনুধাৱন কৰিব পাৰিব লাগিব৷\n“Anyone who claims to understand quantum theory is either lying or crazy” - ৰিচাৰ্ড পি. ফ্যাইনমেন৷\nকোৱাণ্টাম তত্ত্বই কুৰি শতিকাৰ বিজ্ঞান জগতত তীব্ৰ আলোড়নৰ সৃষ্টি কৰিছিল৷ মেক্স প্লেংক, আৰউইন, স্ৰ’ডিনজাৰ, ৱাৰ্নাৰ হাইজেনবাৰ্গ, নীলছ ব’ৰ, মেক্স ব’ৰ্ন আদিৰ দৰে মহান বিজ্ঞানীৰ চিন্তা-চৰ্চাৰ অৱদান হ’ল কোৱাণ্টাম তত্ত্ব৷ এই তত্ত্বই প্ৰতিষ্ঠিত পদাৰ্থ বিজ্ঞানৰ ভেটি লৰাই দিছিল৷ চকুৰে মণিব নোৱৰা সৰু সৰু কণা বা বস্তুবোৰে নিউটনৰ গতিসূত্ৰ মানি নচলে৷ কোৱাণ্টাম বলবিদ্যাৰ সূত্ৰই নিয়ন্ত্ৰণ কৰে ক্ষুদ্ৰাতিক্ষুদ্ৰ বস্তুৰ গতি-বিধি৷ কোৱাণ্টাম জগতত অন্তৰ্নিহিত সম্ভাৱিতা (probability) আৰু অনিয়শ্চয়তা (uncertainty)ৰ ধাৰণাই বহুতো প্ৰতিষ্ঠিত পদাৰ্থ বিজ্ঞানীক এই নতুন তত্ত্বটোৰ প্ৰতি সন্দিহান কৰি তুলিছিল৷ আইনষ্টাইনৰ দৰে মহৎ বিজ্ঞানীয়েও আৰম্ভণিতে কোৱান্টাম তত্ত্ব মানি লোৱা নাছিল৷ সেয়ে আইনষ্টাইনৰ মুখেৰে নিগৰিত হৈছিল - ‘God does not play dice with the universe’৷ পিছে সেই আইনষ্টাইনেই কোৱাণ্টাম বলবিদ্যাৰ সহায়ত আলোক-বৈদ্যুতিক পৰিঘটনা (photo-electric effect) ব্যাখ্যা কৰি নোবেল বঁটা লাভ কৰিছিল৷ পৰমাণুৰ পৰা আৰম্ভ কৰি অসীম মহাশূন্যৰ বিভিন্ন ৰহস্য ভেদ কৰাত আজি কোৱাণ্টাম তত্ত্বই সহায় কৰিছে৷ সি যি নহওক, কোৱাণ্টাম তত্ত্বৰ বিষয়ে বিস্তৰ আলোচনা কৰাৰ পৰা বিৰত থাকিও এটা কথা উল্লেখ কৰিব খুজিছোঁ - নিউটনীয় বলবিদ্যাত ‘চেতনা’ (consciousness)ৰ কোনো স্থান নাই যদিও কোৱাণ্টাম তত্ত্বত ইয়াৰ অৱস্থিতি আছে৷ মানুহৰ মন(mind)ৰ গতিবিধিৰ লগত কোৱাণ্টাম বলবিদ্যাৰ সম্পৰ্ক কি তাৰ বিষয়ে উচ্চ পৰ্যায়ৰ গৱেষণা ইতিমধ্যে আৰম্ভ হৈ গৈছে৷ আশা কৰিছোঁ সময়ত বহুতো ৰহস্যৰ সম্ভেদ পোৱা যাব৷ কোৱাণ্টাম টানেলিং (quantum tunneling) বুলি কোৱাণ্টাম বিজ্ঞানত এটা পৰিঘটনা আছে৷ একদম সহজ ভাষাত ক’বলৈ হ’লে - ক্ষুদ্ৰাতিক্ষুদ্ৰ বস্তু এটাই কোনো বাধাৰ প্ৰাচীৰ অতিক্ৰম কৰি আগুৱাই যোৱাটোৱেই হ’ল কোৱাণ্টাম টানেলিং৷ বিশ্বব্ৰহ্মাণ্ডৰ বিভিন্ন ভৌতিক প্ৰক্ৰিয়াত কোৱাণ্টাম টানেলিঙৰ গুৰুত্বপূৰ্ণ ভূমিকা আছে৷ উদাহৰণস্বৰূপে, কোৱাণ্টাম টানেলিঙৰ ফলত সূৰ্যত নিউক্লীয় সংযোজন (nuclear fusion) প্ৰক্ৰিয়া সংঘটিত হ’ব পাৰে৷ নিউক্লীয় সংযোজন প্ৰক্ৰিয়াৰ বাবেই আমাৰ সূৰ্যটো হৈ পৰিছে অফুৰন্ত শক্তিৰ ভঁৰাল৷ সি যি কি নহওক, কোৱাণ্টাম টানেলিঙে আমাৰ জীৱনলৈ এটা গুৰুত্বপূৰ্ণ বাৰ্তা দিছে- barriers are there to be overcome, অৰ্থাৎ প্ৰতিবন্ধকতা অতিক্ৰম কৰি সকলোৱে আগুৱাই যাব লাগে৷ যদি আপোনাৰ জীৱনত কিবা প্ৰতিবন্ধকতা আছে তেন্তে জ্যোতিষীৰ ওচৰলৈ যোৱাৰ প্ৰয়োজন নাই, আত্মবিশ্বাসেৰে বাধাৰ প্ৰাচীৰ ভাঙি আগুৱাই যাওঁক৷ ষ্টিফেন হকিঙৰ দৰে বিশ্ববিশ্ৰুত বিজ্ঞানীৰ কাহিনী পঢ়ক, মনোবল বাঢ়িব৷\nশেষত আপোনালোকলৈ, বিজ্ঞানী ব’ৰে কোৱা তাৎপৰ্যপূৰ্ণ মন্তব্য এটা আগবঢ়াই কোৱাণ্টামৰ সাধু সাধু লগা কথাবোৰ সামৰিছো - ‘If quantum mechanics hasn’t profoundly shocked you, you haven’t understood it yet’৷ হয়, ঠিকেই বুজিছে, কোৱাণ্টাম তত্ত্ব সঁচাকৈয়ে অতি বিস্ময়কৰ, ৰোমাঞ্চকৰ আৰু অতি আমোদজনক৷\nঈশ্বৰ বিশ্বাসী ছাত্ৰ এজনে বিজ্ঞানৰ শিক্ষকজনক সুধিলে - ছাৰ, আপুনি যদি এই মুহূৰ্তত ঈশ্বৰক লগ পায়, কি ক’ব?\n“জীৱন আৰু প্ৰকৃতিৰ ৰহস্য ভেদ কৰিবলৈ মই কাহানিও আপোনাৰ প্ৰয়োজনবোধ নকৰিলো৷” শিক্ষকজনে হাঁহি মাৰি ক’লে৷\nNo Comments : "অলপ বিজ্ঞান, অলপ আড্ডা - (কৌশিক তালুকদাৰ)"


কৰৰ জি এছ টি পৰিশোধ — বিকাশপেডিয়া\nমূল পৃষ্ঠা / সমাজ কল্যাণ / বিত্তীয় অন্তৰ্ভূক্তি / GST সমন্ধীয় বিভিন্ন প্ৰশ্ন-উত্তৰ / কৰৰ জি এছ টি পৰিশোধ\nকৰৰ জি এছ টি পৰিশোধৰ বিষয়ত বিভিন্ন প্ৰশ্ন উত্তৰ উল্লেখ কৰা হৈছে।\nজি এছ টি প্ৰৱৰ্তনৰ কালত কৰিবলগীয়া পৰিশোধসমূহ কি কি ?\nউত্তৰ ৪ জি এছ টি প্রৱর্তনৰ কালত, ৰাজ্যৰ ভিতৰুৱা যিকোনো যোগানৰ বাবে পৰিশোধ কৰিবলগীয়া কৰবিলাক হৈছে কেন্দ্রীয় জি এছ টি (চি জি এছ টি, যিটো কেন্দ্রীয় চৰকাৰৰ একাউণ্টলৈ যায়) আৰু ৰাজ্যিক জি এছ টি (এছ জি এছ টি, যিটো সংশ্লিষ্ট ৰাজ্যিক চৰকাৰৰ একাউণ্টলৈ যায়)। যিকোনো আন্তঃৰাজ্যিক যোগানৰ ক্ষেত্ৰত পৰিশোধ কৰিবলগীয়া কৰ হৈছে সমন্বিত জি এছ টি বা Integrated GST (IGST) যাৰ চি জি এছ টি আৰু এছ জি এছ টি উভয়ৰে উপাদান থাকিব। অতিৰিক্তভাৱে উৎসতে কর্তন কৰা কৰা (TDS) আৰু উৎসতে সংগৃহীত কৰা (TCS) চৰকাৰী একাউণ্টত পৰিশোধ কৰিবৰ বাবে কেতবোৰ নির্দিষ্ট শাখাৰ পঞ্জীভুক্ত লোকৰ আৱশ্যক হ’ব। তদুপৰি প্রয়োজন সাপেক্ষে, সুত, অর্থদণ্ড, মাচুল আৰু আন যিকোনো পৰিশোধো কৰিবলগীয়া হ’ব।\nজি এছ টি কোনে দিব লাগিব ?\nউত্তৰ : সাধাৰণতে সামগ্ৰী অথবা সেৱাৰ যোগনীয়াৰে জি এছ টি পৰিশোধ কৰিব লাগিব। অৱশ্যে, আমদানি আৰু অন্যান্য জাননীকৃত যোগানৰ দৰে নির্ধাৰিত ক্ষেত্ৰবিলাকত, বিপৰীত মাচুল ব্যৱস্থাপনাৰ অধীনত গ্রহণ কৰোতাৰ ওপৰতো এই দায়বদ্ধতা পৰিব পাৰে। তদুপৰি, সেৱাৰ ৰাজ্যৰ আভ্যন্তৰীণ যোগানৰ কিছুমান নির্ধাৰিত ক্ষেত্ৰত জি এছ টি পৰিশোধ কৰাৰ দায়ৱদ্ধতা ই-কমার্চ অপাৰেটৰৰ ওপৰত পৰিব পাৰে, যাৰ জৰিয়তে এনেধৰণৰ সেৱাৰ যোগান ধৰা হয়। এক নির্ধাৰিত সীমাৰ ওপৰত খুচুৰা বিক্ৰেতাক পৰিশোধ কৰা বিভিন্ন চৰকাৰী বিভাগ (অনুচ্ছেদ ৫১ (১) (ডি)অনুসৰি এটা চুক্তিৰ অধীনত ২.৫ লাখ)-য়ে কৰ কৰ্তন (টি ডি এছ) কৰিব লাগে আৰু মুঠ মূল্য (net value) ওপৰত ই কমার্চ অপাৰেটৰসকলে কৰ সংগ্রহ (টি চি এছ) কৰিব লাগে (অর্থাৎ সামগ্ৰী আৰু/অথবা সেৱাৰ কৰযোগ্য যোগানৰ সৰ্বমুঠ মূল্য কিন্তু জি এছ টি আইন, ২০১৭ৰ অনুচ্ছেদ ৯ (৫)ৰ অধীনত অপাৰেটৰে জি এছ | পৰিশোধ কৰিবলৈ বাধ্য হােৱা সেৱাসমূহৰ এনে মূল্য কর্তন কৰি) যিবিলাক যোগান তেওঁলোকৰ জৰিয়তে কৰা হয় আৰু সেয়া চৰকাৰৰ ওচৰত জমা কৰিব লাগে।\nজি এছ টি পৰিশোধৰ দায়বদ্ধতা কেতিয়া উদ্ভৱ হয় ?\nউত্তৰ: : অনুচ্ছেদ ১২ত উল্লেখ কৰা ধৰণে সামগ্ৰী যোগানৰ সময়ত পৰিশোধৰ দায়বদ্ধতা উদ্ভৱ হয় আৰু অনুচ্ছেদ ১৩ত উল্লেখ কৰা ধৰণে সেৱা যোগানৰ সময়ত পৰিশোধৰণ দায়বদ্ধতা উদ্ভৱ হয়।\nএই সময় সাধাৰণতে তিনিটা কাৰ্যৰ যিটোৱেই আগতীয়াকৈ সম্পন্ন হয় তেতিয়াই উদ্ভৱ হয়, সেইবিলাক হৈছে— পৰিশোধ লাভ কৰা, চালান জাৰি কৰ আৰু যোগান সম্পূর্ণ কৰা। ওপৰত উল্লিখিত অনুচ্ছেদ দুটাত বেলেগ বেলেগ পৰিস্থিতিৰ বিষয়ে কোৱা হৈছে আৰু বেলেগ বেলেগ কৰাৰ কথা ব্যাখ্যা কৰা হৈছে প্রশ্ন\nজি এছ টি পৰিশোধ প্রক্রিয়াৰ প্ৰধান বিশেষত্ববোৰ কি কি ?\nউত্তৰ ৪ জি এছ টি আইনৰ অধীনত পৰিশোধ প্রক্রিয়াবিলাকৰ বিশেষত্ব তলত দিয়াৰ দৰে হ’ব ?\nসকলো ধৰণৰ পৰিশোধত জি এছ টি এন উমৈহতীয়া প’ৰ্টেলৰ পৰা বৈদ্যুতিনভাৱে সৃষ্টি কৰা চালান ব্যৱহৃত হ’ব আৰু হাতেৰে প্ৰস্তুত কৰ চালানৰ ব্যৱহাৰ নহ’ব।\nজটিলতামুক্ত, যিকোনো সময়ত, যিকোনো ঠাইত কৰ পৰিশোধ কৰিব পৰা ব্যৱস্থা;\n৩ অনলাইনত পৰিশোধ কৰাৰ সুচলতা;\n৩ ইলেক্ট্রনিক ফৰ্মেটত যুক্তিসংগত কৰ সংগ্ৰহ তথ্য;\nচৰকাৰী একাউণ্টলৈ কৰ ৰাজহৰ দ্রুত প্ৰেৰণ;\nখৰতকীয়া হিচাপ-নিকাচ আৰু অৱগতি,\nসকলো ৰচিদ বা প্রাপ্তিৰ ইলেক্ট্রনিক ব্যৱস্থাপনা;\nবেংকৰ বাবে সৰলীকৃত পদ্ধতি;\n© ডিজিটেল চালানৰ সংৰক্ষণ\nপৰিশোধ কেনেকৈ কৰিব পাৰি ?\nউত্তৰ : নিম্নোল্লিখিত পদ্ধতিৰে পৰিশোধ কৰিব পাৰি\n(১) উমৈহতীয়া প’ৰ্টেলত ব্যৱস্থা কৰা কৰদাতাৰ ক্রেডিট লেজাৰ (credit ledger)ৰডেবিট (debit)ৰ জৰিয়তে কেৱল কৰ পৰিশোধ কৰিব পাৰিব। ক্রেডিট লেজাৰত ডেবিটৰ দ্বাৰা সুত, অর্থদণ্ড আৰু মাচুল আদায় দিব নোৱাৰে। ইনপুটৰ ওপৰত পৰিশোধ কৰা কৰা (input tax credit)ৰ ক্রেডিট ল’বলৈ আৰু সেয়া আউটপুট (output) কৰ পৰিশোধৰ বাবে ব্যৱহাৰ কৰিবলৈ কৰদাতাক অনুমতি দিয়া হ’ব, চি জি এছ টিৰ বাবদ input tax credit এছ জি এছ টিৰ পৰিশোধত ব্যৱহৃত নহ’ব আৰু তাৰ ওলোটাটোও প্রযোজ্য। আই জি এছ টিৰ নিৰিখ আই জি এছ টি, চি জি এছ টি আৰু এছ জি এছ টিৰ পৰিশোধৰ বাবে সেই শৃংখলাত অনুমতি প্রদান কৰা হ’ব।\n(২) কৰদাতাৰ কেছ লেজাৰত ডেবিটৰ জৰিয়তে কৰা নগদ পৰিশোধ উমৈহতীয়া প'ৰ্টেলত চােৱাচিত কৰা হ’ব। জি এছ টিৰ জমা গ্রহণ কৰিবলৈ কর্তৃত্বপ্রাপ্ত বেংকৰ শাখাসমূহত 'কাউণ্টাৰ পেমেণ্টৰ জৰিয়তে; ৰিয়েল টাইম গ্ৰছ ছেটেলমেণ্ট (আৰ টিজি এছ/ নেচনেল ইলেক্ট্রনিক ফাণ্ড ট্রোন্সফাৰ (এনইএফটি);ই-পেমেণ্ট (ইণ্টাৰনেট বেংকিং, ক্রেডিট কার্ড, ডেবিট কার্ড) আদি বিভিন্ন পদ্ধতিৰে কেছ লেজাৰত ধন জমা ৰাখিব পাৰিব।\nযোগনীয়াৰে কেতিয়া কৰ পৰিশোধ কৰিব লাগে ?\nউত্তৰঃ সাধাৰণ কৰদাতাসকলে মাহিলি ভিত্তিত পৰৱতী মাহৰ ২০ তাৰিখৰ ভিতৰত\nকৰ পৰিশোধ কৰিব লাগে। নগদ (cash) পৰিশোধ প্রথমে কেছ লেজাৰত জমা কৰা হ’ব আৰু মাহিলি মুনাফা হিচাপত পৰিশোধ কৰোতে কৰদাতাই লেজাৰ কৰ্তন (debit) কৰিব আৰু তেওঁৰ মুনাফা (return)ত প্ৰাসংগিক ডেবিট এন্ট্রী নম্বৰ প্রতিফলন কৰিব। পূর্বতে উল্লেখ কৰাৰ দৰে, ক্রেডিট লেজাৰৰ পৰাও পৰিশোধ কর্তন কৰিব পাৰি। মার্চ মাহৰ কৰৰ পৰিশোধৰ বাবে ২০ এপ্ৰিলৰ ভিতৰত ধনাদায় কৰিব লাগিব। সংযোগী কৰদাতাই (composition taxpayers) চাৰিমহীয়া ভিত্তিত কৰ দিব লাগিব। পৰিশোধৰ সময় হ’ব ০০০০ ঘণ্টাৰ পৰা ২০০০ ঘণ্টা।\nকৰ পৰিশোধ কৰাৰ সময়সীমা বঢ়াব পাৰিনে বা মাহিলি কিস্তিত পৰিশোধ কৰিব পাৰিনে ?\nউত্তৰ : নোৱাৰি, স্ব-নিৰূপিত (self assessed) দায়বদ্ধতাৰ ক্ষেত্ৰত এইটো অনুমতি দিয়া নহয়। অন্য ক্ষেত্ৰসমূহত, উপযুক্ত কর্তৃপক্ষক সময়সীমা বঢ়াবলৈ বা কিস্তি হিচাপত পৰিশোধৰ অনুমতি দিবলৈ ক্ষমতা দিয়া হৈছে। (চি জি এছ টি/এছ জি এছ টি আইনৰ অনুচ্ছেদ ৮০)\nযদি কৰযোগ্য লোকজনে হিচাপৰ বিৱৰণ (return) ফাইল কৰে। কিন্তু কৰৰ ধন আদায় নিদিয়ে তেতিয়া কি হ’ব ?\nউত্তৰ : এনে ক্ষেত্ৰত হিচাপৰ বিৱৰণক এটা বৈধ বিৱৰণ হিচাপে গণ্য কৰা নহয়। অনুচ্ছেদ ২(১১৭)ত কোৱা হৈছে যে অনুচ্ছেদ ৩৯ৰ উপ-অনুচ্ছেদ (১)ৰ অধীনত দাখিল কৰা হিচাপৰ বিৱৰণ এটা বৈধ বিৱৰণ হিচাপে গণ্য কৰা হ’ব। যদিহে স্বনিৰূপিত সম্পূৰ্ণৰূপে পৰিশোধ কৰা হয়। কেৱল বৈধ হিচাপৰ বিৱৰণহে গ্রহণ কৰোতাৰ বাবে ইনপুট টেক্স ক্রেডিট’ৰ অনুমোদনৰ ক্ষেত্ৰত ব্যৱহৃত হ’ব। আন কথাত ক’বলৈ গ’লে যোগনীয়াৰে স্ব-নিৰূপিত কৰাৰ সকলোখিনি পৰিশোধ নকৰালৈকে আৰু তেওঁৰ হিচাপৰ বিৱৰণ দাখিল নকৰালৈকে আৰু গ্রহণ কৰোতাই তেওঁৰ হিচাপৰ বিৱৰণ দাখিল নকৰালৈকে, গ্রহণ কৰোতাৰ ইনপুট টেক্স ক্রেডিট’ (আই টি চি) নিশ্চিত\nকৰৰ দেন জমা কৰাৰ তাৰিখ হিচাপে চৰকাৰী একাউণ্টত চেক জমা কৰাৰ তাৰিখ বা ধনাদায়ৰ তাৰিখ বা ধন “ক্রেডিট’ (credit) কৰাৰ তাৰিখ— কোনটো বিবেচিত হ’ব ?\nউত্তৰ : চৰকাৰী একাউণ্টত ধন জমা (credit) কৰাৰ তাৰিখ ।\nই-লেজাৰ্ছ কি ?\nউত্তৰঃ ইলেক্ট্রনিক লেজাৰ্ছবাই- লেজাৰ্ছহৈছে প্ৰতিজন পঞ্জীভুক্ত কৰদাতাৰ ক্ষেত্ৰত নগদ ধনৰ আৰু ইনপুট টেক্স ক্রেডিট’ৰ বিৱৰণ। অতিৰিক্তভাৱে প্ৰতিজন কৰদাতাৰে একোটা ইলেট্ৰনিক কৰ দায়বদ্ধতা পঞ্জীয়ন (electronic tax liability register) থাকিব। এবাৰ এজন কৰদাতা উমৈহতীয়া প’ৰ্টেলত (জি এছ টি এন) পঞ্জীভুক্ত হ’লে, দুটা ই-লেজাৰ্ছ (নগদ আৰু ইনপুট টেক্স ক্রেডিট) আৰু এটা সময়তে তেওঁৰ (dash board) প্ৰ্তিফলিত হব।\nএকোটা কৰ দায়বদ্ধতা পঞ্জীয়ন কি ?\nউত্তৰ : কৰ দায়বদ্ধত পঞ্জীয়ন (Tax Liability Register)ত নির্দিষ্ট মাহৰ বাবে এজন কৰদাতাৰ মুঠ কৰ দায়বদ্ধতা (মুঠ কৰণৰ পিছত) প্রতিফলিত হ’ব।\nএকোটা কেছ লেজাৰ কি ?\nউত্তৰ : কৰদাতাজনৰ হৈ নগদ কৰা সকলো জমা আৰু টি ডি এছ /টি চি এছ কেছ লেজাৰে প্রতিফলন কৰিব। প্রকৃত সময়ৰ ভিত্তিত তথ্য প্রতিফলিত হ’ব। জি এছ টিৰ হৈ যিকোনো ধনাদায় কৰিবৰ বাবে এই লেজাৰ ব্যৱহাৰ কৰিব পাৰি।\nএকোটি আই টি চি লেজাৰ কি ?\nউত্তৰঃ মাহিলী হিচাপৰ বিৱৰণত স্ব-নিৰুপিত হিচাপে ইনপুট টেক্স ক্রেডিট আই টি চি লেজাৰত প্রতিফলিত হ’ব। এই লেজাৰৰ নিৰিখ (credit) কেৱল কৰা (Tax Only) পৰিশোধৰ বাবে ব্যৱহাৰ কৰিব পাৰিব আৰু অন্য নিৰিখ যেনে সুত, অর্থদণ্ড\nমাচুল ইত্যাদিৰ ক্ষেত্ৰত নোৱাৰিব\nজি এছ টি এন আৰু কর্তৃত্বপ্রাপ্ত বেংকৰ মাজত সম্পর্ক কি ?\nউত্তৰ : বেংকৰ কৰ বেংকিং ছলিউচন (চি বি এছ) আৰু জি এছ টি এনৰ মাজত প্রকৃত সময়ৰ দুটা পথৰ সম্পর্ক (linkage) থাকিব। ধন দায় লাভ কৰা আৰু পৰীক্ষা কৰাৰ বাবে ইলেক্ট্রনিক ষ্ট্ৰিঙৰ জৰিয়তে বেংকলৈ স্বয়ংক্রিয়ভাৱে চি পি আই এন যায় আৰু বেংকে ধনাদায় লাভ কৰা বুলি নিশ্চিত কৰি উমৈহতীয়া প’ৰ্টেললৈ স্বয়ংক্রিয়ভাৱে এটা চালান চিনাক্তকৰন নম্বৰ (chalan identification numberCIN),প্ৰেৰণ কৰে। বেংক কেছিয়াৰ বা টেলাৰ বা কৰদাতাজনকে ধৰি কোনেও এই প্রক্রিয়াত হাতেৰে লিখা নথি ব্যৱহাৰ নকৰে।\nএকোজন কৰদাতাই একাধিক বৈঠকত চালান সৃষ্টি কৰিব পাৰেনে ?\nউত্তৰ : হয়, একোজন কৰদাতাই চালান প্ৰপত্ৰ আংশিকভাৱে পূৰণ কৰিব পাৰে আৰু পৰৱতী পর্যায়ত সম্পূর্ণ কৰিবৰ বাবে চালানখন সাময়িকভাৱে 'ছেইভ' (save) কৰি ৰাখিব পাৰে। এখন "ছেইভড” চালান চূড়ান্ত কৰাৰ আগত সম্পাদিত (edited) কৰিব পাৰে। চালান চূড়ান্ত কৰাৰ পিছত, তেওঁ চালান সৃষ্টি (generate) কৰিব আৰু কৰ পৰিশোধৰ বাবে ব্যৱহাৰ কৰিব।সমৰ্পনকাৰী বা ৰেহাই দিওতাইঁ (remitter) তেওঁৰ নথি হিচাপে চালানখন ছপা কৰিব পাৰিব।\nঅনলাইনত সৃষ্টি কৰা এখন চালান সংশোধন কৰিব পাৰিনে ?\nউত্তৰ : নোৱাৰি। চালান সৃষ্টি কৰিবৰ বাবে জি এছ টি এন প'ৰ্টেলত ‘লগিং কৰাৰ পিছত কৰদাতা বা তেওঁৰ দ্বাৰা কর্তৃত্বপ্রাপ্ত লোকে পৰিশোধৰ নথিপত্রৰ ব্যৱস্থা কৰিব লাগিব। ভৱিষ্যতৰ উন্নীতকৰনৰ বাবে তেওঁ মাজভাগতে চালানখন ছেইভ কৰিব পাৰে। অৱশ্যে এবাৰ চালানখন চূড়ান্ত কৰা হ’লে আৰু চি পি আই এন সৃষ্টি হ’লে,কৰদাতাই কোনো সলনি কৰিব নোৱাৰে।\nচালানৰ ম্যাদ আছেনে ?\nউত্তৰঃ হয়, সৃষ্টি হোৱাৰ পিছত এখন চালান পোন্ধৰ দিনৰ বাবে প্রযোজ্য হ’ব আৰু তাৰ পিছত ইয়াক ব্যৱস্থাটােৰ (system) পৰা নোহোৱা কৰি দিয়া হ’ব। অৱশ্যে, কৰদাতাই নিজৰ সুবিধা মতে আন এখন চালান সৃষ্টি কৰিব পাৰে।\nচি পি আই এন কি ?\nউত্তৰ : চি পি আই এনৰ সম্পূৰ্ণ ৰূপ হৈছে— Common Portal |identification Number (CPIN), যিটো চালান সৃষ্টিৰ সময়ত দিয়া হয়। ই হৈছে চালানখন চিনাক্ত কৰিবৰ বাবে ১৪টা অংকৰ একক নম্বৰ। ওপৰত কোৱা হৈছে যে চি পি আই এন ১৫ দিনৰ এক সময়সীমাৰ বাবে থাকে।\nচি আই এন কি আৰু ইয়াৰ প্ৰাসংগিকতা কি ?\nউত্তৰ:চি আই এনৰ সম্পূৰ্ন হৈছে (CIN)৷ ই হৈছে ১৭টা অংকৰ সংখ্যা, ইয়াৰে ১৪টা অংক CPIN আৰু বাকী তিনিটা অংক বেং ক'ড। কর্তৃত্বপ্রাপ্ত বেংক/ ৰিজাৰ্ভ বেংক অৱ ইণ্ডিয়া (RBI)ই পৰিশোধ প্রকৃতপক্ষে লাভ কৰিলে আৰু তেওঁলোকৰ সৈতে সম্পূক্ত সংশ্লিষ্ট চৰকাৰৰ একাউণ্টত সেয়া জমা কৰিলে উক্ত বেংকে চি আই এন সৃষ্টি কৰে। পৰিশোধ উপলব্ধ হােৱা আৰু যথোচিত চৰকাৰৰ একাউণ্টত জমা কৰা বুলিই এক উল্লেখ। কর্তৃত্বপ্রাপ্ত বেংকে কৰদাতাক লগতে জি এছ টি এনক CIN দিয়ে।\nকৰদাতাৰ আগৰ মাহবিলাকৰো দেনা বাকী থাকিলে কৰ পৰিশোধৰ প্ৰণালী কি হ’ব ?\nউত্তৰঃ চলিত উপাৰ্জনৰ সময়ছোৱাৰ বাহিৰত কৰদাতাৰ কৰ পৰিশোধ বাকী থাকিলে অনুচ্ছেদ ৪৯(৮)ত এটা শৃংখলা দিয়া হৈছে। এনে পৰিস্থিতিত অনুসৰণ কৰিবলগীয়া পৰিশোধৰ শৃংখলাটো হৈছেঃ প্রথমে পূৰ্বৰ সময়ছোৱাৰ বাবে স্ব-নিৰূপিত কৰ আৰু সুত, তাৰ পিছত চলিত সময়ছােৱাৰ বাবে স্ব-নিৰূপিত কৰ আৰু সুত; আৰু তাৰ পিছত অনুচ্ছেদ ৭৩ বা ৭৪ৰ অধীনত যিকোনো নিশ্চিত চাহিদা (demand)সহ\nপৰিশোধ কৰিবলগীয়া আন যিকোনো ধনৰাশি। এই ধাৰাবাহিকতা বাধ্যতামূলক অনুসৰণ কৰিব লাগিব।\nওপৰত উল্লেখ কৰা অন্য দেনা’ (other dues) মানে কি ?\nউত্তৰ : ‘অন্য দেনা’ মানে হৈছে আইনখনৰ বা ইয়াৰ অধীনস্থ নিয়মাৱলীৰ অধীনত পৰিশোধ কৰিবলগীয়া সুত, জৰিমনা, মাচুল বা অন্য কোনো পৰিমাণৰ ধনৰাশি।\nউত্তৰ: E-FPB ৰ সম্পূৰ্ন ৰুপ হৈছে ( Electronic Focal Point Branch | এইবিলাক হৈছে কর্তৃত্বপ্রাপ্ত বেংকৰ শাখা, যাক জি এছাটিৰ পৰিশোধ সংগ্ৰহ কৰিবলৈ কর্তৃত্ব দিয়া হৈছে। দেশৰ ভিতৰত এনেধৰণৰ লেনদেনৰ বাবে প্ৰতিটো কর্তৃত্বপ্রাপ্ত বেংকে ইয়াৰ ই এফ পি বি হিচাপে কেৱল এটা শাখাকহে মনোনীত কৰিব। সকলো চৰকাৰৰ বাবে প্রতিজন প্রধান মুৰব্বীৰ অধীনত ই-এফ পি বিয়ে একাউণ্ট খুলিব লাগিব। মুঠ ৩৮টা একাউণ্ট (চি জি এছ টি, আই জি এছ টিৰ বাবে এটাকৈ আৰু প্ৰতিখন ৰাজ্য/ কেন্দ্রীয় শাসিত অঞ্চলৰ চৰকাৰৰ বাবে এছ জি এছ টিৰ এটাকৈ) খুলিব লাগিব। জি এছ টিৰ বাবত এনেধৰণৰ ই-এফ পি বিয়ে লাভ কৰা যিকোনো ধনৰাশি এনে ই-এফ বি দায়বদ্ধ হৈ থকা যথোচিত একাউণ্টত জমা কৰিব লাগিব।NEFT/RTGS লেনদেনৰ বাবে RBI য়ে E-FPB হিচাপে কাম কৰিব।\nউত্তৰ: TDS ৰ সম্পূৰ্ন ৰুপ হৈছে Tax Deducted at Sources অৰ্থাৎ উৎসতে কর্তন কৰা কৰ। অনুচ্ছেদ ৫১ অনুসৰি, এই ব্যৱস্থ হৈছে যোগনীয়াৰক ২.৫ লাখ টকাৰ অধিক ঠিকাভিত্তিক পৰিশোধ কৰা চৰকাৰী আৰু চৰকাৰৰ অধীনস্থ আৰু অন্য জননীকৃত প্রতিষ্ঠান। এনে ধৰণৰ পৰিশোধ কৰোতে সংশ্লিষ্ট চৰকাৰ/কর্তৃপক্ষই মুঠ পৰিশোধযোগ্য ধনৰাশিৰ পৰা ১ শতাংশ কর্তন কৰিব আৰু ইয়াক যথোচিত জি এছ টি একাউণ্টত জমা কৰিব।\nৰিটাৰ্ণ ফাইল কৰাৰ সময়ত যোগনীয়াৰে কেনেকৈ এই টি ডি এছ হিচাপ কৰিব?\nউত্তৰঃ টিডি এছ হিচাপে দেখুওৱা যিকোনো ধনৰাশি সংশ্লিষ্ট যোগনীয়াৰৰ ইলেক্ট্রনিক কেছ লেজাৰত প্রতিফলিত হ’ব। তেওঁ এই ধনৰাশি তেওঁৰ দিবলগীয়া কৰ, সুতৰ মাচুল আৰু আন আন যিকোনো নিৰিখ আদায় কৰোতে ব্যৱহাৰ কৰিব পাৰিব।\nটি ডি এছ কর্তন কৰোতাই এনে টি ডি এছৰ সঠিক হিচাপ কেনেদৰে দিব ?\nউত্তৰ ৪ নিম্নোল্লিখিত পদ্ধতিৰে টি ডি এছ কর্তন কৰোতাই সঠিক হিচাপ দিব :\n১/চি জি এছ টি/এছ জি এছ টি আইনৰ অনুচ্ছেদ ২৪ৰ অধীনত এনেধৰণৰ কর্তন কৰোতা বাধ্যতামূলকভাৱে পঞ্জীভুক্ত হ’ব লাগিব।\n২/টিডি এছ সংগৃহীত হোৱা মাহৰ পিছৰ মাহৰ ১০ তাৰিখৰ ভিতৰত তেওঁলোকে এনে টি ডি এছ জমা কৰিব লাগিব আৰু জি এছ টি আৰ-৭ত নথিভুক্ত কৰিব লাগিব।\n৩/টি ডি এছ হিচাপে জমা কৰা ধন যোগনীয়াৰৰ ইলেক্ট্রনিক কেছ লেজাৰত প্রতিফলিত হ’ব।\n৪/ টিডি এছ কর্তন কৰাৰ ৫ দিনৰ ভিতৰত তেওঁলোকে যাৰ পৰা কর্তন কৰা হৈছে। তেওঁক প্রমাণ পত্ৰ দিব লাগিব আৰু চৰকাৰী একাউণ্টত জমা কৰিব লাগিব অন্যথা এনে কৰাত ব্যর্থ হ’লে কর্তন কৰোতাই প্রতিদিনে ১০০ টকাৰ মাচুল সর্বাধিক ৫০০০/= টকা পর্যন্ত ভৰিব লাগিব।\nউৎসতে সংগ্ৰহ কৰা কৰ (টি চি এছ) কি ?\nউত্তৰ ৪ চি জি এছ টি/এছ জি এছ টি আইনৰ অনুচ্ছেদ ৫২ৰ অধীনত কেৱল ইকমার্চ অপাৰেটৰসকলৰ ক্ষেত্ৰতহে এই ব্যৱস্থা প্রযোজ্য। প্ৰতিজন ই-কমার্চ অপাৰেটৰে যোগনীয়াৰক প্রকৃত পৰিশোধ কৰাৰ সময়ত তেওঁৰ পৰা যোগনীয়াৰক দিবলগীয়াধনৰাশিৰ এটা শতাংশ ৰাখি থব লাগিব যি পৰিমাণ ‘কৰযোগ্য যোগানৰ মুঠ মূল্যৰ এক শতাংশৰ অধিক হ’ব নালাগিব।এনেদৰে ৰাখি থোৱা ধন পৰৱতী মাহৰ ১০ তাৰিখৰ ভিতৰত সঠিক জি এছ টি একাউণ্টত এনে ই-কমার্চ অপাৰেটৰে জমা কৰিব লাগিব। টিচি এছ হিচাপে জমা কৰা ধনৰাশি যোগনীয়াৰৰ ইলেক্ট্রনিক কেছ লেজাৰত প্রতিফলিত হ’ব।\nকৰযোগ্য যোগানৰ মুঠ মুল্য (net value of taxable supplies) মানে কি ?\nউত্তৰঃ ‘কৰযোগ্য যোগানৰ মুঠ মূল্য মানে হৈছে অনুচ্ছেদ ৯(৫)ৰ অধীনত জাননীকৃত অন্য সেৱাসমূহৰ বাহিৰে সামগ্ৰী অথবা সেৱাৰ কৰযোগ্য যোগানৰ সৰ্বমুঠ মূল্য, যি যোগান উল্লিখিত মাহত যোগনীয় পৰা অপাৰেটৰে হ্রাস কৰা তথা বা কৰযোগ্য পঞ্জীভুক্ত লোকে কৰা যোগান।\nৰিক ওভতাই দিয়া কৰযোগ্য যোগানৰ সৰ্বমুঠ মূল্যৰ\nজি এছ টি পৰিশোধৰ বাবে জি এছ টি এন প’ৰ্টেলত ক্রেডিট কার্ডৰ আগতীয়া পঞ্জীয়ন আৱশ্যকীয়নে ?\nউত্তৰঃ হয়, কৰদাতাজনে জি এছ টি এনত পৰিচালিত উমৈহতীয়া প’ৰ্টেলত তেওঁৰ ক্রেডিট কার্ডৰ আগতীয়া পঞ্জীয়ন কৰাব লাগিব, য’ৰ পৰা কৰ পৰিশোধ কৰা হ’ব। জি এছ টি এনে ক্রেডিট ক সৈতে এটা প্রণালীত (system) ৰাখিব পাৰে। ক্রেডিট কার্ড ব্যৱহাৰ কৰি কৰা পৰিশোধ সেয়ে ব্যৱসায় কৰাৰ অভিপ্রায় কার্যকৰী কৰিবৰ বাবে কোনো ধৰণৰ আর্থিক সীমা নোহোৱাকৈ অনুমোদিত হ’ব পাৰে।\nশেহতীয়া উন্নীতকৰণ: Jul 03, 2019


Oraret in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Oraret ar byavahar, ppali, parshwakriya, upkaar, kriya-pratikriya aaru satarkatabani\nOraret की जानकारी\nOraret ৰ লাভ আৰু ব্যৱহাৰসমূহ- Oraret Benefits & Uses in Assamese\nOraret ৰ পালি আৰু সেয়া কেনেদৰে ল'ব- Oraret Dosage & How to Take in Assamese\nOraret-ৰ উপাদানসমূহ- Oraret Active Ingredients in Assamese\nOraret ৰ পাৰ্শ্চক্ৰিয়াসমূহ- Oraret Side Effects in Assamese\nOraret সংক্ৰান্ত সতৰ্কতাবাণীসমূহ- Oraret Related Warnings in Assamese\nঅইন দৰৱৰ সৈতে Oraretৰ গুৰুতৰ ক্ৰিয়া-প্ৰতিক্ৰিয়া- Severe Interaction of Oraret with Other Drugs in Assamese\nOraret মতভেদসমূহ- Oraret Contraindications in Assamese\nOraret ৰ বিষয়ে সততে সোধা প্ৰশ্নসমূহ- Frequently asked Questions about Oraret in Assamese\nখাদ্য আৰু মদৰ সৈতে Oraret ক্ৰিয়া-প্ৰতিক্ৰিয়া- Oraret Interactions with Food and Alcohol in Assamese\nOraret ৰ লাভ আৰু ব্যৱহাৰসমূহ - Oraret Benefits & Uses in Assamese\nOraret তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOraret ৰ পালি আৰু সেয়া কেনেদৰে ল'ব - Oraret Dosage & How to Take in Assamese\nOraret-ৰ উপাদানসমূহ - Oraret Active Ingredients in Assamese\nOraret ৰ পাৰ্শ্চক্ৰিয়াসমূহ - Oraret Side Effects in Assamese\nগৱেষণাৰ ভিত্তিত, Oraret ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOraret সংক্ৰান্ত সতৰ্কতাবাণীসমূহ - Oraret Related Warnings in Assamese\nOraret-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nOraret ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nOraret-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nOraret এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Oraret গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Oraret কি প্ৰভাৱ দেখা গৈছে?\nOraretৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Oraret কি প্ৰভাৱ দেখা গৈছে?\nOraretএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Oraret ৰ কি প্ৰভাৱ দেখা গৈছে?\nহৃদয় can be affected by Oraretৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Oraretৰ গুৰুতৰ ক্ৰিয়া-প্ৰতিক্ৰিয়া - Severe Interaction of Oraret with Other Drugs in Assamese\nOraret তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOraret মতভেদসমূহ - Oraret Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Oraret লোৱা অনুচিত যাতে -\nOraret ৰ বিষয়ে সততে সোধা প্ৰশ্নসমূহ - Frequently asked Questions about Oraret in Assamese\nএই Oraret-এ অভ্য়াস বা নিচাৰ সৃষ্টি কৰে নেকি?\nনহয়, আপনি Oraretৰ প্ৰতি আসক্ত নহয়।\nOraret য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু ডাক্তৰৰ পৰামৰ্শ মতেহে Oraret লওক।\nমানসিক ৰোগৰ চিকিত্সাৰ বাবে Oraret লৈ কোনো লাভ নাই।\nখাদ্য আৰু মদৰ সৈতে Oraret ক্ৰিয়া-প্ৰতিক্ৰিয়া - Oraret Interactions with Food and Alcohol in Assamese\nখাদ্য আৰু Oraretৰ ক্ৰিয়া-প্ৰতিক্ৰিয়া\nOraret য়ে প্ৰভাৱ পেলোৱাৰ ক্ষেত্ৰত কেতোৰ খাদ্যৰ সেৱনে সময়ৰ ওপৰত প্ৰভাৱ পেলাব পাৰে। আপুনি এইবিষয়ে ডাক্তৰৰ সৈতে পৰামৰ্শ কৰি লোৱা উচিত।\nমদ আৰু Oraretৰ মাজৰ প্ৰতিক্ৰিয়া\nOraret লোৱাৰ সময়ত মদ্যপানৰ পাৰ্শ্চক্ৰিয়াই দেখা দিব পৰাৰ সম্ভাৱনা কম। আপুনি যদি কোনো বিৰূপ প্ৰতিক্ৰিয়া দেখা পায়, আনুগ্ৰহ কৰি যথাসম্ভৱ সোনকালে চিকিত্সা পৰামৰ্শ লওক।\nक्‍या Oraret से त्‍वचा काली पड़ सकती है?\nOraret के कारण कुछ लोगों को त्‍वचा के काली पड़ने (हाइपरपिगमेंटेशन) की समस्‍या हो सकती है लेकिन ऐसा दुर्लभ ही होता है। गहरे दाग-धब्‍बों को घटाने के लिए मार्केट में ऐसी कई दवाएं उपलब्‍ध हैं जिन्‍हें आप डॉक्‍टर के प्रिस्‍क्रिप्‍शन के बिना ले सकते हैं।\nOraret का इस्तेमाल कैसे करें?\nOraret को दिन में एक बार भोजन के साथ या डॉक्‍टर के निर्देशानुसार ले सकते हैं। क्रीम को डॉक्‍टर के बताए समय पर प्रभावित हिस्‍से पर लगाएं। त्‍वचा पर क्रीम लगाने के बाद तब तक मलें जब तक कि त्‍वचा क्रीम को सोख ना ले। इसके बाद हाथ जरूर धोएं। एनोरेक्सिआ नर्वोसा (भोजन में अरुचि), डिप्रेशन, फोटोएलर्जी और किडनी रोगियों को Oraret का इस्‍तेमाल सावधानीपूर्वक करना चाहिए।\nक्‍या Oraret एक्‍ने के निशान मिटा सकती है?\nOraret का इस्‍तेमाल सिर्फ एक्‍ने (गंभीर रेकलसिट्रेंट नोडुलर एक्‍ने) के इलाज में किया जाता है। Oraret से एक्‍ने के निशान दूर नहीं होते हैं।\nक्‍या Oraret के कारण टिनिटस हो सकता है?\nOraret के कारण टिनिटस के मामले सामने आ चुके हैं। ये Oraret का सामान्‍य हानिकारक प्रभाव है। अगर Oraret लेने के बाद आपको कानों में घंटी बजने जैसा महसूस हो रहा है तो तुरंत डॉक्‍टर से बात करें।\nOraret ৰ অনুকল্প - Substitutes for Oraret in Assamese\nOraret के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Oraret লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Oraret ব্যৱহাৰ কৰিছিল নেকি?\nআপুনি কিমান পৰিমাণে Oraret সেৱন কৰিছিল?\nআপুনি Oraret ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Oraret সেৱন কৰে?


ফাকুৱা-অন্য এক কথকতা | Assamese Short story by Priti Mani Das\nHomeচুটিগল্পফাকুৱা-অন্য এক কথকতা | Assamese Short story by Priti Mani Das\nফাকুৱা-অন্য এক কথকতা\nকিছুসময় আগলৈ মৃদুকৈ বাজি থকা জাকৰুৱা হোলীগীতে সুলতাৰ মনত আনন্দৰ লহৰ তুলিছিল হয় কিন্তু খোল তালেৰে বাঢ়ি অহা শব্দই তাইৰ বুকুত জগাই তোলে এক দুশ্চিন্তাও ।লাৰুবোৰ হ'ব জানো?হ'বই লাগিব ।অবিৰাম গতিত চলিল মাষ্টৰণীৰ ঢেখালত সুলতাৰ হাতৰ আঙুলি ।কিছুপৰ পিছত এগণ্ডা দুগণ্ডাকৈ হিচাপ কৰিলে সুলতাই ।নাই এশটাই হোৱা নাই ।ৰাইজৰ মানুহক লাৰুচাহ খুৱাব নোৱাৰিলে মাষ্টৰ মাষ্টৰণীয়ে যে তাইক কুকুৰে কাঁইট নোখোৱা কৰিব সেই কথা সুলতাই ভালদৰে জানে ।কেৱল সুলতাৰ বাবেহে মাষ্টৰবাবুই এই পৰম্পৰা ৰক্ষা কৰিব পাৰিছে।মিৰমিৰাই খং এটা উজাই আহি মুৰৰ চুলিৰ আগ পায় সুলতাৰ ।মুখেৰে ভোৰভোৰাই কয় -"কোৰ্‌বা নৰাৰ বৰ কথা,খাবা নৰাৰ বৰ হাঠা ।"খং উঠিলে এনেকৈয়ে তাই নিজক শান্তনা দিয়ে ।প্ৰতিবাদৰ ভাষাই আপুনি গৰম কৰি আপুনি চেঁচা কৰে মুখগহ্বৰৰ বায়ু ।খং নুঠিবনো কিয়?সুলতাৰ দেহাই মুঠেই নাটানে আজিকালি ।অলপ দৌৰা ধাপৰা কৰিলেই উশাহ ঘন হয় ।মাষ্টৰৰ ঘৰত যৌৱনতে যি সোমাল আৰু ওলাব নোৱাৰিলে সুলতাই ।ডেকা গা বুঢ়া হ'ল ।জী জোৱাঁই নাতি পুতিও হ'ল ।লাচতে উঠি পাকতে ঘুৰা সুলতাৰ দেহত এতিয়া আগৰ শকতি নাই ।অবসাদে গিলিছে তাইক ।পৰৰ ঘৰৰ বন বাদ দিয়াৰ ইচ্ছা এটা উজাই আহিছিল ।যোৱা মাঘত ঘৰলৈ অহা জী জোৱাঁইক কথাষাৰ কাণ ছোৱাবহে পালে একেবাৰে জকজকাই উঠিল সুলতাৰ একমাত্ৰ জীয়েক ৰম্ভা ।""সেই দিন আৰ নাই মাই ।জঙাৰে লাইজ পাই ।কোৰ্‌বা পাৰে কুম্পান্নীৰ চাকৰি ।আমাৰ জঙাৰেৰ সন্মান আছে ।"সুলতাই নামাতে ।একেথৰে চাই থাকে জুহালৰ জুইকুৰা ।ৰম্ভাই ক'বই ।বপেকে চকুমুদাৰ পিছত বা-বতাহ নলগাকৈ ডাঙৰ কৰিছে সিঁহতক বাপুকণে পিয়াহ খাবলৈ নৌ এৰোতেই ৰম্ভাৰ বিয়া পাতি দিছে সুলতাই ।ওঠৰ বছৰ বোধহয় হোৱাই নাছিল ।পঢ়াশুনাত মতি গতি নাই ।গতিকে গ্ৰাহকৰ মন খাওঁতেই জালি বুটলি হ'লেও বিয়াখন নিদিলে যৌৱনে ভাটি দিয়াৰ পিছত তাইৰ নিচিনা ছাল ছিগা ভিকহুৰ ঘৰলৈ কোনেও ছোৱালী সুধিবলৈ নাহে ।মাষ্টৰবাবুইও কৈছিল নহয় -"লতা সময়ৰ শৰ সময়মতে মাৰিবি । তেহে শৰ পহুৰ মাংস খাব পাবি ।" শৰপহুৰ মাংস নহলেও ব্ৰইলাৰৰ মাংসৰে কুৰ্মা গোষ্ঠী ৰাইজ আয়তীক দুদিন দকছি খুৱাইছে তাই ।যাব পাৰে মাটি দুবিঘা বন্ধকীত ।পৰৰ ঘৰত বনকৰা বাঁৰী তিৰোতাই যি বিয়া পাতিছে ,তাইৰ লেভেলৰ কেইজনী শাখা সেন্দুৰ থকা তিৰোতাই পাতিব পাৰিছে ?সেয়ে একমাত্ৰ সম্পত্তি মাটি দুবিঘা মাষ্টৰৰ তাত বন্ধকীত থলেও দুখ নাছিল সুলতাৰ ।নাছিল আফচোচ ।মঙহেৰে উগাৰি খাই চোতালৰ সৰুমালাৰ তলত বিনয়েৰে ৰৈ থকা সুলতাক দুই চাৰিজনে যেতিয়া কয় "খানা ভাল হছি লতা ।তোৰ নাম জালিছি ।" সুলতাৰ দুচকু ভিজি আহে আনন্দত ।\nআগৰ সেই উছাহ উদ্দীপনা সুলতাৰ এতিয়া নাই ।থাকিবনো কেনেকৈ ।শৰীৰ শুকাই ক্ষীণাই জেংখৰিহেন হৈছে । সুলতাৰ তেজৰ গতিবেেগ বাঢ়িছে ।বঢ়িছে চেনীৰ পৰিমাণ ।দুচকুত এক অদৃশ্য জালিকা ।কলিজাৰ সংক্ৰামণ ।স্নায়ুৰোগত আক্ৰান্ত সুলতাৰ হাতৰ আঙুলি গাগিণীৰ ফিচাৰ দৰে কঁপি থাকে অনবৰত ।মাষ্টৰ মাষ্টৰণীৰো মাত কথাৰ সুৰ সলনি হৈছে আজিকালি ।মালিক মালিকনীকো সুলতাৰ আজিকালি অচিনাকি যেন লাগে ।চকুৰে ভালদৰে তলকিব নোৱাৰে বাবে দৰমহাকেইটা লওঁতেৱো আজিকালি কিবা এটা সন্দেহ হয় সুলতাৰ ।হওঁতে দৰমহা ভালেখিনিও হয় আজিকালি ।হ'লে কি হ'ব ?দুটি পেটে দুবেলা খোৱাৰ জোখাৰে ৰাখি বাকীখিনি মাটিৰ পইচাত কাটি দিয়ে তাই ।দেহাই টানিব পৰা হৈ থাকোতে মাউৰা বাপুকনলৈ কমচে কম একঠা মাটি মোকলাব নোৱাৰিলে মাকজনীয়ে যমৰ নগৰতো শান্তি নাপাব ।\nখৰ হৈ অহা মিঠৈ আৰু পিঠাগুৰিৰ মিশ্ৰণটোত এহেতা তপত মিঠৈ ঢালি লৰাই দিলে সুলতাই "গোপাল চাজা এ চাজায়ে নন্দ ৰাণী ঐ আমি হোলী খেলাও দিনে ৰাতি ।চৈতে ফাগুনৰ মাহ ৰাম গৈলা বনৰ মাহ ,সীতাকো হৰি নিলা ৰাৱণে ও হুনু কান্দি ফুৰে বনে ।"তাল খোলৰ শব্দ বাঢ়ি আহিল ।"ঐ লতা হ'ল নে?ৰাইজ পালেহিয়েই ।চচপেনটো জুহালত উঠাই দে ।"মাষ্টৰণীৰ নিৰ্দেশত লাৰুৰে ভৰি পৰা ডলাদুখন বাতৰিকাকতেৰে ঢাকি সুলতাই চাহৰ চচপেনটো জুহালত তুলি দিলে ।ঢেখালৰ ঝজলিৰ ফাঁকেৰে মাষ্টৰবাবুৰ সীমামুৰীয়া ধনীৰামহঁতৰ চোতাললৈ চালে ।এচোতাল ৰংবলীয়া মানুহেৰে ভৰি পৰিছে ধনীৰামৰ চোতাল ।উদাক্ত কণ্ঠে গাইছে,উদ্দাম হৈ নাচিছে ।সততে হলি গলি নকৰা বামুণ শূদিৰ কোঁচ কলিতা ,ধনী দুখীয়াএকেলগে হোলীগীত গাইছে ।ইটোৱে সিটোক ফাকু দিছে ।মুঠি মুঠি ফাকুৱে ৰঙীণ কৰিছে ধনীৰামৰ আকাশ ।ঢোল খোল তাল তকা পেঁপাৰ শব্দত চৌদিশ ৰজনজনাই উঠিছে ।সিহঁতৰ মাজৰে এজন হৈ ফাকু খেলি নাচ গান কৰিবলৈ সুলতাৰ পঞ্চাছ বছৰীয়া মনটোৱেও হাবিয়াস কৰি উঠিল ।\n"হেৰা লতাক ভালকৈ খুৱাবাহে "যিমানেই নুখুৱাওক পৰ পৰেই"মাষ্টৰ মাষ্টৰণীৰ কথাকেইটা সুলতাৰ কাণত থহৰকৈ বাজিল ।দেখিবলৈ টেপেলা টেপেল হোৱা লাৰুকেইটা অলপ আগতে মাষ্টৰে চাই গৈছিল,গোঁসাইঘৰত চাকি দি যাওঁতে ।চাহৰ কেটলীটো জুহালত বহাই দিবলৈ হুকুম দিওঁতে লাৰুৰ ডলাদুখনলৈ চাই মাষ্টৰণীয়েও মুখ বিকটাই দিছিল ।সুলতাৰ বুজিবলৈ বাকী নাথাকিল যে তাইৰ নিশকতীয়া টেপেলা টেপেল লাৰুকেইটাই মাষ্টৰ মাষ্টৰণীৰ মুখৰ খজুৱতিৰ কাৰণ ।মালিক মালিকনীৰ দাম্পত্যসুখৰ উৎস ।সুলতালৈ কটাক্ষ কৰি এনে মুহুৰ্তবোৰৰ শুভাৰম্ভণি কৰাটো মাষ্টৰ দম্পত্তীৰ পূৰণা অভ্যাস ।\nসুলতাৰ লাৰু বুলিলেই বুলিবৰ নাই ।কাৰোবাৰ পৈয়েকৰ অন্নপ্ৰাসন পাতিছে ।ৰাতি লাৰুৰ নাম ধৰিব লতাক মাত,সাতমহীয়া গাভাৰী তিৰোতাৰ জেওৰা দিয়া পাতিছে -নাৰিকলৰ লাৰু বান্ধিব লাগে ।"লতা আছে নহয় কিহৰ চিন্তা ?"সঁচাই চিন্তা নাই ।কিচিম কিচিম লাৰুকেনেকৈ কিচিম কিচিম উপাদানেৰে বান্ধিব লাগে সেয়া সুলতাইহে জানে ।অইনৰ বাবে সেয়া সাঁথৰ ।সেই সাঁথৰৰ উত্তৰ লতাই দিব লগা পৰিস্থিতিৰ সৃষ্টি হয়- যেতিয়া গোন্ধে আমোলমোল কৰা ধুনীয়া গোল মটোল লাৰুটো কোনো অভ্যাগতই দন্তছিন্ন কৰি পিছত জিভা আৰু লেলাউতিৰে লেতি লৈ থাকে,পৰম আলস্যাবেশেৰে ।লতাই সাঁথৰ নাভাঙে ।তাই বিছাৰে সেই সাঁথৰ সাঁথৰ হৈ থাকক অনন্তকাললৈ ।সুলতাই ডলা দুখনত থাহ খাই থকা লাৰুবোৰলৈ চালে ।তাইৰে লাৰু হয়নে এইবোৰ?দুহাতৰ কঁপি থকা আঙুলিবোৰৈ চালে তাই তীব্ৰ বিতৃষ্ণাত ।"তহঁতৰ বাবে মোৰ বদনাম ।এক তীব্ৰ উত্তেজনাত সুলতাৰ সৰ্বশৰীৰ কঁপিবলৈ ধৰিলে ।হঠাত কিবা ভাবি ঢেখালৰ আতালৰ ফালে চালে তাই ।হাৰে নগা দা খন গ'ল কলৈ?মাষ্টৰবাবুই কাম কৰা ধাৰাল দা খন! দৰকাৰ নাই তাইৰ আঙুলি চাঙুলিৰ। কাটি পেলাব ।সকলোৰে চকুৰ কুটা দাঁতৰ শাল হৈ জীয়াই নাথাকে তাই ।এনেতে লতাৰ চকুত পৰিল ৰঙীণ ফাকুগুৰিৰ ঠোঙা এটা ।বাপুকন।সুলতাৰ একমাত্ৰ পেটমোচা সন্তান ।বাৰ বছৰীয়া বাপুকণক তাই আজি কামলৈ অহাৰ পৰত উধাই মুধাই চৰিয়াইছে ।অকণমাণ ফাকু কিনি দিব নোৱাৰাৰ বাবে সি তাৰ জন্মৰ কাৰণ সুধি ব্যতিবস্ত কৰিছিল মাকক ।দেউতাকৰ মৃত্যুৰ কাৰণ মাক বুলি কান্দি কান্দি অভিযোগ কৰিছিল বাপুকণে ।দলিয়াই দিছিল ভাতৰ কাঁহী।কেঁচা মাটিৰ মজিয়াত পৰি থকা বগা ভাতৰ দলিচাই সুলতাক হিতাহিত জ্ঞানশূণ্য কৰি পেলাইছিল ।কেবাটাও পূৰ্ণহতীয়া চৰেৰে প্ৰত্ত্যুত্তৰ দি ঘৰৰ বাজ হৈছিল তাই ।#দিনটো কিজানি নোখোৱা নোবোৱাকৈ সি চাঙতে পৰি আছে ।আৰু যদি ঘৰৰ পিছৰ পুখুৰীটোত !!!সুলতাৰ বুকুখন মোচৰ খাই উঠিল ।সোঁহাতখন এক স্বয়ংক্ৰিয় যন্ত্ৰৰ দৰে ফাকুৰ ঠোঙাটোৰ ফালে আগবাঢ়ি আকৌ পিছ হুহুকি আহিল ।দহ বছৰে কৰি নোপোৱা কামটো তাই আজি কৰিব জানো?মাষ্টৰ মাষ্টৰণীক নোসোধাকৈ কূটা এডালো ঘৰলৈ নিয়া নাই ।আৰু বছৰেকৰ দোমাহীৰ দিনা পুৰণি জুঠা ফাকু দিব জানো লৰাটোক ?পাৰি ।ল'ৰাটোৰ ওঁঠৰ হাঁহিৰ তুলনাত পুৰণা ফাকুৰ প্ৰশ্নটো নগণ্য । ঔচিত্য অনৌচিত্যৰ প্ৰশ্নও অৰ্থহীন ।\n"ব'ল ব'লাবল বলা হৰি ব'ল"সুলতাই দেখিলে এজাক ৰংবলীয়া মানুহেৰে ভৰি পৰিছে মাষ্টৰ মাষ্টৰণীৰ চোতাল ।ৰঙা নীলা হালধীয়া ঘূৰ্ণীয়মান ফাকুবোৰ আকাশত উৰি আকৌ মানুহজাকৰ ওপৰতেই হামখুৰি খাই পৰিছে ।মানুহজাকৰ হৰিধ্বনিয়ে মুখৰিত কৰিছে চৌদিশ । আহ্লাদিত কৰিছে সাষ্টাংগে প্ৰণিপাত কৰা নৈষ্ঠিক(?)ধাৰ্মিক(?)মাষ্টৰ দম্পতীক ।সুলতাৰ শৰীৰেৰে তড়িৎ গতিৰে যেন বিদ্যুতপ্ৰবাহ পাৰ হৈ গ'ল ।\nইফালে সিফালে চাই ঢেখালৰ চুকত থকা মুঢ়াটো টানি আনিলে তাই।লাৰু বান্ধিবলৈ বহা পীৰাখনো মুঢ়াটোত তুলি দি সুলতা তাত থিয় হ'ল ।সোঁহাতখনেৰে ফাকুৰ ঠোঙাটো টানিলে ।আতালত থকা এসোপা লাংখালিংখি বস্তুৱে চেপি ধৰিছে ঠোঙাটো ।হাৰে তাইৰ আঙুলিকেইটা অসম্ভৱ ধৰণে কঁপিছে কিয়?ভৰিদুখনো থৰক বৰক হৈছে দেখোন ।চকু কেইটা ভিজি অষ্পষ্ট হৈ পৰিছে ৰঙীণ ফাকুৰ ঠোঙাটো ।সুলতাই ঠোঙাটোত ধৰি টান মাৰি দিয়াৰ লগে লগে তাইৰ মুৰটো আচন্দ্ৰাই কৰি মাটিত বাগৰি পৰিল ।ৰঙা ফাকুগুৰিয়ে সুলতাৰ ভূপতিত দেহ ধাকি ধৰিলে ।ৰংমিহলি লাৰুবোৰ যেনি তেনি চিটিকি গ'ল।মুৰটো সামান্য উঠাই সুলতাই দেখিলে স্ফীত পেটৰ ৰঙীণ মানুহ এজন ধুমুহাবেগে আগুৱাই আহিছে তাইৰ ফালে ।সুলতাৰ বুকুৰ ধপধপনিৰ একমাত্ৰ সহচৰহৈ কঁপি থকা উলম্ব হাত দুখনলৈ ভ্ৰুক্ষেপ নাছিল তেওঁৰ ।ভ্ৰুক্ষেপ নাছিল সুলতাৰ নিৰবধি লোতক দুধাৰিলৈ ।#পদূলিলৈ নিৰ্দেশ কৰা মাষ্টৰৰ তৰ্জনী আঙুলিটোলৈ সুলতাই অসহায়ভাবে চাই থাকিল ।\nপ্ৰীতি মণি দাস।\nচম্পকনগৰ ছোৱালী মধ্য ইংৰাজী বিদ্যালয় ।


Blog – Jeevan Britta (জীৱন বৃত্ত)\nক’ৰ’ণা ভাইৰাছৰ বাবে ঘৰত থকাৰ সময়ত কি কৰিব? কৰোনা ভাইৰাছৰ বাবে এতিয়া আপুনি ঘৰতে থকাটো বেছি ভাল৷ এয়া বিপদজনক সময়৷ যিবিলাক ল’বলগীয়া সাৱধনতাৰ কথা ডাক্তৰসকলে কৈছে, World Health Organization বা আন নির্ভৰযোগ্য অনুষ্ঠানে কৈছে সেয়া নিশ্চয় ল’ব৷ বাহিৰলৈ ওলাই নগৈ ঘৰতে থকাৰ কথা কৈছে সেয়া নিশ্চয় কৰিব৷ কি কৰিব লাগিব সেয়া মই ক’ব বিচৰা নাই, […]\nPosted in: দৈনন্দিন জীৱনTagged: corona, coronavirus, covid-19, what to do, what to do when you have lots of time in hand, ক’ৰ'ণা ভাইৰাছৰ, কৰোনা, কৰোনা ভাইৰাছ, বন্ধত, বন্ধত হাতত বহুত সময় থাকিলে কি কৰিব পাৰিব, মেডিটেচন, হাতত বহুত সময় থাকিলে কি কৰিব পাৰিবLeaveacomment\nএখন কিতাপত ১০টা অধ্যায় আছে৷ এতিয়া যদি ইয়াৰে মই পিছৰ4টা অধ্যায় ফালি পেলাই দিও, তেতিয়া কি হ’ব? কিতাপখন পঢ়িলে আপুনি সম্পূৰ্ণভাৱে কিতাপখন বুজি পাবনে? নাপাব৷ কিতাপখন এই কেইটা অধ্যায় অবিহনে সম্পূৰ্ণ হ’বনে? নহ’ব৷ যদি সেই কেইটা অধ্যায় একেবাৰে উকা হৈ থাকে তেতিয়াও জানো ভাল লাগিব? কিতাপখন জানো তেতিয়াও সম্পূৰ্ণ হ’ব? একেটা কথাই আপোনাৰ […]\nPosted in: জীৱন, দৈনন্দিন জীৱনLeaveacomment\nকিবা এটা শিকিব বিচাৰিলে আমি সাধাৰণতে কি কৰোঁ? তেনেকুৱা কর্চ এটা বিচাৰোঁ আৰু সেই কর্চটো শিকোৱা স্কুল, কলেজ, ইউনিভার্চিটি, বা ইন্সিষ্টিটিউট এটা বিচাৰোঁ৷ কিন্তু কিবা এটা শিকিবলৈ অকল সেয়াই একমাত্ৰ উপায়নে? কোনোবাই যদি কিবা কাৰণত স্কুল বা কলেজলৈ যাব নোৱাৰে তেওঁ একো শিকিবই নোৱাৰিব নে কি? কোনোবা বয়সীয়া মানুহ এজনে যদি গীটাৰ বজাবলৈ শিকিম বুলি […]\nPosted in: জীৱন, দৈনন্দিন জীৱনTagged: assam motivation, assamese inspirational speaker, Assamese motivational speaker, Assamese podcast, bikash kalita, Bikash Kalita life skill trainer, bikash kalita motivational speaker, coach bikash kalita, entrepreneur bikash kalita, how to learn without school, how to lern, inspirational speaker in assam, life skill assam, motivation in Assam, motivational speaker in Assam, motivational speaker in Guwahati, motivator in Assam, motivator in Guwahati, বিকাশ কলিতা, বিকাশ কলিতা মটিভেচনেল স্পিকাৰ, বিকাশ কলিতা লাইফ স্কিল ট্ৰেইনাৰ, মটিভেচনেল স্পিকাৰ অসম, মটিভেচনেল স্পিকাৰ গুৱাহাটী, মটিভেচনেল স্পিকাৰ বিকাশ কলিতা, মটিভেচনেল স্পীকাৰ বিকাশ কলিতা, স্কুললৈ নোযোৱাকৈ কেনেকৈ শিকিব পাৰিLeaveacomment\nআমাৰ বহুতৰে দৈনন্দিন জীৱনটো বৈচিত্ৰ্যহীন আৰু সেয়ে বিৰক্তিকৰ৷ আমি কৰিবলগীয়া কামবোৰৰ বাবে, কৰি থকা কামবোৰৰ বাবে ই বৈচিত্ৰ্যহীন হৈ পৰাৰ সম্ভাৱনা থাকে৷ বহুতৰে হয়তো এনে লাগে “কিমান আৰু এইবোৰকে কৰি থাকিম?” আন কিছুমানৰ হয়তো মনত ভাব হয় “আজি কি কৰি কটাম?” কেতিয়াবা আপোনাৰ বিৰক্তি লাগে “ধেৎ, জীৱনটোত একোৱে নাই৷” অকল আপোনাৰে এনে নহয়, আন বহুতৰে […]\nPosted in: জীৱনTagged: অভিজ্ঞতা, অভিজ্ঞতাৰ ওপৰত গুৰুত্ব বেছি দিয়ক, আকর্ষণীয়, জীৱনটো, জীৱনটো কেনেদৰে, জীৱনটো কেনেদৰে আকর্ষণীয় কৰি তুলিব?, জীৱনত বিৰক্ত হৈ পৰিলে কি কৰিব?, টি ভি, টি ভি টো বাদ দিয়ক, নতুন কিবা এটা শিকক, বাকেট লিষ্ট, বৈচিত্ৰ্য, বৈচিত্ৰ্যহীন, ভ্ৰমণ কৰক, মর্ণিং ৰুটিন, মর্ণিং ৰুটিনখন সলনি কৰকLeaveacomment\nনতুন বছৰটোৰ লগে লগে আমাৰ মনলৈ আহে নতুন আশা, নতুন চিন্তা, নতুন সপোন৷ এই নতুন বছৰটোৰ লগতে আমাৰ মনলৈ যি এক নতুন ভাব আহিছে, আশাই দেখা দিছে তাৰ সহায়ত আমি নিজৰ এক নতুন জীৱন আৰম্ভ কৰিব পাৰোঁ৷ বর্তমানৰ জীৱনটো যদি ভাল নালাগে তাক সম্পূর্ণৰূপে সলাই পেলাব পাৰোঁ, যদি ই ভালে আছে মাত্ৰ অলপ সৰু সৰু […]\nPosted in: জীৱনTagged: জীৱনৰ দ্বায়িত্ব, নতুন জীৱন, নতুন বছৰ, নতুন বছৰ নতুন জীৱন, নতুন ভার্চন, নিজৰ দ্বায়িত্ব, নিজৰ দ্বায়িত্ব নিজে লওকLeaveacomment\nচিটিজেনশ্বিপ এমেণ্ডমেন্ট এক্ট বা ‘কা’ – ইয়াক লৈ আন্দোলন এতিয়া চলি আছে ইয়াত ডেকা ল’ৰা কেইজন শ্বহীদ হোৱাৰ দৰে দুখ লগা ঘটনাও আছে কিন্তু লগতে কিছুমান উল্লেখনীয় কথাও আছে৷ এটা সাংঘাটিক সুবিধা অসমৰ বাবে অসমীয়াৰ বাবে ই এটা সাংঘাটিক সুবিধা৷ এই আইনখনে আৰু তাৰ প্ৰণয়ন কৰিবলৈ কৰা চেষ্টাই অসমীয়াক এটা ডাঙৰ সুবিধা দিছে৷ ইমানদিনে যিসকল […]\nPosted in: দৈনন্দিন জীৱনTagged: CAA, citizenship amendment act, citizenship amendment act 2016, citizenship amendment act 2019, citizenship amendment bill, citizenship amendment bill 2016, citizenship amendment bill 2019, অসমীয়া, অসমীয়া মানুহ, অসমীয়া মানুহক, এক নতুন সুবিধা, এটা নতুন সুযোগ, এটা নতুন সুযোগ- এক নতুন সুবিধা, জাতিৰ প্ৰতি মৰম, নতুন প্ৰজন্ম, ভাষা, সাংঘাটিক, সাংঘাটিক সুবিধা, সুবিধা, হীনমন্যতাLeaveacomment